MIB ge hulhumale branch rasmee koh hulhuvaifi\nއެމްއައިބީ ހުޅުމާލެ ބްރާންޗް ރަސްމީކޮށް ހުޅުވައިފި\nމިއީ އެމްއައިބީގެ ފަސްވަނަ ބްރާންޗް\nކ. މާލެ | 24 އޭޕްރިލް 2017 | ހޯމަ 20:05 | 2,708\nއެމްއައިބީ ހުޅުމާލެ ބްރާންޗް - ރާއްޖެއެމްވީ\nމޯލްޑިވްސް އިސްލާމިކް ބޭންކް އެމްއައިބީގެ ހުޅުމާލެ ބްރާންޗް ރަސްމީކޮށް ހުޅުވައިފި އެވެ.\nމިބްރާންޗް ހުޅުވައިދެއްވީ މިކަމަށްޓަކައި ސެންތްރޯ މިނީ މޯލްގައި ބޭއްވި ހާއްސަ ރަސްމިއްޔާތެއްގައި މިނިސްޓަރ އޮފް ފިނޭންސް އެންޑް ޓްރެޒަރީ އަހްމަދު މުނައްވަރު އެވެ.\nމިބްރާންޗް މެދުވެރިކޮށް އެކައުންޓް ހުޅުވުމާއި އެކައުންޓަށް ފާއިސާ ޖަމާކުރުމާއި އޭޓީއެމްގެ ޙިދުމަތްވެސް ލިބިގެންދާނެ އެވެ.\nބޭންކް ހުޅުވައިދެއްވުމަށްފަހު ވާހަކަދައްކަވަމުން މިނިސްޓަރ މުނައްވަރު ވިދާޅުވީ ފާއިތުވި ކުޑަ ދުވަސްކޮޅުގެ ތެރޭގައި އެމްއައިބީ އިން ހޯދި ކުރިއެރުންތަކަކީ ފާހަނގަކޮށްލެވޭ ކަންތައްތައް ކަމަށާއި ކުރިއަށް އޮތް ދުވަސްތަކުގައި އެމްއައިބީއަކީ ދިވެހިންގެ ބޭންކަކަށް ވުމަކީ ދެކޭ ހުވަފެނެއް ކަމަށެވެ.\nމިރަސްމިއްޔާތުގައި އެމްއައިބީގެ ބޯޑް ޗެއަރމަން ނަޖުމުލް ހަސަން ވިދާޅުވީ ބޭންކްއިން އަބަދުވެސް ވިސްނަނީ ކަސްޓަމަރުންނާއި ގާތުން ޙިދުމަތް ފޯރުކޮށްދިނުމަށް ކަމަށާއި އެގޮތުން މިއަހަރުގެ ތެރޭގައި އެމްއައިބީގެ އިތުރު ބްރާންޗްތައް ހުޅުވިގެންދާނެ ކަމަށެވެ.\nއެމްއައިބީގެ ބްރާންޗްތައް އައްޑޫ ސިޓީ، ގދ. ތިނަދޫ އަދި ކުޅުދުއްށީގައިވެސް ވަނީ ހުޅުވާފައެވެ.


Valeeahudhu Mohamedhaeku2Raeesun Dubai ga, ihthifaagehtha?\n30 ނޮވެންބަރ 20195ކޮމެންޓް\nވަލީއަހުދު މުހައްމަދާއެކު ދެ ރައީސުން ދުބާއީގައި، އިއްތިފާގެއްތަ؟\nސައުދީގެ ވަލީއަހުދު މުހައްމަދު ބިން ސަލްމާން ދުބާއީއަށް ވަޑައިގަތް ވަގުތާއި ރާއްޖޭގެ ދެ ރައީސުން ކަމަށްވާ ރައީސުލްޖުމްހޫރިއްޔާ އިބްރާހިމް މުހައްމަދު ސާލިހާއި، ރައްޔިތުންގެ މަޖިލީހުގެ ރައީސް މުހައްމަދު ނަޝީދު އެކުއެކީގައި ދުބާއީ އަށް ވަޑައިގަތުމަކީ އިއްތިފާގެއްތޯ؟ މިއަދު ސުވާލު އުފެދިއްޖެއެވެ.\nމުހައްމަދު ބިން ސަލްމާން އަކީ މީގެ ކުރިން ވެސް ދިވެހިރާއްޖޭގައި ބިޔަ އިންވެސްޓުމަންޓެއް ކުރެއްވުަމަށް ނިންމަވި ބޭފުޅުކެވެ. ފ އަތޮޅުގައި ދުބާއީ ފަދަ ސިޓީއެއް އުފެއްދެވުމުގެ އުންމީދު ކުރެއްވިއެވެ. މުހައްމަދު ބިން ސަލްމާންއަކީ 'އެމްބިޝަސް' ބޭފުޅެކެވެ. މިހެންކަމުން ދިވެހިރާއްޖޭގައި ބިޔަ އިންވެސްޓުމަންޓުތައް ކުރެއްވުމަށް އެމަނިކުފާނު ކުރައްވާ އުންމީދު އަދިވެސް ފަނޑުވެގެން ދާނެހެނެއް ހިއެއްނުވެއެވެ.\nދިވެހިރާއްޖެއަކީ ޕްރައިމަރީ ޓާގެޓަކަށް މުހައްމަދު ބިން ސަލްމާންއަށް ވާ ބައެއް ސަބަބުތައް އެބަހުއްޓެވެ. އެގޮތުން ސައިދީއަރަބިއްޔާއިން ބަނީ ޓުއަރިޒަމް އިތުރަށް ބަރޯސާވުމަށް އެގައުމުގެ އިގްތިސާދު ބަދަލުކުރާނެކަން އިއުލާނުކޮށްފައެވެ. ގުދުރަތީގޮތުން ސުވަރުގެއް ފަދަ ދިވެހިރާއްޖެގައި ޓޫރިޒަމަށް އިންވެސްޓު ކުރުމުގެ ފުރުސަތު އެބައޮތެވެ.\nދެވެނަ ސަބަބަކީ ދިވެހިރާއްޖެއަކީ ސައްތައިންސައްތަ ސުންނީ މުސްލިމު ގައުމެކެވެ. އެހެންކަމުން އަހުވަންތަކަމުގެ ގުޅުންވެސް ސައުދީއާއެކު އޮންނާނެވެ. އަދުވެސް ސައުދީން ހާއްސަ އިސްކަމެއް ދޭ ގައުމެއްގެ ގޮތުގައި ދިވެހިރާއްޖެ ފާހަގަކުރެވެއެވެ.\nތިންވަނަ ކަމެއްގެ ގޮތުގައި އިންޑިއާކަނޑުގައި ސައުދީއަރަބިއްޔާގެ ނުފޫޒު ފުޅާކުރުމަށް އޮތް އެންމެ ރަނގަޅު ޑެސްޓިނޭޝަނަކަށް ވެސް ވާނީ ދިވެހިރާއްޖެއެވެ.\nމިހުރިހާ ސަބަބުތަކާއެކު، މުހައްމަދު ބިން ސަލްމާން ދުބާއީއަށް ވަޑައިވަގުތާއި ރައީސް އިބްރާހިމް މުހައްމަދު ސާލިހުގެ 'ރަސްމީ' ދަތުރުފުޅު ދުބާއީއަށް ކުރެއްވި ވަގުތާއި ދިމާވުމަކީ އިއްތިފާގެއްތޯ؟ ސުވާލު އުފެދެއެވެ.\nމިއަށްވުރެ ވެސް ބޮޑަށް މި ސުވާލު އުފެދޭ އަނެއް ސަބަބަކީ ރައްޔިތުންގެ މަޖިލީހުގެ ރައީސް އާއެކު ރައީސް ސާލިހުު ވަޑައިގަތުވެ. ސަބަބަކީ ރައްޔިތުންގެ މަޖިލީހުގެ ރުހުން ވެސް އޮތުމަކީ އިންވެސްޓަރުންނަށް އިތުބާރު ދިނުމުގައި މުހިންމު ވަސީލަތަކަށް ވާނެތީއެވެ.\nދުބާއީ ރައީސް ނަޝީދު ރައީސް ޞާލިޙް\nމުޅި ރާއްޖެ ވިއްކާލާ.. މިތާ ދިރިއުޅޭ މީހުންނާއި ކަނޑުގަ ތިބި މަސްމަގާ މެއްސާއި ރުށް ގަހާއި ސޫފާސޫފިވެސް ވިއްކާލާ.. ނަފްސުވެސް ވިއްކާލާގެން ތިބި ބަޔަކައަ މިއީކީ މާ ޖެހިލުންވާނެ ކަމެއް ނޫން.\nސަލްމާން އަކީ މީހުން މަރާ ނުލަފާ މީހެއްގެ ގޮތުގައި މައްޝޫރު މީހެއް. އޭނާ ރާއްޖޭގައި އިންވެސްޓް ކުރިޔަދީގެން ނުވާނެ.\nފ ވިއްކާލަނީ ދޯ އަނެއްކާ\nޔާމީން ފާފު އަތޮޅު ވިއްކާލަނިއްޔޭ ކިޔައިގެން މިބައިގަނޑު ހީވީ އެހެންފަދަ ކަމެއްހެން. މި\nލާދީނީ ބައިގަނޑު ވިއްކިޔަސް އޯކޭ. ހަޖަމް ވަންޔާ މި ކޮމެންޓް ޖަހާބަލަ ނިކަން\nމާބޮޑަށް އިނގެނީ އެގެންދިޔައީ ސައިޒައްކަނޑާލަން ޔާމިން މައްސަލައިގަ. ބަލަންހުރެ އަންނައިރު ބަދަލުވެފަ ހުންނަވަރު..... ވަރައްވާހަކަމީ


ފިލާވަޅު – Page6– DhiSalafiyyah\nރިސާލާއާ ބެހޭ ދެތިން ނުކުތާ- ތިން އަޞްލުގެ ޝަރަޙަ 2\nރިސާލާއާ ބެހޭ ދެތިން ނުކުތާ ޘަލާޘަތުލް އުޞޫލި ރިސާލާއަކީ ކުރު އެހެނަސް ފައިދާބޮޑު ރިސާލާއެކެވެ. ކީރިތި ޤުރުއާނާއި މޫރިތި ސުންނަތުން ނެގިފައިވާ ދަލީލުތަކުން ފުރާލެވިފައިވާ ޢިލްމީ ރިސާލާއެކެވެ. ހަމައެހެންމެ މިރިސާލާއަކީ އިސްލާމީ ޢަޤީދާގެ އެންމެ މުހިއްމު އަޞްލާބެހޭގޮތުން ލިޔެފައިވާ ރިސާލާއެކެވެ. އެއީ ޢަޤީދާގެ އެންމެ މުހިއްމު ބައެވެ. ދީނުގެ ޢިލްމުވެރީން މިރިސާލާއަށް ވަރަށް ބޮޑު އަހައްމިއްޔަތުކަމެއް ދެއްވިއެވެ. މިއީ މިއަދު ދީނުގެ ޢިލްމު ޙާޞިލްކުރާ ކުދީންވެސް ޢަޤީދާގެ އެންމެ މުހިއްމު މަތަނު( ދީނީ އެކި މާއްދާތަކުގެ ބިންގާ…\n29/06/2012 ޢަޤީދާއާއި ފިރުޤާތައް, މުހިއްމު ލިޔުންތައް, ފިލާވަޅު, ދީންއައްޝައިޚު މުޙައްމަދު ޝާފިޢު ބިން ޢަބްދިލްޣަފޫރު\nمادة التوحيد ٣ – ފުރަތަމަ ފަޞްލު (2 ވަނަ ފިލާވަޅު)\nމިފިލާވަޅު ބިނާވެގެންވަނީ ދީނުގެ ހަރުފަތްތަކުގެ ތެރެއިން ފުރަތަމަ ހަރުފަތްކަމުގައިވާ الإِسْلَامُ ދެނެގަތުމުގެ މައްޗަށެވެ\n26/06/2012 ފިލާވަޅުއައްޝައިޚް ޢިމްރާން މުޙައްމަދު ޢަލީ\nمادة التوحيد ٣ – ފުރަތަމަ ފަޞްލު (މުޤައްދިމާ، 1 ވަނަ ފިލާވަޅު)\nމިދަރުސް ތަކަކީ ސުޢޫދީ އަރަބިއްޔާގެ ތަޢުލީމާއި ތަރުބިއްޔަތު މިނިސްޓްރީގެ ފަރާތުން އެޤައުމުގެ ސްކޫލު ތަކުގައި “ތައުޙީދު” ކިޔަވައިދޭން ތައްޔާރުކުރައްވާފައިވާ ބައެއް ފޮތްތައް އަސްލެއްކަމަށް ބަލައި، ތައްޔާރު ކުރެވޭ ދަރުސްތަކެކެވެ.\n24/06/2012 ފިލާވަޅުއައްޝައިޚް ޢިމްރާން މުޙައްމަދު ޢަލީ\nތިން އަޞްލާއި އޭގެ ދަލީލުތައް 1\nبسم الله الرحمن الرحيم الحمد لله والصلاة والسلام على رسول الله ތަޢާރަފު ޘަލާޘަތުލް އުޞޫލި ވަ އަދިއްލަތުހާ (ތިން އަޞްލާއި އޭގެ ދަލީލުތައް) އަކީ ޝައިޚުލް އިސްލާމްގެ މަތިވެރި ލަޤަބު އެރުވިގެންވާ އިސްލާމްދީނުގެ މުޖައްދިދު އިމާމު މުޙައްމަދު ބިން ޢަބްދިލް ވައްހާބު ރަޙިމަހުﷲ ލިޔުއްވާފައިވާ ކުރު ރިސާލާއެކެވެ. މިރިސާލާ ބިނާކުރައްވާފައިވަނީ ކަށްވަޅުގައި އިންސާނާއާ ކުރެއްވޭނެކަމަށް ﷲގެ ރަސޫލާ ޞައްލަﷲ ޢަލައިހި ވަސައްލަމް ޚަބަރުކުރައްވާފައިވާ ތިން ސުވާލުގެ ޖަވާބުގެ މައްޗަށެވެ. އެއީ ތިމާގެ ވެރި…\n18/06/2012 ޢަޤީދާއާއި ފިރުޤާތައް, މުހިއްމު ލިޔުންތައް, ފިލާވަޅު, ދީންއައްޝައިޚު މުޙައްމަދު ޝާފިޢު ބިން ޢަބްދިލްޣަފޫރު\nالْقَاعِدَةُ الرَّابِعَةُ أَنَّ مُشْرِكِي زَمَانِنَا أَغْلَظُ شِرْكًا مِنَ الأَوَّلِينَ، لأَنَّ الأَوَّلِينَ يُشْرِكُونَ فِي الرَّخَاءِ، وَيُخْلِصُونَ فِي الشِّدَّةِ، وَمُشْرِكُو زَمَانِنَا شِرْكُهُمْ دَائِمٌ فِي الرَّخَاءِ وَالشِّدَِّة؛ وَالدَّلِيلُ قَوْلُهُ تَعَالَى: ﴿ فَإِذَا رَكِبُوا فِي الْفُلْكِ دَعَوُا اللَّهَ مُخْلِصِينَ لَهُ الدِّينَ فَلَمَّا نَجَّاهُمْ إِلَى الْبَرِّ إِذَا هُمْ يُشْرِكُونَ ﴾ ހަތަރުވަނަ ޤަވާޢިދު ހަމަކަށަވަރުން އަހަރެމެންގެ ޒަމާނުގެ މުޝްރިކުން، ކުރީގެ (އެބަހީ ޖާހިލިއްޔަ ޒަމާނުގެ)…\n12/06/2012 ޢަޤީދާއާއި ފިރުޤާތައް, މުހިއްމު ލިޔުންތައް, ފިލާވަޅު, ދީންއައްޝައިޚު މުޙައްމަދު ޝާފިޢު ބިން ޢަބްދިލްޣަފޫރު\nالْقَاعِدَةُ الثَّالِثَةُ أَنَّ النَّبِيَّ ـ صَلَّى اللهُ عَلَيْهِ وَسَلَّمَ ـ ظَهَرَ عَلَى أُنَاسٍ مُتَفَرِّقِينَ فِي عِبَادَاتِهِمْ، مِنْهُمْ مَنْ يَعْبُدُ الْمَلائِكَةَ، وَمِنْهُمْ مَنْ يَعْبُدُ الأَنْبِيَاءَ وَالصَّالِحِينَ، وَمِنْهُمْ مَنْ يَعْبُدُ الأَشْجَارَ وَالأَحْجَارَ، وَمِنْهُمْ مَنْ يَعْبُدُ الشَّمْسَ وَالْقَمَرَ، وَقَاتَلَهُمْ رَسُولُ اللهِ ـ صَلَّى اللهُ عَلَيْهِ وَسَلَّمَ ـ وَلَمْ يُفَرِّقْ بَيْنَهُمْ؛ وَالدَّلِيلُ قَوْلُهُ تَعَالَى: ﴿ وَقَاتِلُوهُمْ حَتَّى لاَ تَكُونَ…\nالْقَاعِدَةُ الثَّانِيَةُ أَنَّهُمْ يَقُولُونَ: مَا دَعَوْنَاهُمْ وَتَوَجَّهْنَا إِلَيْهِمْ إِلا لِطَلَبِ الْقُرْبَةِ وَالشَّفَاعَةِ، فَدَلِيلُ الْقُرْبَةِ؛ قَوْلُهُ تَعَالَى: ﴿ وَالَّذِينَ اتَّخَذُوا مِن دُونِهِ أَوْلِيَآءَ مَا نَعْبُدُهُمْ إِلاَّ لِيُقَرِّبُونَا إِلَى اللَّهِ زُلْفَى إِنَّ اللَّهَ يَحْكُمُ بَيْنَهُمْ فِي مَا هُمْ فِيهِ يَخْتَلِفُونَ إِنَّ اللَّهَ لاَ يَهْدِي مَنْ هُوَ كَاذِبٌ كَفَّارٌ ﴾. وَدَلِيلُ الشَّفَاعَةِ، قَوْلُهُ تَعَالَى: ﴿ وَيَعْبُدُونَ مِن دُونِ…\n02/06/2012 ޢަޤީދާއާއި ފިރުޤާތައް, މުހިއްމު ލިޔުންތައް, ފިލާވަޅުއައްޝައިޚު މުޙައްމަދު ޝާފިޢު ބިން ޢަބްދިލްޣަފޫރު\nހަތަރު ޤަވާޢިދު 2\nالْقَاعِدَةُ الأُولَى أَنْ تَعْلَمَ أَنَّ الْكُفَّارَ الَّذِينَ قَاتَلَهُمْ رَسُولُ اللهِ صَلَّى اللهُ عَلَيْهِ وَسَلَّمَ مُقِرُّونَ بِأَنَّ اللهَ تَعَالَى هُوَ الْخَالِقُ، الْمُدَبِّرُ، وَأَنَّ ذَلِكَ لَمْ يُدْخِلْهُمْ فِي الإِسْلامِ؛ وَالدَّلِيلُ قَوْلُهُ تَعَالَى: ﴿ قُلْ مَن يَرْزُقُكُم مِّنَ السَّمَاءِ وَالأَرْضِ أَمَّن يَمْلِكُ السَّمْعَ والأَبْصَارَ وَمَن يُخْرِجُ الْحَيَّ مِنَ الْمَيِّتِ وَيُخْرِجُ الْمَيَّتَ مِنَ الْحَيِّ وَمَن يُدَبِّرُ الأَمْرَ فَسَيَقُولُونَ اللّهُ…\n27/05/2012 ޢަޤީދާއާއި ފިރުޤާތައް, މުހިއްމު ލިޔުންތައް, ފިލާވަޅުއައްޝައިޚު މުޙައްމަދު ޝާފިޢު ބިން ޢަބްދިލްޣަފޫރު\nالحمد لله والصلاة والسلام على رسول الله. و بعد ތަޢާރަފު އަލްޤަވާޢިދުލް ޢަރްބަޢު (ހަތަރު ޤަވާޢިދު) އަކީ ޝައިޚުލް އިސްލާމްގެ މަތިވެރި ލަޤަބު އެރުވިގެންވާ އިސްލާމްދީނުގެ މުޖައްދިދު އިމާމު މުޙައްމަދު ބިން ޢަބްދިލް ވައްހާބު ރަޙިމަހުﷲ ލިޔުއްވާފައިވާ ކުރު ރިސާލާއެކެވެ. މަތަނާއި މަތަނުގެ ތަރުޖަމާ أَسْأَلُ الله الْكَرِيمَ رَبَّ الْعَرْشِ الْعَظِيمِ أَنْ يَتَوَلاَّكَ فِي الدُّنْيَا وَالآخِرَةِ. وَأَنْ يَجْعَلَكَ مُبَارَكًا أَيْنَمَا كُنْتَ، وَأَنْ يَجْعَلَكَ مِمَّنْ إِذَا أُعْطِيَ…\nمادة التوحيد ٢ (ދެވަނަ ފަޞްލުގެ ޖަވާބުތައް)\nﷲ ތަޢާލާގެ ވާގިފުޅާއިއެކު مادة التوحيد ٢ގެ ދެވަނަ ފަޞްލުގެ ފިލާވަޅުތައް މިވަނީ ނިމިފައެވެ. އެހެންކަމުން މިއީ އުނގަންނަވައިދެއްވާ ބޭފުޅުންނަށް ފަސޭހައަކަށްޓަކައި، مادة التوحيد ٢ގެ ދެވަނަ ފަޞްލުގެ ޖަވާބުތައް އެކުލަވާލާ އަޅުގަނޑު ތައްޔާރު ކޮށްފައިވާ ޞަފުޙާއެކެއެވެ.\nمادة التوحيد ٢ގެ ދެވަނަ ފަޞްލުގެ ޖަވާބުތައް ޑައުންލޯޑު ކުރައްވާ: ލިންކް\n18/05/2012 ފިލާވަޅުއައްޝައިޚް ޢިމްރާން މުޙައްމަދު ޢަލީ\nمادة التوحيد ٢ (ފުރަތަމަ ފަޞްލުގެ ޖަވާބުތައް)\nﷲ ތަޢާލާގެ ވާގިފުޅާއިއެކު مادة التوحيد ٢ގެ ފުރަތަމަ ފަޞްލުގެ ފިލާވަޅުތައް މިވަނީ ނިމިފައެވެ. އެހެންކަމުން މިއީ އުނގަންނަވައިދެއްވާ ބޭފުޅުންނަށް ފަސޭހައަކަށްޓަކައި، مادة التوحيد ٢ގެ ފުރަތަމަ ފަޞްލުގެ ޖަވާބުތައް އެކުލަވާލާ އަޅުގަނޑު ތައްޔާރު ކޮށްފައިވާ ޞަފުޙާއެކެއެވެ.\nمادة التوحيد ٢ގެ ފުރަތަމަ ފަޞްލުގެ ޖަވާބުތައް ޑައުންލޯޑު ކުރައްވާ: ލިންކް\n11/05/2012 ފިލާވަޅުއައްޝައިޚް ޢިމްރާން މުޙައްމަދު ޢަލީ


Hospitalun Badhaluvi3Kuhjeh 19 Aharu Fahun Aslu Main Bafainnah ހޮސްޕިޓަލުން ބަދަލުވި3ކުއްޖެއް 19 އަހަރުފަހުން އަސްލު މައިންބަފައިންނަށް – Huvadhoo News Hospitalun Badhaluvi3Kuhjeh 19 Aharu Fahun Aslu Main Bafainnah Huvadhoo News\nހޮސްޕިޓަލުން ބަދަލުވި3ކުއްޖެއް 19 އަހަރުފަހުން އަސްލު މައިންބަފައިންނަށް\nމެލޭޝިޔާގެ ހޮސްޕިޓަލަކަށް އެއްވަގުތެއްގައި ވިހާފައި3ކުއްޖަކު (އެއްމާބަނޑު ދެކުދިން) ހިމެނޭގޮތަށް، ވިހެއުމަށްފަހު ނަރުހުން ގެންގުޅުމުގައި އެރި އޮޅުމެއްގެ ތެރޭގައި ވަނީ ބަދަލުވެފައެވެ. އަދި ތިންކުދިން އެކުދިންގެ އަސްލު މައިންބަފައިންނާއި ވަނީ 19 އަހަރު ފަހުން ބައްދަލުވެފައެވެ.\nމެލޭޝިޔާއަށް އުފްން އެއްމާބަނޑު ދެބެއިން ކަމުގައިވާ އަދްރިޔާނީ އިވާނީ އަދި އަދްރިޔާނާ އިވާނީ ފާއިތުވީ 19 އަހަރު، ޤަބޫލުކޮށްްފައިވާގޮތުން ދެބެއިންނަކީ “ފްރެޓާނަލް ޓްވިންސް” ނުވަތަ އެއްމާބަނޑު ވިޔަސް ވައްތަރު ނޫން ދެބެއިން ކަމުގައެވެ. ނަމަވެސް ފާއިތުވީ 2020 ވަނަ އަހަރުގެ ސެޕްޓެމްބަރުގައި ހަދާފައިވާ ޑީ.އެން.އޭ ޓެސްޓެއްގެ ނަތީއްޖާއިން އެނގިގެން މިއީ ތެދެއް ނޫންކަން ވަނީ ހާމަވެގެން ގޮސްފައިއެވެ.\nއަދްރިޔާނީ ހާމަކޮށްފައިވާ ގޮތުގައި ހަޤީޤަތް އެނގިގެން ގޮސްފައިވަނީ، ބައިވެރިވި ސަމަރ ކޭމްޕެއްގެ ސަބަބުންނެވެ. އޭނާ ބައިވެރިވި މިކޭމްޕުގައި ބައިވެރިވި ނޯރާތިރާހް ކިޔާ އެހެން ދަރިވަރަކު އޭނަޔާއި ވައްތަރު ވާހަކަ ބުންޏެވެ. އަދި މިކަން ޔަޤީންވީ ނޯރާތިރާހްގެ އިންސްޓަގްރަމް އެކައުންޓް ބަލާލުމުންނެވެ.\nއަދި ސަމަރ ކޭމްޕުގެ ވާހަކަ މަންމަޔަށް ކިޔައިދިނުމުން، އެއީ އިއްތިފާގެއް ކަމަށް މަންމަ ބުންޏެވެ. ނަމަވެސް އަދްރިޔާނީ އޭނާއާއި އެއްވައްތަރު ނޯރާތިރާހް އާއި ސޯޝަލް މީޑިޔާއިން ގުޅުން ބާއްވަން ބޭނުންވިއެވެ. އަދްރިޔާނީ އާއި ނޯރާތިރާހް ފުރަތަމަ ބައްދަލުވެފައިވަނީ ސުޕަމާކެޓެއްގެ ތެރެއިންނެވެ. އެކަކު އަނެކަކަށް ފެނުން ވަރަށް ބޮޑު ސިހުމެއް ދެފަރާތަށްވެސް ލިބި ބަސްހުއްޓުނެވެ. އަމިއްލަ ސޫރަ މޫނު ބަލާ ލޯގަނޑަކުން ފެނުން ފަދަ ވިއެވެ. އެހާވެސް ދެމީހުން އެއްވައްތަރެވެ.\n2020 ގައި އަދްރިޔާނީ އިންސްޓަގްރަމްގައި ޕޯސްޓްކުރި ފޮޓޯއަކުން ދެމީހުންގެ އުފަންދުވަހަކީވެސް އެއް ދުވަހެއްކަން އެނގުނެވެ.\nއުފަން ތާރީޚް، އުފަންވީ ހޮސްޕިޓަލް ފަދަ ތަފާތު ކަންކަން އެއްގޮތް ވުމުން، ދެމީހުންނަށްވެސް މިއީ އިއްތިފާގަކަށް، ވެދާނެ ކަންކަން ނޫންކަމަށް ޤަބޫލުކުރެވިގެން، ޑީ.އެން.ޢޭ ޓެސްޓެއް ހެދުމަށް އެއްބަސްވިއެވެ. ދެފަރާތުގެ އާއިލާއާއި ވެސް ވާހަކަ ދެކެވި، މައިންބަފައިންގެ ސާމްޕަލްވެސް ހިމަނައިގެން3ކުދިންގެ ޑީ.އެން.އޭ ތަޙުލީލު ކުރެވުނެވެ. ނަތީއްޖާ ނުކުތީ ހީވެސް ނުކުރާ ގޮތަކަށެވެ. ޑީ.އެން.އޭ ތަހުލީލުން އެނގުނު ގޮތުގައި، އަދްރިޔާނީ އަދި ނޯރާތިރާހް 99 އިންސައްތަ އެއްމާޑު ދެކުދިންނެވެ. އަދި އަދްރިޔާނާ ގެމައިންބަފައިންނަކީ ނޯރާތިރާހް ބެލި ދެމަފިރިންނެވެ.\nތިން އަންހެން ކުދިން ދެފަރާތުގެ އާއިލާއާއި އެކު 19 އަހަރުފަހުން\nއެއްމާބަނޑު ދެކުދިން ވިހެއި މަންމަޔަށް ޑީ.އެން.އޭ ގެ ނަތީއްޖާ ޤަބޫލުކުރަން ދަތިވިއެވެ. އަދި ޑީ.އެން.އޭ ރިޕޯޓުގެ ނަތީއްޖާ އަދްރިޔާނާ އާއި ހިއްސާކޮށް އޭނާއަކީ އެދެމަފިރިންގެ ކުއްޖެއް ނޫންކަމަށް ކަނޑައަޅަން އުދަނގޫ ވިއެވެ. އަދި އަދްރިޔާނާއަށް ކުއްލިޔަކަށް ކުރިމަތިވެދާނެ، ސައިކޮލޮޖިކަލް ގެއްލުމަކަށް ބިރުގަތެވެ.\nނަމަވެސް މިދެމަފިރިން ނިންމީ، ހަޤީޤަތް ހާމަކުރުމަށެވެ. މިގޮތުން ހަޤީޤަތް ހާމަކުރިއެވެ. އަދި އެދެމަފިރިންނަށް އެއްމާބަނޑު ދެކުދިން ލިބުނުކަމުގައި ވިޔަސް ލިބުނީ3ކުދިން ކަމުގައި ނިންމައި3ކުދިންނަށްވެސް އެއްވަރަކަށް ލޯބި ދިނުމަށް ދެމަފިރިން ނިންމިއެވެ.\nހަމަ މިބީދައިން، ނޯރާތިރާހް 19 އަހަރު ބަލައި ބޮޑުކުރި މައިންބަފައިންނަށް އޭނާއަކީ އެދެމަފިރިންގެ ކުއްޖެއް ނޫންކަމަށް ނިންމަން އުދަނގޫވިއެވެ. އަދި މިދެމަފިރިންނަށް 19 އަހަރުކުރިން އުފަންވީ، އެންމެ ކުއްޖެއް ނަމަވެސް ނޯރާތިރާހް އަދި އަދްރިޔާނާ ދެކުދިންނަކީވެސް އެދެމަފިރިންގެ ކުދިންގެ ގޮތުގައި ނިންމިއެވެ.\nހެއްކާ ބެހޭ ބިލް އިސްލާޙު ކުރުމަށް ގޮވާލާ ނޫސްވެރިން އިޙްތިޖާޖު ކުރަން ފަށައިފި\nދީނަށް ފުރައްސާރަކޮށް ދެއްކި ވާހަކަތަކާ ގުޅިގެން ކުއްލި މައްސަލަ ހުށަހަޅާފައި ނުވޭ: ނަޝީދު\nތިނަދޫ ޓާޝިއަރީ ހޮސްޕިޓަލްގެ ޓެންޑަރ މަސައްކަތް އަންނަ މަހު ނިމޭނެ: ހެލްތު މިނިސްޓަރ\nޖުމްހޫރީ ޕާޓީން ރިޔާސީ އިންތިހާބުގައި ވާދަކުރާނެ: ގާސިމް\nޕީޕީއެމްއިން ކޯޓަށް ހާޒިނުވުމުން އިންޑިއާ އައުޓް މައްސަލަ ބޭރުކޮށްލައިފި


ގޭމްސް އަށް ނުދިއުން: ފަހަތަށް އެޅި ފިޔަވަޅެއް!\nމުސްތަގުބަލަށް ފުޓްބޯޅަ ޓީމުތައް ބިިނާކުރުމަށް "ޓުވާޑްސް ފިއުޗާ" ގެ ނަމުގައި އެފްއޭއެމުން ބޮޑު ޕްރޮގްރާމެއް ފެށުން ވެގެންދިޔައީ ފުޓްބޯޅައިގައި ޝާމިލްވެ އުޅޭ ހުރިހާ ފަރާތްތަކަށް ލިބެގެންދިޔަ އުފާވެރި ހަބަރަކަށެވެ. އަދި ކުރިއަށް އޮތް ތިން މަސް ދުވަހުގެ ތެރޭ ގައުމީ ފުޓްބޯޅަ އެކެޑަމީގެ މަސައްކަތް ފެށޭނެ ކަމަށް ބުނެފައިވާއިރު، 13...\nގައުމީ ޓީމުގެ މުބާރާތް ސަރަހައްދުން ބޭރު ޓީމުތަކަށް\nފާއިތުވި ތިން އަހަރެއްހާ ދުވަހުގެ ތެރޭގައި ގައުމީ ފުޓްބޯޅަ ޓީމާ ތިން ކޯޗު ހަވާލުވެއްޖެ އެވެ. ނިއު ޒީލެންޑުގެ ރިކީ ހާބަޓާއި އޮސްޓްރޭލިއާގެ ޑަރެން ސްޓެވާޓް އަދި ދާދި ފަހުން ޓީމާ ހަވާލުވި ޖަރުމަނުގެ ޕީޓަ ސެގާޓް އެވެ. މި ތިން ކޯޗުން ގައުމީ ޓީމާ ހަވާލުވުމަށް ފަހު ފުރަތަމަ ދުވަހު ނޫސްވެރިންގެ ބައްދަލުވުމުގައިވަނީ އުއްމީދީ ވާހަކަތަކެއް...\nސިންގަޕޫރާ ދެކޮޅަށް ގައުމީ ޓީމުން މެޗެއް ކުޅެނީ\nއޭޝިއަން ކަޕް ކޮލިފައިންގައި މި މަހު 28 ވަނަ ދުވަހު ބޫޓާނާ ދެކޮޅަށް ކުޅުމުގެ ކުރިން ސިންގަޕޫރާ ދެކޮޅަށް އެކުވެރިކަމުގެ މެޗެއް ކުޅުމަށް މަސައްކަތް ކުރަމުން އަންނަ ކަމަށް ފުޓްބޯލް އެސޯސިއޭޝަން އޮފް މޯލްޑިވްސް (އެފްއޭއެމް) އިން ބުނެފި އެވެ.\nMarch 19, 2017 6\nއާ ދެ ކީޕަރުން ގައުމީ ސްކޮޑަށް އިތުރުކޮށްފި\nއޭޝިއަން ކަޕް ކޮލިފައިންގައި މި މަހު 28 ވަނަ ދުވަހު ފަލަސްތީނާ ދެކޮޅަށް ގައުމީ ފުޓްބޯޅަ ޓީމު ކުޅޭ މެޗަށް ނެގި ޕްރިލިމިނަރީ ސްކޮޑަށް ދެ ގޯލްކީޕަރުން އިތުރުކޮށްފި އެވެ.\nމެޗުތަކެއް ކުޅެން ގައުމީ ޓީމަށް ދައުވަތު ލިބިއްޖެ\nގައުމީ ފުޓްބޯޅަ ޓީމަށް އެކުވެރިކަމުގެ މެޗުތަކެއް ކުޅެން ތިން ގައުމަކުން ދައުވަތު ލިބިފައިވާ ކަމަށް އެފްއޭއެމްގެ ރައީސް ބައްސާމް އަދީލް ޖަލީލް ވިދާޅުވެއްޖެ އެވެ.\nގައުމީ ޓީމު ކޮމިޓީގެ ޗެއާޕާސަނަކަށް އޮގަރު އައްޔަ\nގައުމީ ފުޓްބޯޅަ ޓީމުތަކުގެ ކަންތައްތައް ބެލެހެއްޓުމަށް ފުޓްބޯލް އެސޯސިއޭޝަން އޮފް މޯލްޑިވްސް (އެފްއޭއެމް) އިން އެކުލަވާލި ހާއްސަ ކޮމިޓީގެ ޗެއާޕާސަނަކަށް އަލީ ނާޝިދު (އޮގަރު އައްޔަ) ހަމަޖައްސައިފި އެވެ.


Jalah dhaan ves mihiree thayaarah: Kangana Ranaut | Mihaaru\nއެކްޓަރު ސުޝާންތު ސިންގް ރާޖްޕޫތު ޖޫން މަހު ދަންޖެހިގެން އަމިއްލަ އަށް މަރުވި ފަހުން ކަންގަނާ އަންނަނީ އޭނާ މަސައްކަތްކުރާ ބޮލީވުޑަށް ނިސްބަތްކޮށް އެތައް ވާހަކައެއް ދައްކަމުންނެވެ. އެގޮތުން ބޮލީވުޑްގެ އެތައް ބަޔަކަށް ރައްދުވާ ގޮތަށް އޭނާ ވަނީ އެއީ މަސްތުވާތަކެތީގެ ހާއްޔެއްގެ ގޮތުގައި ވެސް ސިފަކޮށްފަ އެވެ. މިކަމާ ގުޅިގެން އެތައް ބައެއްގެ ފާޑުކިޔުންތައް ކަންގަނާ އަށް އަމާޒުވެފައިވެ އެވެ.\nކަންގަނާ ބުނެފައިވާ ގޮތުގައި ބޮލީވުޑް ފިލްމު އިންޑަސްޓްރީ އޮތް މަހާރަޝްތުރާގެ މުމްބާއީ އަކީ ވެސް މިހާރު އުޅެން ވަރަށް ނުރައްކާތެރި، އެތަނުގެ ފުލުހުންނަށް ވެސް ރައްޔިތުންގެ އިތުބާރު ނެތް ތަނެކެވެ. އަދި އެ ސްޓޭޓްގެ ޗީފް މިނިސްޓަރު އުދަވް ތަކެރީ އަށް ނިސްބަތްކޮށް "ހުތުރު ބަހުން" ވާހަކަ ދެއްކި މައްސަލައެއް ވެސް ބަލައިދޭން ކަމާ ބެހޭ ފަރާތްތަކަށް މިދިޔަ މަހުގެ ތެރޭގައި ހުށަހަޅާފައިވެ އެވެ.\nމީގެ އިތުރުން ދާދި ފަހުން އިންޑިއާގެ ދަނޑުވެރިންގެ ގޮވާލުންތަކަށް އިޖާބަނުދީ މައްސަލަ ބޮޑުވި ދަނޑުވެރިންނާ ބެހޭ ގާނޫނާ ދެކޮޅަށް މުޒާހަރާ ކުރި މީހުންނަކީ ޓެރަރިސްޓުންގެ ގޮތުގައު ސިފަކޮށް، އިންޑިއާގެ ބައެއް ކޮމިއުނިޓީތަކުގެ މީހުންނަށް ރައްދުވާ ގޮތަށް ކަންގަނާ ބަހުގެ ހަމަލާތައް ފޮނުވާފައިވެ އެވެ. އަދި ކަންގަނާ ދަނީ ބައިބައިވުން އުފައްދަން މަގުފަހިކޮށް، ޝަރުއީ ދާއިރާގެ އަގު ވެސް ވައްޓާލަން މަސައްކަތްކުރަމުން ކަމަށް ބުނެ ވެސް އޭނާ އަށް ދެކޮޅަށް ކޯޓަށް މައްސަލަ ހުށަހަޅާފައިވެ އެވެ.\nމިފަދަ ކަންކަމާ ގުޅިގެން ކަންގަނާއާ ދެކޮޅަށް ކޯޓަށް ހުށަހަޅާ މައްސަލަތައް ދަނީ އިތުރުވަމުންނެވެ.\nއެހެންވެ އޭގެ ރައްދުގައި ކަންގަނާ ކުރި ޓްވީޓްތަކެއްގައި ބުނީ މަހާރަޝްތުރާ ސްޓޭޓްގެ ސަރުކާރުން އުޅެނީ އޭނާ ޖަލަށް ނުލެވިގެން ކަމަށާއި އެކަން ކުރަން ބޭނުންވާ ނަމަ ޖަލަށް ދާން ވެސް ތައްޔާރަށް ހުރި ކަމަށެވެ. ކަންގަނާ ބުނީ ގައުމުގައި ހުރި މައްސަލަތަކާ ދެކޮޅަށް އަޑުއުފުލުން ނުހުއްޓުވޭނެ ކަމަށާއި ސްޓޭޓް ސަރުކާރުގެ އަމާޒު ހުރީ އިންސާފާއި ހައްގަށް އަޑުއުފުލާ މީހުންނާ ދެކޮޅަށް ކަމަށެވެ.\nކަންގަނާ ބުނީ ގައުމުގެ މަސްލަހަތުގައި އަމިއްލަ ދިރިއުޅުން ގުރުބާންކޮށް ޖަލަށް ދިޔަ މީހުން އިންޑިއާގެ ތާރީހުން ކުރިން ވެސް ފެންނަން އެބަހުރި ކަމަށާއި ޖަލަށް ދާން ޖެހުމަކި އޭނާ ވެސް ކަންބޮޑުވާނެ ކަމެއް ނޫން ކަމަށެވެ.\nހުނަރިވެރި ބަތަލާ ބުނިގޮތުގައި އޭނާގެ ދައްކާ ވާހަކަތައް ހަޖަމުނުކުރެވީ ހަގީގަތް ގަބޫލުނުުރަން ބޭނުންވާ މީހުންނެވެ. އަދި ފާޅުކުރާ ޝުއޫރުތަކާ ގުޅިގެން އޭނާ އަށް ލިބިފައިނާ ނެޝަނަލް އެވޯޑްތައް އަތުލަން ގޮވުމަކީ ވަކި ބަޔަކު ކުރާ ކަމެއް ކަމަށް ކަންގަނާ ބުންޏެވެ.


Masthuvaathaketheege massala ehgai Bharti dhiriulhemun anna ge balaa faaskohfi - AO News\nމަސްތުވާތަކެތީގެ މައްސަލައެއްގައި ބާތީ ދިރިއުޅެމުން އަންނަ ގެ ބަލާ ފާސްކޮށްފި\nސުޝާންތު ސިންގްގެ މަރާއެކު ފެންމަތިވި މަސްތުވާތަކެތީގެ މައްސަލައާއި ގުޅިގެން ބޮލީވުޑްގެ ގިނަ ތަރިންތަކެއް ވަނީ ނާކޮޓިކްސް ކޮންޓްރޯލް ބިއުރޯ (އެންސީބީ) އަށް ހާޒިރުކޮށް ސުވާލުކޮށްފައެވެ.މަސްތުވާތަކެތީގެ މައްސަލައާއި ގުޅިގެން އެންސީބީ އޮފިސަރަކު މީގެ ކުރިން ދިން އިންޓަވިއުއްގައި ބުނީ، ތުހުމަތުކުރެވޭ ބައެއް މީހުންނާ ސުވާލުކުރަން ތަހުގީގަށް ހާޒިރުވުމަށް އަންގާފައިވާނެކަމަށާއި އަދި ކުރިއަށް އޮތް ދުވަސްތަކުގައި އެމީހުންނާ ސުވާލު ކުރެވޭނެކަމަށެވެ. ޑިލީޓު ކޮށްފައިވާ ޗެޓް ލޮގުތަކެއް އަލުން ރީޓްރީވް ކޮށް، ބެލި ބެލުމުގައި ފާހަގަކުރެވިފައިވާ ކަންތައްތަކަށް ބިނާކޮށް އެންސީބީއިން ކުރިއަށް ގެންދާ ތަހުގީގުގައިއަނެއްކާވެސް މިވަނީ މަސްތުވާތަކެތީގެ މައްސަލައެއްގައި އިތުރު ތަރިއެއް ދިރިއުޅެމުންދާ ގެ ބަލާ ފާސްކޮށްފައެވެ.\nބޭރުގެ މީޑީއާ ރިޕޯޓްތައް ބުނާ ގޮތުން އެންސީބީ އިން ކުރިއަށް ގެންދާ ތަހުގީގަށް ބޮލީވުޑްގެ ތަރިންނާއި ޓީވީ ތަރިންނަށް ‘ފާރަލަމުން’ އަންނައިރު މިފަހަރު އެމީހުންގެ ރާޑަރަށް އަރާފައިމިވަނީ މަޝްހޫރު ކޮމެޑިއަން ބާތީ ސިންގްއެވެ. އެންސީބީ އިން ބާތީ އާއި ފިރިމީހާ ހަރްޝް، މުމްބާއީގައި ދިރިއުޅެމުން އަންނަ ގެ ބަލާ ފާސްކޮށްފައިވާއިރު، މި އޮޕަރޭޝަނާއި ބެހޭ އެއްވެސް މައުލޫމާތެއް އަދި މީޑިއާއަށް ހާމަކޮށްފައެއް ނުވެއެވެ. އެންސީބީ އިން ބާތީގެ އިތުރުންވެސް ގިނަ ޓީވީ ތަރިންގެ ގެތައް ބަލާ ފާސްކޮށްފައިވާއިރު ބައެއް ތަރިންވަނީ އެންސީބީ އަށް ހާޒިރުކޮށް ސުވާލުވެސް ކޮށްފައެވެ. ‘ޖަލަކް ދިކްލާޖާ’ އާއި ‘ނަޗް ބަލިއޭ’ ގެ އިތުރުން ‘ ދި ކަޕިލް ޝަރްމާ ޝޯ’ އިން ގިނަ ބައެއްގެ މަގޫބޫލުކަމާއި ލޯބި ހޯދާފައިވާ ބާތީ މަޝްހޫރުވެފައިވަނީ ފަސޭހައިން މީހުން ހެއްވާލުމުގެ ހުނަރު ލިބިފައިވާ ތަރިއެއްގެ ގޮތުގައެވެ.\nއެންސީބީ އިން ކުރިއަށް ގެންދާ ތަހުގީގާއި އެކު ބޮލީވުޑްގެ އަދިރި ފަރާތުގެ ގިނަ ސިއްރުތަކެއް ބޭޒަރުވަމުން އަންނައިރު މަސްތުވާތަކެތީގެ މައްސަލައިގައި ބޮލީވުޑްގެ އޭ-ލިސްޓު ތަރިންތަކެއްގެ ވެސް ވަނީ އެންސީބީއަށް ހާޒިރުކޮށް ސުވާލުކޮށްފައެވެ.\nޕްރަބޫ ދޭވާ ސިއްރުން ކައިވެނިކޮށްފި\nދަރިފުޅު ލަވަކިޔުންތެރިޔަަކަށް ހަދާކަށް ބޭނުމެއް ނޫން: ސޯނޫ\nއިބްރާހީމް އާއި މެދު ސައިފްކުރާ އުއްމީދުތައް ވަރަށް ފޮނި\n‘މެހެދީ’ގެ ތަރި ފަރާޒް މަރުވެއްޖެ


ACE Hardware adhi Color Bank ge Roadha promotion fashaifi | Mihaaru\nމާލޭގައި ހިންގާ އޭސް ހާޑްވެއާގެ ފިހާރައެއް: "ރޯދަ ބަދަލު"ގެ ނަމުގައި ކުރިޔަށް ގެންދާ ބޮޑު ޕްރޮމޯޝަންގައި އަގުހުރި އިނާމްތަކެއް ދިނުމަށް ވަނީ ހަމަޖެހިފައި.\nއޭސް ހާޑްވެއާ އަދި ކަލާ ބޭންކްގެ ރޯދަ ޕްރޮމޯޝަން ފަށައިފި\n16 އެޕްރީލް 2018 - 14:45 1 comment\nއޭސް ހާޑްވެއާ އަދި ކަލާ ބޭންކުން ރޯދަ މަހަށް ހާއްސަކޮށްގެން "ރޯދަ ބަދަލު"ގެ ނަމުގައި ބޮޑު ޕްރޮމޯޝަނެއް ފަށައިފި އެވެ.\nއަންނަ ޖޫން މަހުގެ 15 ވަނަ ދުވަހުގެ ނިޔަލަށް ކުރިއަށް ގެންދާ ޕްރޮމޯޝަނުގައި އޭސް ހާޑްވެއާ އަދި ކަލާ ބޭންކުން ވިޔަަފާރިކުރާ މީހުންނަށް 80- 90 ޕަސެންޓާ ހަމަ އަށް ޑިސްކައުންޓް ލިބޭނެ އެވެ. އަދި ސޯޝަލް މީޑިއާ މެދުވެރިކޮށް ތަފާތު އަދި އަގުހުރި އިނާމުތައް ލިބޭ ޕްރޮމޯޝަންތަކެއް ވެސް ހިންގަން ހަމަޖައްސާފައިވެ އެވެ.\n"މި ޕްރޮމޯޝަންތަކުގައި ބައިވެރިވާ ބޭފުޅުންނަށް ވަރަށް ތަފާތު އަދި އަގުހުރި އިނާމް ލިބުމުގެ ފުރުސަތު ވަނީ ހުޅުވާލާފައި،" އޭސް ހާޑްވެއާ އިން ނެރުނު ބަޔާނެއްގައި ބުނެފައިވެ އެވެ.\nމި ޕްރޮމޯޝަނުގެ ތެރެއިން އޭސް ހާޑްވެއާ ނުވަތަ ކަލާ ބޭންކުން 300ރ. އަށް ވުރެ މަތިން ކުރާ ކޮންމެ ވިޔަފާރިއަކަށް ކޫޕަނެއް ލިބޭނެ އެވެ. އަދި ގުރުއަތުން ހޮވޭ މީހަކަށް އިނާމެއްގެ ގޮތުގައި 300،000ރ. ދިނުމަށް ވަނީ ހަމަޖެހިފަ އެވެ.\nފާއިތުވި އަހަރުތަކުގައި ވެސް ރޯދަ މަހާ ދިމާކޮށް އޭސް ހާޑްވެއާ އާއި ކަލާ ބޭންކު ގުޅިގެން ވަނީ ބޮޑެތި އިނާމުތަކާއި ޑިސްކައުންޓްތައް ލިބޭ ކާމިޔާބު ޕްރޮމޯޝަންތަކެއް ހިންގައިފަ އެވެ. އެ ކުންފުނިން ބުނީ އަގުހުރި އިނާމްތައް ލިބޭނެ ޕްރޮމޯޝަން ބޭއްވުމުގެ އެންމެ ބޮޑު މަގްސަދަކީ ކަސްޓަމަރުންނަށް ޝުކުރު އަދާ ކޮށް އަދި އެ ފިހާރަތަކަށް ލިބޭ ތަރުހީބު ބަލައިގަތުން ކަމަށެވެ.\nއޭސް ހާޑްވެއާ އާއި ކަލާ ބޭންކަކީ ކޯ- ލޯޑް މޯލްޑިވްސްގެ ދަށުން ހިންގާ ދެ ފިހާރަ އެވެ. އަދި އޭސް ހާޑްވެއާ އަކީ، އޭސް އިންޓަނޭޝަނަލްގެ ފްރެންޗައިސް އެގްރިމެންޓެއްގެ ދަށުން ސާކް ރީޖަންގައި ހުޅުވި ފުރަތަމަ އެ ބްރޭންޑްގެ ފިހާރަ އެވެ.\n2ފާޓާކުލަ އާއި2ދަޅު ދަވާދުން 3ލައްކަ ރުފިޔާ\nއޭސް ހާޑްވެއާ "މޭކްއޯވާ ފޮޓޯ ކޮންޓެސްޓް" ފަށައިފި


ޓީއެމްއޭގެ މުއާމަލާތްތައް ހިންގާފައި ހުރީ ޔާމީންގެ ސަރުކާރުގައި، މައްސަލަ ތަހުގީގު ކުރޭ: ނަޝީދު – Dhen.mv\nޓީއެމްއޭގެ މުއާމަލާތްތައް ހިންގާފައި ހުރީ ޔާމީންގެ ސަރުކާރުގައި، މައްސަލަ ތަހުގީގު ކުރޭ: ނަޝީދު\nFebruary 13, 2020 - 10:17 am\nޓްރާންސް މޯލްޑިވިއަން އެއާވޭސް (ޓީއެމްއޭ) އާއި މޯލްޑިވްސް އެއާޕޯޓްސް ކޮމްޕެނީ ލިމިޓެޑް(އެމްއޭސީއެލް)ގެ މުއާމަލާތްތައް ހިންގާފައި ހުރި ކުރީގެ ރައީސް ޔާމީންގެ ސަރުކާރުގައި ކަމަށާއި ގޯސްހެދި މީހުން ހޯދައި އަވަސް ތަހުގީގެއް ކުރަން ޖެހޭ ކަމަށް ކުރީގެ ރައީސް އަދި މިހާރު ރައްޔިތުން މަޖިލީހުގެ ރައީސް މުހައްމަދު ނަޝީދު ވިދާޅުވެއްޖެ އެވެ.\nރައީސް ނަޝީދު މިއަދު ކުރެއްވި ޓުވީޓެއްގައި ވިދާޅުވީ އެމްއޭސީއެލް އާއި ޓީއެމްއޭގެ މުއާމަލާތްތައް ހިންގާފައި ހުރީ ކުރީގެ ރައީސް އަބްދުﷲ ޔާމީންގެ ސަރުކާރުގައި ކަމަށެވެ. އެ މައްސަލައަށް ގޮތެއް ނުހޯދިއްޖެ ނަމަ ރަންވޭ ހުޅުވުން ލަސްވުމުގެ އިތުރުން ޓީއެމްއޭއަށް ބަދަލު ދޭން ޖެހިދާނެ ކަމަށް ވެސް ރައީސް ނަޝީދު ވިދާޅުވި އެވެ.\nސަރުކާރާއި ޓީއެމްއޭއަށް ވެސް ފައިދާ ހުރި އެއްބަސްވުމަކަށް އައުން ވަރަށް ބޭނުންތެރި ކަމަށާއި ގޯސް ހެދި މީހުންނަށް އަވަސް ތަހުގީގެއް ފަށަން ޖެހޭ ކަމަށް ރައީސް ނަޝީދު ވިދާޅުވި އެވެ.\nމި މައްސަލާގައި ނަޝީދު ރޭ ކުރެއްވި ޓުވީޓެއްގައި ވިދާޅުވީ ޓީއެމްއޭއާއި ސަރުކާރާ އެއްބަސްވެވޭ ގޮތައް ވީހާވެސް އަވަހަށް ގޮތެއް ނިންމަން ޖެހޭ ކަމަށާއި ގޯސް ކަމެއް ހިނގާފައިވާ ނަމަ އެކަން ކުރި މީހަކު ނުވަތަ ބަޔަކަށް ދައުވާ އުފުލުން އެއީ އެހެން ކަމެއް ކަމަށް ރައީސް ނަޝީދު ވިދާޅުވި އެވެ.\nއެމްއޭސީއެލް އިން 26 މިލިއަން ޑޮލަރު އިންވެސްޓްކޮށްގެން ހަދާ ސީޕްލޭން ޓާމިނަލް އެއްކޮށް ދޭން އުޅޭ ކަމުގެ އަޑުތަކެއް ފެންމަތިވެފައި ވަނިކޮށް، ސަރުކާރުން ވަނީ ޓީއެމްއޭ އަށް ބިން ދޫކޮށްފައިވާ އަގަށް ކުރި އަށް އޮތް ދެ އަހަރަށް އާ ސީޕްލޭން ޓާމިނަލް އިން ބޮޑު ޖާގައެއް ދޭން ނިންމާފަ އެވެ.\nނަމަވެސް އިއްޔެ މާލިއްޔަތު ކޮމެޓީގައި އެ ކުންފުނީގެ ސީއީއޯ އެމްޔޫއެމް ފައުޒީ ވިދާޅުވީ އާ ސީޕްލޭން ޓާމިނަލުން 19،000 އަކަމީޓަރުގެ ބިމުގެ ޖާގައެއް 15 އަހަރު ދުވަހުގެ މުއްދަތަށް އެ އެއާލައިނަށް އަކަފޫޓެއް 10.35 ޑޮލަރުގެ ރޭޓުން ދޭން އެމްއޭސީއެލް އިން އެއްބަސްވެފައިވާ ކަމަށެވެ. އެއީ މާލިއްޔަތުގެ ގަވާއިދާ ހިލާފު ކަމެއް ކަމަށް ބުނެ އެކަން އެގޮތަށް ނުކުރެވޭނެ ކަމަށް މަޖިލީސް މެންބަރުންނާއި، ސިޔާސީ ބައެއް ބޭފުޅުންވެސް ގެންދަވަނީ ވިދާޅުވަމުންނެވެ.


Embassy hulhuvumaa dhimaakoh America aa dhekolhah Al-Qaeda ge leader jihaad iulaan koffi | Mihaaru\nއެމްބަސީ ހުޅުވުމާ ދިމާކޮށް އެމެރިކާއާ ދެކޮޅަށް އަލްގައިދާގެ ލީޑަރު ޖިހާދު އިއުލާންކޮށްފި\nއަލް ގައިދާގެ ލީޑަރު އައިމަން ޒަވާހިރީ. --ފޮޓޯ:އޭއެފްޕީ\nކާބުލް (މެއި 14) - އިޒްރޭލުގައި ހުންނަ އެމެރިކާ އެމްބަސީ ގުދުސް އަށް ބަދަލު ކުރުމަކީ މަޝްވަރާތައް ފެއިލްވުން ކަމަށާއި އެހެންވެ މުސްލިމުން އެމެރިކާއާ ދެކޮޅަށް ޖިހާދު ކުރަން ޖެހޭ ކަމަށް އަލް ގައިދާ ޖަމާއަތުގެ ލީޑަރު އައިމަން އަލް ޒަވާހިރީ ބުނެފި އެވެ.\nތެލް އަވީވުގައި ހުންނަ އެމެރިކާ އެމްބަސީ ގުދުސްގައި ހުޅުވާނީ މިއަދު އެވެ. އެ ރަސްމިއްޔާތުގައި ބައިވެރިވުމަށް އެމެރިކާގެ ރައީސް ޑޮނަލްޑް ޓްރަމްޕުގެ ދަރިކަނބަލުން އިވަންކާ ވަނީ އިޒްރޭލަށް ވަޑައިގެންފަ އެވެ.\n"ތެލް އަވީވް އަކީ ވެސް މުސްލިމުންގެ ބިމެއްގެ" ގެ ނަމުގައި ޒަވާހިރީ ދިން ފަސް މިނިޓުގެ ވީޑިއޯ މެސެޖުގައި ވަނީ ފަލަސްތީނު "ވިއްކާލީ" ފަލަސްތީނުގެ ވެރިން ކަމަށް ބުނެފަ އެވެ. އެހެންވެ އޭނާ ވަނީ މުސްލިމުން ހަތިޔާރު ނެގުމަށް ގޮވާލައިފަ އެވެ. އަލްގައިދާގެ ކުރީގެ ލީޑަރު އުސާމާ ބިން ލާދިން 2011 ވަނަ އަހަރު މަރާލުމުން އެ ޖަމާއަތުގެ ލީޑަރުކަމާ ހަވާލުވި ޒަވާހިރީ ބުނީ މުސްލިމުންގެ ބިންތަކަށް އަރައިގަތުމުގައި ޓްރަމްޕަކީ މި ޒަމާނުގެ ނަމޫނާއެއް ކަމަށާއި ހިމޭނުން ތިބެގެން އެ މީހުންނާ އެކު މަސައްކަތް ނުކުރެވޭނެ ކަމަށެވެ. އަދި ހަމައެކަނި އޮތް ގޮތަކީ އެމެރިކާއާ ދެކޮޅަށް ތެދުވުން ކަމަށް އޭނާ ބުނެފައިވެ އެވެ.\nޒަވާހިރީ ބުނީ މުސްލިމުންގެ އެއް ވަނަ އަދާވާތްތެރިއަކީ އެމެރިކާ ކަމަށް ބިން ލާދިން ވެސް އިއުލާންކޮށްފައިވާ ކަމަށެވެ. އދ.ގެ ތެރޭގައި ވެސް މުސްލިމުންގެ ހައްގުތައް ހިމާޔަތް ކުރަން އިސްލާމީ ގައުމުތައް ފެއިލްވެފައިވާ ކަމަށް ޒަވާހިރީ ބުންޏެވެ.\nއެމެރިކާ އެމްބަސީ ގުދުސް އަށް ބަދަލު ކުރަނީ އިޒްރޭލް އުފެދުނުތާ 70 އަހަރު ފުރޭ މުނާސަބަތާ ދިމާކޮށެވެ. ފަލަސްތީނުން އެ ދުވަސް ފާހަގަ ކުރަނީ ނަކްބާ ނުވަތަ ހަލާކުގެ ދުވަހުގެ ގޮތުގަ އެވެ.\nއެމެރިކާގެ ޚާރިޖީ ވަޒީރު މައިކް ޕޮމްޕެއޯ ވިދާޅުވެފައި ވަނީ އެމްބަސީ ގުދުސް އަށް ބަދަލުކުރި ނަމަވެސް މެދުއިރުމަތީގެ ސުލްހައިގެ މަޝްރޫއު މަރުނުވާ ކަމަށެވެ.\nއަލްގާއިދާ އައިމަން އަލް ޒަވާހިރީ އެމެރިކާ\n19 ކޮމެންޓް, 120 ރިއެކްޝަންސް\nޝާފީ ކަލޭ ކިތައްމެ އެމެރިކާ އާ އެއްކޮޅަށް އެރިއަސް ހަމަ ކަލެއަށްވެސް އެނގޭނެ އެމެރިކާ އާ ޔަހޫދީން ބަލިވެގެން ދާނީ ނުލާހިކު ހިތި ގޮތަކަށް ކަން .... އެދުވަހުން ކާކުގެ ލޮޖިކު ތޯ ރަނގަޅީ ބަލަން ތިބޭ!!!\nޔާ ﷲ އެމެރިކާއާއި ޔަހޫދީ ދައުލަތް ނިކަމެތކުރައްވާންދޭވެ.\nޝާފީގެ ހަގު އަނބި\nޝާފީ ހާދަ ޑިސްލައިކް ގިނައޭ.\nޝާފީ ކަލޯ ވަގުތުކޮޅުގަތަ؟\nސާފީ އެހެންވީރު އެމެރިކާ މީހުން މިތަނަށް އަރާ ސާފީގެ އާއިލާ މީހަކު މެރިޔަސް އެއްޗެކޭ ނުބުނާނަން ދޯ\nފަލަސްތީނާ އިޒްރޭލާ މީ މުސްލިމުދެގައުމުތޯ؟\nޝާފީ ދޭބަލަ މަހަށް ، މަހަށްދޭބަލަ މަހަށްދޭ.\nކަލޭމެން ކިތަންމެ ރުޅިއައިއްސަ ކޮމެންޓު ކުރިޔަސް މުސްލިމުން މުސްލިމުންނާއި ކުރާ ހަނގުރާމައަކީ ޖިހާދެއްނޫން.\nޖިހާދު ކުރެވޭނީ މުސްލިމުންގެ ތެރޭގައި އެއްބައިވަންތަކަން ގާއިމުކުރެވިގެން. މިއަދު މިވަނީ މުސްލިމުން ވަތަނީވެ، އެއްބަޔަކު އަނެއްބަޔަކާ ހަނގުރާމަކުރާ ހާލަތުގައި. މިހާލަތު ގެނައުމަށް ޔަހޫދީންނާއި ޔަހޫދީންނަށް ވާގިވެރިވާ ކާފަރުންނާއި މުސްލިމުންގެ ނަމުގައި ތިބި ބަޔަކު ކެނޑިނޭޅި ވަރަށް ނިޒާމީ ގޮތަކަށް މަސައްކަތް ކުރަމުން އެދަނީ.\nކަލޭމެން ޖިހާދުކުރާގޮތް މުޅި ދުނިޔެ ހިތުދަސްވާނެ. ހަނގުރާމަ އިޢުލާންކޮށް ތަންކޮޅެއް ގިނައިން މުސްލިމުން ނަމާދަށް އަރާ މިސްކިތެއްގާ ބޮން ގޮއްވާލާ. އެއީ ކަލޭމެންގެ ޖިހާދު.


Correction: Palestine athunves Rajje bali vejje\nފަލަސްތީން އަތުންވެސް ރާއްޖެ ބަލިވެއްޖެ\nއަންހެން ގައުމީ ޓީމު ---\nއޮލިމްޕިކް ކޮލިފައިންގައި، ފަލަސްތީން އަތުންވެސް ރާއްޖެ ބަލި ވެއްޖެ އެވެ. ރާއްޖެ ބަލިވީ 2-1 ންނެވެ.\nރާއްޖެ ހިމެނޭ، ގުރޫޕް ޑީގެ ކޮލިފައިން ކުރިއަށް ދަނީ ފަލަސްތީންގަ އެވެ. ރާއްޖެ އާއި ފަލަސްތީންގެ އިތުރުން އެ ގުރޫޕްގައި ދެ ހިމެނެނީ އުރުދުން އާއި އިންޑޮނޭޝިއާ އެވެ. ރާއްޖެ ކުރިން ކުޅުނު ދެ މެޗުން ވަނީ ބަލިވެފަ އެވެ.\nމިއަދު ފަލަސްތީނާ ދެކޮޅަށް، ރާއްޖޭގެ ހަމައެކަނި ލަނޑު ކާމިޔާބު ކުރީ، މަރްޔަމް ރިފާ 'ރިފޫ' އެވެ. ކޮލިފައިންގެ ފުރަތަމަ ބުރު ރާއްޖެ ނިންމާލީ ފުލުގައި އޮވެގެންނެވެ. ދެ ވަނަ ބުރަށް ދަތުރުކުރީ އުރުދުން އާއި އިންޑޮނޭޝިއާ އެވެ.\nފުރަތަމަ މެޗުގައި އުރުދުން އަތުން ބަލިވީ، 6-0 ގެ ތަފާތު ބޮޑު ނަތީޖާއަކުންނެވެ. ދެ ދެ ވަނަ މެޗުގައި އިންޑޮނޭޝިއާ އާ ދެކޮޅަށް ތަފާތު ކުޑަ ކުރި އެވެ. ރާއްޖެ ބަލިވީ 3-1 ންނެވެ. އެ މެޗުގައި ރާއްޖޭގެ ކެޕްޓަން ފަދުވާ ޒާހިރު ވަނީ އިންޑޮނޭޝިއާ ކޮޅަށް މޮޅު ގޯލެއް ޖަހާފަ އެވެ. އެ ލަނޑަކީ ހަތަރު ގުރޫޕް ހިމެނޭ އޭޝިއާގެ ކޮލިފައިން ބުރުގައި ޖެހި އެންމެ މޮޅު ލަނޑެވެ.\nރާއްޖޭގެ ހާފުގެ ތެރެއިން، ލިބުނު ބޯޅަ ހިފައިންގެން އިންޑޮނޭޝިއާގެ ހާފުގެ ތެރެއަށް ވަދެ، އެ ޓީމުގެ ދެ ކުޅުންތެރިން ނައްޓާލުމަށް ފަހު ފަދުވާ ވަނީ، އެ ލަނޑު ޖެހުމަށްޓަކައި އިންޑޮނޭޝިއާގެ މުޅި ހާފު ކަޑަތުކޮށްފަ އެވެ.\nއެ ލަނޑު ޖެހުމަށް އޭނާގެ ހަލުވި ސުޕީޑްގެ ބޭނުންކޮށް، 90 މީޓަރު ކަޑަތު ކުރި އެވެ. އިންޑޮނޭޝިއާގެ ޕެނަލްޓީގެ އޭރިއާގެ ތެރެއަށް ވަދެ، އެ ޓީމުގެ ގޯލްގެ ކަނަށް ފަދުވާ ބޯޅަ ފޮނުވާލީ، ގޯލްކީޕަރަށްވެސް ފުރުސަތެއް ނުދީ އެވެ.


UK Ge Salaamathee Baaruthakun Diana Avahaarakohlan Ulheykamuge Inzaaru Kurin Libunu - Vaguthu\n4 މަސް ކުރިން ( ނޮވެމްބަރު 28, 2020 )\nއިނގިރޭސިވިލާތުގެ ޕްރިންސް ޗާލްސްގެ ކުރީގެ އަނބިކަނބަލުން ޕްރިންސަސް ޑަޔާނާ އަވަހާރަވުމުގެ ދުވަސްތަކެއް ކުރިން އެކަމަނާ އަވަހާރަކޮށްލަން އިނގިރޭސިވިލާތުގެ ސަލާމަތީ ބާރުތަކުން މަސައްކަތް ކުރަމުން ގެންދާ ކަމުގެ އިންޒާރު އެކަމަނާ އަށް ލިބިވަޑައިގެންނެވި ކަމަށް ޑޮކިއުމެންޓްރީއެއްގައި ބުނެފިއެވެ.\nއިނގިރޭސި ޝާހީ އާއިލާ މެންބަރުންގެ ބައޯގްރަފީ ލިޔަމުން އަންނަ އެންޑްރޫ މޯގަން ވިދާޅުވާ ގޮތުގައި ބީބީސީގެ ނޫސްވެރިއެއް ކަމަށްވާ މާޓިން ބަޝީރު ވަނީ ޕްރިންސަސް ޑަޔާނާ އަވަހާރަކޮށްލަން އިނގިރޭސިވިލާތުގެ ސަލާމަތީ ބާރުތަކުން މަސައްކަތް ކުރަމުން ގެންދާކަމަށް ޕްރިންސަސް ޑަޔާނާ އަރިހު ދަންނަވާފައެވެ.\nޑަޔާނާ އަރިހު މާޓިން އެހެން ދެންނެވުމުން ޑަޔާނާ އަށް ނަފްސާނީ މައްސަލަތަކެއް ވެސް ކުރިމަތި ކަމަށް ޑޮކިއުމެންޓްރީގައި ބުނެފައި ވެއެވެ.\nމާޓިން އަކީ ޕްރިންސަސް ޑަޔާނާގެ މަޝްހޫރު ޕެނަރޯމާ އިންޓަވިއު ކުރި ނޫސްވެރިޔާއެވެ. މާޓިން ވަނީ ފޭކް ބޭންކް ސްޓޭޓްމަންޓެއް ޑަޔާނާ އަށް ދައްކަވައިގެން ނާޖާއިޒު މަންފާތަކެއް ހޯދަން މަސައްކަތް ކޮށްފައި ކަމަށް ތުހުމަތު ކުރެވެއެވެ. އަދި އޭނާ ވަނީ ޑަޔާނާ އާއި ގުޅޭ ގޮތުން ދޮގު މައުލޫމާތު އެކި ފަރާތްތަކާއި ހިއްސާކޮށްފައި ކަމަށް ވެސް ތުހުމަތު ކުރެވެއެވެ. މާޓިން އަކީ މިހާރު ވެސް ބީބީސީގައި މަސައްކަތް ކުރާ އެޑިޓަރެކެވެ.\nޑަޔާނާ އަވަހާރަވީ ފްރާންސްގެ ވެރިރަށް ޕެރިހުގައި ހިނގި ނުރައްކާތެރި ކާރު އެކްސިޑެންޓެއްގައެވެ. އެކަމަނާ އަވަހާރަވީ 1997 ވަނަ އަހަރުގެ އޮގަސްޓް 31 ވަނަ ދުވަހު އެވެ. ޑަޔާނާ އަވަހާރަވި އެކްސިޑެންޓްގައި ޑަޔާނާގެ އޭރުގެ ލޯބިވެރިޔާ މިސްރުގެ ޑޯޑީ ފާއިދު އާއި ޑްރައިވަރު ހެންރީ ޕޯލް ވެސް މަރުވިއެވެ.\nޑަޔާނާގެ މަރާއި ގުޅިގެން މީގެ ކުރިން ވެސް މިފަދަ ތުހުމަތުތަކެއް ބައެއް ފަރާތްތަކުން ކޮށްފައި ވެއެވެ. ބައެއް ކޮންސްޕިރަސީ ތިއަރީތައް ބުނާ ގޮތުން އިނގިރޭސިވިލާތުގެ ސަލާމަތީ ބާރުތަކުން ޑަޔާނާ އަވަހާރަކޮށްލީ އިނގިރޭސިވިލާތުގެ ތަހުތާއި އެންމެ ކައިރީގައި ތިބި ދެބޭފުޅުން ކަމަށްވާ ޕްރިންސް ވިލިއަން އާއި ޕްރިންސް ހެރީގެ މައްޗަށް މުސްލިމް ދޮންބައްޕައެއްގެ ނުފޫޒު ފޯރާނެ ދުވަސްތަކެއް ކުރިމަތިވެދާނެތީއެވެ. ނަމަވެސް މިވާހަކަތަކަށް ބާރުލިބޭ މާހަރުދަނާ ހެކިތަކެއް ނެތެވެ.\nޑަޔާނާ އާއްމުންގެ މެދުގައި ހޯދާފައިވާ ބޮޑު މަގުބޫލު ކަމުގެ ސަބަބުން ޑަޔާނާ އަވަހާރަވި އެކްސިޑެންޓާއި ގުޅޭ ބަހުސް ވެސް ވަނީ ނިމުމެއް ނެތް ބަހުސަކަށް ވެފައެވެ.\nނޮވެމްބަރު 29, 2020 09:45\nޑަޔާނާ އަވަހާރަވި އެކްސިޑެންޓްގައި ޑަޔާނާގެ އޭރުގެ ލޯބިވެރިޔާ މިސްރުގެ ޑޯޑީ ފާއިދު އާއި ("ޑްރައިވަރު ހެންރީ ޕޯލް ވެސް") މަރުވިއެވެ.\n("ޑްރައިވަރު ހެންރީ ޕޯލް ވެސް") ؟؟؟؟\nނޮވެމްބަރު 29, 2020 09:47\nޑަޔާނާ އަވަހާރަވީ. އަނެއްދެމީހުން މަރުވީ. ތިންމީހުންވެސް ވަޅުލީ ބިމުގައި.


SunOnline: Oxford vaccine ge ithuru test thakeh hadhany\nއޮކްސްފޯޑު ވެކްސިންގެ އިތުރު ޓެސްޓުތަކެއް ހަދަނީ\nރުގިއްޔާ މުހައްމަދު މޫސާ 28 Nov 2020, 09:46\nއަސްޓްރާޒެނެކާއިން ބުނި ގޮތުގައި އޮކްސްފޯޑާ ގުޅިގެން އުފެއްދި ވެކްސިންގެ އާ ޓެސްޓުތަކެއް ކުރިއަށް ގެންދަން ވަނީ ހަމަޖެހިފަ -- ފޮޓޯ: ގެޓީ\nލަންޑަން (ނޮވެމްބަރު 28): އިނގިރޭސިވިލާތުގެ އޮކްސްފޯޑް ޔުނިވާސިޓީއާއި އަސްޓްރާޒެނެކާ ކުންފުނިން އުފެއްދި ކޮވިޑް ވެކްސިންގެ އިތުރު ޓެސްޓުތަކެއް ހަދަން ނިންމާފައިވާ ކަމަށް އެ ކުންފުނިން ބުނެފި އެވެ.\nއަސްޓްރާޒެނެކާއިން އެފަދައިން ބުނީ، އޮކްސްފޯޑް ވެކްސިން ދިނުމުން އެވަރެޖުކޮށް 70 ޕަސެންޓު މީހުން ކޮވިޑުން ރައްކާތެރި ކުރެވޭ ކަމަށް އެ ވެކްސިންގެ ފަހު މަރުހަލާގެ ޓެސްޓުތަކުން ދައްކާފައިވާ ކަމަށް މިދިޔަ ހޯމަ ދުވަހު އިއުލާން ކުރި ފަހުންނެވެ. އެއީ އެ ޓެސްޓުތަކުގައި ތަފާތު ދެ ގޮތަކަށް ޑޯޒްތައް ދިނުމަށް ފަހުގަ އެވެ.\nއެގޮތުން ޓެސްޓުގެ ބައިވެރިންނަށް ދެ "ފުލް" ޑޯޒް ދިނުމުން 62 ޕަސެންޓު މީހުން ބަލިން ރައްކާތެރިވި އިރު، ދެބައިކުޅަ އެއްބައި ޑޯޒް ފުރަތަމަ ދިނުމަށް ފަހު ދެން ފުލް ޑޯޒްއެއް ދިނުމުން ރައްކާތެރިކަން 90 ޕަސެންޓަށް އަރަ އެވެ. އޭގެ ތެރެއިން ދެވަނަ ގޮތަށް ޑޯޒްތައް ދެވުނީ ފުރަތަމަ އޮޅުމަކުން ކަމަށާއި ނަމަވެސް ފަހުން އެ ޓެސްޓުތައް ކުރިއަށްގެންދަން ނިންމީ ކަމަށް ސައިންސްވެރިން ބުންޏެވެ.\nއެ ދެވަނަ ގޮތަށް ޑޯޒްތައް ދިނީ 3،000އަށް ވުރެ މަދު މީހުންނަށެވެ. އަދި އެ ގުރޫޕުގައި 55 އަހަރުން މަތީގެ މީހުން ނުހިމެނެ އެވެ.\nއެހެންކަމުން އަސްޓްރާޒެނެކާއާއި އޮކްސްފޯޑުން ނިންމާފައި ވަނީ ދެވަނަ ގޮތަށް ޑޯޒްތައް ދީގެން އިތުރު ޓެސްޓުތައް ކުރުމަށެވެ. ނަމަވެސް އެ ވެކްސިންއަށް ވީހާވެސް އަވަހަކަށް ވަގުތީ ހުއްދައެއް ހޯދުމަށް ކުރާ މަސައްކަތަށް އޭގެ ސަބަބުން ހުރަހެއް ނޭޅޭނެ ކަމަށް އަސްޓްރާޒެނެކާއިން ބުންޏެވެ.\nއިނގިރޭސިވިލާތުގައި ވެކްސިން ބޭނުން ކުރަން ހުއްދަދޭ އިދާރާ ކަމަށްވާ މެޑިސިންސް އެންޑް ހެލްތުކެޔާ ޕްރޮޑަކްޓްސް ރެގިއުލޭޓަރީ އޭޖެންސީ (އެމްއެޗްއާރު)ގައި އެގައުމުގެ ސަރުކާރުން އިއްޔެ ވަނީ އޮކްސްފޯޑުގެ ވެކްސިން އެ އިދާރާގެ ހަމަތަކަށް ފެތޭތޯ ބެލުމާ ބެހޭ މަރުހަލާތައް ފެށުމަށް އެދިފަ އެވެ.\nއިނގިރޭސިވިލާތުން ވަނީ އޮކްސްފޯޑް ވެކްސިންގެ 100 މިލިއަން ޑޯޒްއަށް އޯޑަރު ކޮށްފަ އެވެ. އަދި އެގައުމުުން ވަނީ އެމެރިކާގެ ފައިޒާއާއި ބަޔޯއެންޓެކްއިން އުފައްދާ ކޮވިޑް ވެކްސިންގެ 40 މިލިއަން ޑޯޒްއަށްވެސް އޯޑަރުކޮށްފަ އެވެ. ފައިޒާގެ ވެކްސިން 95 ޕަސެންޓު ކާމިޔާބު ކަމަށް ބުނެ، އެ ކުންފުނިން ވަނީ އެ ވެކްސިން އެމެރިކާގައި ބޭނުން ކުރުމަށް ވަގުތީ ހުއްދައަކަށް އެދިފަ އެވެ.


Didi suspend kuri iru anbikanbalun adhives vazeefa gai! | Mihaaru\nމެލޭޝިއާގައި ހުންނަ ރާއްޖޭގެ އެމްބަސީން ބޭއްވި އިވެންޓެއްގައި ޣާނިޔާ (ވ) ބައިވެރިވެ ވަޑައިގަންނަވަނީ.\nޑީޑީ ސަސްޕެންޑް ކުރި އިރު އަނބިކަނބަލުން އަދިވެސް ވަޒީފާގައި!\n17 ޖޫން 2019 - 12:29 44 comments\nސުޕްރީމް ކޯޓުގެ ކުރީގެ ސެކްރެޓަރީ ޖެނެރަލް ޣާނިޔާ އަކީ މެލޭޝިއާ އަށް ރާއްޖެ އިން ކަނޑައަޅާފައިވާ ޑެޕިއުޓީ އެމްބެސެޑަރެވެ. އޭނާ އެ މަގާމަށް ހަމަޖެއްސެވީ ކުރީގެ ރައީސް އަބްދުﷲ ޔާމީންގެ ސަރުކާރުގަ އެވެ.\nފިރިކަލުންނާ ދޭތެރޭގައި ޖޭއެސްސީން ފިޔަވަޅު އެޅީ ޣާނިޔާގެ އެކައުންޓަށް ސުވާލު އުފެދޭ އެއް މިލިއަން ޑޮލަރު ޖަމާވި ކަމަށް ބުނާ މައްސަލައިގަ އެވެ. އެ މައްސަލަ އެ ކޮމިޝަނަށް ހުށަހެޅުއްވީ، ރައްޔިތުންގެ މަޖިލީހުގެ ރައީސް މުހައްމަދު ނަޝީދެވެ.\nސުޕްރީމް ކޯޓުގެ ސެކްރެޓަރީ ޖެނެރަލަކަށް ހުންނެވި އިރު، މަގާމުގެ ނުފޫޒު ބޭނުންކޮށްގެން ނާޖާއިޒު ފައިދާއެއް ހޯދައިދޭން މަސައްކަތް ކޮށްފައިވާތީ އާއި ތަހުގީގަށް ދޮގު މައުލޫމާތު ދީފައިވާތީ ޣާނިޔާގެ މައްޗަށް 2013 ގައި އެންޓި ކޮރަޕްޝަން ކޮމިޝަން (އޭސީސީ) އިން ދައުވާކުރަން ވެސް ފޮނުވި އެވެ.\nމަގާމުގެ ނުފޫޒު ބޭނުން ކުރުމާއި ދޮގު ހެކި ދިނުމުގެ ކުށުގެ ދައުވާ ޣާނިޔާގެ މައްޗަށް އުފުލައިދޭން އޭސީސީން ޕީޖީ އޮފީހަށް ހުށަހެޅި.\nއޭސީސީން އާއްމުކޮށްފައިވާ ތަހުގީގު ރިޕޯޓުގައިވާ ގޮތުން، އެ ކޮމިޝަނުން ބަލަމުންދާ މައްސަލައަކަށް ބޭނުންވާ ބަޔާނެއް ކަމަށް ބުނެ ސުޕްރީމް ކޯޓުގެ މުވައްޒަފަކު ލައްވައި މަޖުބޫރުން ބަޔާނެއް ނަގަން ޣާނިޔާ ވަނީ މަސައްކަތް ކުރައްވައިފަ އެވެ. ބަޔާން ދޭން އެ މުވައްޒަފު އުޒުރުވެރިވާ ކަމަށް ދެންނެވުމުން ވަޒީފާ އިން ކަނޑާލާނެ ކަމުގެ ބިރު ދައްކައި ސެކްރެޓަރީ ޖެނެރަލް ބޭނުންވާ ގޮތަށް ތައްޔާރުކޮށް ބަޔާނުގައި ސޮއިކުރުވަން މަސައްކަތް ކޮށްފައިވާ ކަމަށް ވެސް އޭގައިވެ އެވެ.\nފަނޑިޔާރު އަބްދުﷲ ދީދީ: އޭނާއަށް ތުހުމަތުކޮށް ބަލަމުންދާ މައްސަލަތަކާ ހެދި ޖޭއެސްސީން ވަނީ ސަސްޕެންޑްކޮށްފައި.\nތަޙުޤީޤަށް ދޮގު މަޢުލޫމާތު ދީފައިވާތީއާއި، މަޤާމުގެ ނުފޫޒު ބޭނުންކޮށްގެން ނާޖާއިޒު ފައިދާއެއް ހޯދުމަށް މަސައްކަތް ކޮށްފައިވާތީ، ސުޕ\nތަހުގީގަށް ފަހު އޭސީސީން އާއްމު ކުރި ބަޔާން.\nއާނިޔާގެ މައްޗަށް އޭސީސީން ތުހުމަތު ކުރި މަގާމުގެ ނުފޫޒު ބޭނުން ކުރުމާއި ދޮގު ހެކި ދިނުމުގެ ދައުވާއާ ގުޅިގެން ޕްރޮސިކިއުޓަ ޖެނެރަލްގެ އޮފީހުން ދައުވާ އުފުލި ކަން ޔަގީނެއް ނޫނެވެ.\nޝަރުއީ ދާއިރާ އިސްލާހު ކުރަން ފަށާފައިވާ މަސައްކަތުގެ ތެރޭގައި، ފަނޑިޔާރުންގެ ސުލޫކީ މައްސަލަތައް ބެލުން ހިމަނައިގެން ޑީޑީގެ މައްސަލަ ޖޭއެސްސީ އަށް ހުށަހެޅި އިރު ކްރިމިނަލް ކޯޓުގެ އިސް ގާޒީ އަބްދުﷲ މުހައްމަދު ހައްޔަރުކުރި މައްސަލައިގައި ނަޝީދަށް 13 އަހަރުގެ ޖަލު ހުކުމެއް އިއްވި ފަނޑިޔާރުންގެ ބެންޗުގައި ޑީޑީ ހިމެނިވަޑައިގަންނަވަ އެވެ. ނަޝީދުގެ ޝަރީއަތް ހިންގި ގޮތް ގޯސް ކަމަށް ކަނޑައަޅައި ސުޕްރީމް ކޯޓުން ވަނީ އެ ހުކުމް ބާތިލްކޮށްފަ އެވެ.\nޑީޑީއާ ގުޅުން ހުރި ޖިނާއީ ކުށްތަކެއްގެ ތަހުގީގު ފުލުހުން ކުރަމުން އައި ނަމަވެސް ރިޝްވަތުގެ ތުހުމަތުތައް އެމަނިކުފާނު ދޮގު ކުރައްވަ އެވެ. ޑީޑީ ވިދާޅުވެފައި ވަނީ ނުހައްގު އެއްވެސް ފައިސާއެއް އެމަނިކުފާނާ ގުޅުން ހުރި އެކައުންޓެއްގައި ނުހުންނާނެ ކަމަށެވެ.\nޖޭއެސްސީން ޑީޑީއާ ދޭތެރޭގައި ފިޔަވަޅު އެޅިޔަސް އެމަނިކުފާނުގެ ސަސްޕެންޝަން ފަސްކުރަން ސުޕްރީމް ކޯޓުން ވަނީ އަމުރުކޮށްފަ އެވެ. އެހެންވެ ޑީޑީ މަސައްކަތަށް ވެސް ނުކުމެވަޑައިގަންނަވަ އެވެ.\nޖޭއެސްސީން ނިންމާފައި ވަނީ ސުޕްރީމް ކޯޓުން އަމުރު ނެރުނަސް ޑީޑީގެ ސަސްޕެންޝަން ދެމިއޮންނާނެ ކަމަށެވެ. ޖޭއެސްސީގެ ނިންމުމުގައި ގާނޫނީ ބާރު ދެމިއޮތް ކަމަށާއި އެ މައްސަލައިގައި ގޮތެއް ކަނޑައަޅައިދޭން މަޖިލީހުގެ ތަޅުމަށް ފޮނުވަން މަޖިލީހުގެ ޖުޑިޝަރީ ކޮމިޓީ އަށް ފޮނުވަން ވަނީ ނިންމައިފަ އެވެ.\nއިތުރު ލިޔުންތައް ކުށްކުރުން ސަރުކާރު އެންޓި ކޮރަޕްޝަން ކޮމިޝަން ސުޕްރީމް ކޯޓް ކޯޓް ޖުޑީޝަރީ ގާޒީ އަބްދުﷲ ދީދީ ރިޝްވަތު ރާއްޖެ-މެލޭޝިއާ


އޮބާމާ ބޭނުންވަނީ ދުނިޔޭގެ އެންމެ ހަލުއި ކޮމްޕިއުޓަރު އުފައްދަންMikal News\nޖަޕާނުގައި އުފައްދާފައިވާ ސުޕަރ ކޮމްޕިއުޓަރުތަކެއް\nއޮބާމާ ބޭނުންވަނީ ދުނިޔޭގެ އެންމެ ހަލުއި ކޮމްޕިއުޓަރު އުފައްދަން\n5 އޯގަސްޓް 2015, 14:14 |\nއެމެރިކާގެ ރައީސް ބަރަކް އޮބާމާ ބޭނުންފުޅުވަނީ ދުނިޔޭގެ އެންމެ ހަލުއި ކޮމްޕިއުޓަރު އެމެރިކާގައި އުފެއްދުމަށެވެ. އެގޮތުން އެމެރިކާގެ ތަފާތު މުއައްސަސާތައް އެކުވެގެން އެކަމަށް ޚާއްސަ މަސައްކަތެއް ފެށުމުގެ ރަސްމީ ހުއްދަ މިހާރު ވަނީ ދެއްވާފައެވެ.\nއެމެރިކާއިން އުފައްދަން ބޭނުންވަނީ “އެގްޒަފްލޮޕް” ސުޕަރ ކޮމްޕިއުޓަރެކެވެ. މިކޮމްޕިއުޓަރު ވެގެންދާނީ މިހާރު ދުނިޔޭގައިވާ އެންމެ ހަލުއި ކޮމްޕިއުޓަރަށް ވުރެ 30 ގުނަ ހަލުވި ކޮމްޕިއުޓަރަށެވެ.\n“ސުޕަރ ކޮމްޕިއުޓަރު” ތަކަކީ ސައިންސްގެ ދިރާސާތަކާއި ދިފާޢީ ކަންކަމުގެ ހިތް ކަމުގައި މިއަދު އަންނަނީ ބެލެވެމުންނެވެ. ސުޕަރ ކޮމްޕިއުޓަރު ބޭނުންކުރާ ކަންކަމުގެ ތެރޭގައި މަތިންދާބޯޓާއި ހަތިޔާރު ޑިޒައިންކުރުމާއި، މޫސުން ދެނެގަންނަ މޮޑެލް ހަދާ ދިރާސާކުރުން ހިމެނެއެވެ.\nއެމެރިކާގެ ވައިޓް ހައުސްގެ ޚާއްސަ ޕްރޮޖެކްޓެއް ކަމަށްވާ “ޕްރެސިޝަން މެޑިސިން” (ސީދާ ބައްޔަށާއި އަމާޒުކުރެވޭ ވަކިމީހަކަށް ތައްޔާރުކުރެވޭ ބޭސް) އުފެއްދުމަށް ދިރާސާކުރާ ފަންނުވެރިން ދެކޭ ގޮތުގައި އެގްޒަފްލޮޕް ކޮމްޕިއުޓަރު އުފެއްދުމުން ކޮންމެ މީހަކަށް ވެސް ބޭނުންވާ ބޭސް ވަކިން އޭނާއަށް ތައްޔާރުކުރުމުގެ ކުޅަދާނަކަން އެމީހުންނަށް ލިބިގެން މުޖައްރިބު ބޭސް އުފެއްދިދާނެއެވެ. މިއާއެކު ޔޫރަޕިއަން ޔުނިއަނުން މަސައްކަތް ކުރަމުންދާ އިންސާނާގެ ސިކުނޑި ދެނެގަތުމުގެ ބޮޑު ޕްރޮޖެކްޓަށް ވެސް މީގެ ސަބަބުން، އިތުރު ކުރިއެރުންތަކެއް ލިއްބައިދީ، ސިކުޑީގެ ކަންކަމުގެ އަސްލު އެނގިގެން ދާނެއެވެ.\nނަމަވެސް އެމެރިކާގެ މިނިންމުމަކީ ސުޕަރ ކޮމްޕިއުޓަރު އުފެއްދުމުގައި ޗައިނާއިން ހޯދަމުންދާ ކުރިއެރުމަށް ގޮން\tޖަހައި، އިތުރު ކުރިއެރުން ހޯދުންކަން، ހާމަވަނީ ދާދި ފަހުން ނެރުނު ސްޕަރކޮމްޕިއުޓަރުގެ ހަލުއިކަމާބެހޭ ހަގީގީ މައުލޫމާތުގެ ޝީޓަކަށް ބަލާލުމުންނެވެ. ދުނިޔޭގެ އެންމެ ހަލުއި 500 ކޮމްޕިްއުޓަރުގެ ލިސްޓުގެ ކުރީގައި އުޅެނީ ޗައިނާގެ 33.86 “ޕީޓަފްލޮޕް” ޓިއަންހޭ-2 ކޮމްޕިއުޓަރެެވެ. މިލިސްޓު ނެރުނީ ދުނިޔޭގެ ސުޕަރ ކޮމްޕިއުޓަރުގެ ފެންވަރު ވަޒަންކުރާ މަގުބޫލު ކުންފުންޏަކުން ކަމަށްވެ މިތަންބަލަން އެމެރިކާ އޮނާކަށް ބޭނުމެއް ނުވެއެވެ.\n“ޓޮޕް 500” ލިސްޓުގައި އަދިވެސް އެންމެ ގިނައީ އެމެރިކާގެ ސުޕަރ ކޮމްޕިއުޓަރުތައް ކަމުގައި ވީނަމަވެސް ޗައިނާއިން ހޯދަމުންދާ ކުރިއެރުންތައް ބަލަން މަދުކޮށްފިނަމަ، އެމެރިކާއަށް މިރޭސް ގެއްލިގެންދާނެ ކަމުގެ ބިރު ޚުދު އެމެރިކާއަށް ވެސް ގަބޫލުކުރެވެއެވެ.\nއެމެރިކާއިން މިހާރު އަމާޒު ހިފާފައިވާ އެގްޒާފްލޮޕް ސްޕަރ ކޮމްޕިއުޓަރުގެ ސްޕީޑަކީ ޕީޓަފްލޮޕަށް ވުރެ 1000 ގުނަ ހަލުއި މިނެކެވެ. ޗައިނާއަށް ވުރެ ކުރިން އެމެރިކާއަށް އެގްޒަރފްލޮޕް ކާމީޔާބު ކުރެވިއްޖެނަމަ ކޮމްޕިއުޓަރުގެ ދުނިޔޭގައި އެތައް ގުނައެއްގެ އުސްމިން ތަކަކަށް އެމެރިކާ އަނެއްކާވެސް އުފުލިގެން ދާނެކަމަށް ބެލެވެއެވެ.


Medal hoadheynee team ah badhaluthakeh genesgen: Huzam - vNews.mv\nއިސްމާޢީލް ޝާހު 24 August 2019, 19:48\nގައުމީ ވޮލީބޯޅަ ޓީމު ރަނގަޅުކުރަންޖެހޭ ކަންކަން އެބަހުރި ކަމަށާއި މެޑަލްއެއް ހޯދޭނީ ޓީމަށް ބަދަލުތަކެއް ގެނެސްގެން ކަމަށް ގައުމީ ވޮލީބޯޅަ ޓީމުގެ ކެޕްޓަން އަލީ ހުޒާމް ބުނެފިއެވެ.\nމުބާރާތުގެ ތިންވަނަ ހޮވި މެޗުގައި ތުރުކުމެނިސްތާން އަތުން ސީދާ ތިން ސެޓުން ބަލިވި މެޗަށްފަހު މީޑިއާތަކާއި ވާހަކަދައްކަމުން ހުޒާމް ބުނީ ޓީމަކީ ވަރަށް ޒުވާން ޓީމެއް ކަމަށާއި ޕްރެޝަރުގައި ކުޅޭ މެޗުތަކުގައި ބަދަލުކޮށްލެވޭ ފެންވަރުގެ ކުޅުންތެރިއަކު ބެންޗުގައިވެސް ނެތްކަމަށެވެ.\nޓީމުގެ ބެންޗަށް ބަދަލުތަކެއް ގެންނަން ޖެހޭކަމަށް ދެކޭ ކަމަށާއި ތަޖުރިބާ ހުރި ކުޅުންތެރިން ބެންޗުގައި ހިމަނަން ޖެހޭކަމަށެވެ. އަދި މުބާރާތެއްގައި ޖެހިޖެހިގެން ހަތަރު މެޗު އެއްބައެއް އަރުވައިގެން ކުޅުމަކީ ނުވާނެކަމެއް ކަމަށާއި ކޮންމެ މެޗަކަށްވެސް ނުކުންނަނީ ހަމަ އަބަދުވެސް އަރާ ހަ ކުޅުންތެރިން ކަން ހުޒާމް ފާހަގަކުރިއެވެ.\nއެހެންކަމުން ކުރިޔަށްއޮތް ތަނުގައި މެޑަލެއް ހޯދެން އޮތީ ޓީމަށް ބަދަލުތަކެއް ގެނެސްގެންކަމަށް ކެޕްޓަން ހުޒާމް ފާހަގަކުރިއެވެ. އަދި މެޑަލް ހޯދުމަށް ގިނަ މަސައްކަތްތަކެއް ކުރަންޖެހޭ ކަމަށްވެސް ހުޒާމް ފާހަގަކުރިއެވެ.\nނޭޕާލްގައި މިހާރު ކުރިޔަށްދާ އޭވީސީ މެންސް ސީނިއަރ ސެންޓްރަލް ޒޯން ވޯލީބޯލް ޗެމްޕިއަންޝިޕުން މެޑަލްއެއް ނުލިބި ރާއްޖެ މުބާރާތް ނިންމާލީ ހުސްއަތާއެވެ.\nހުޒާމް ބުނީ ކުރިޔަށް އޮތްތަނުގައި މެޑަލަކާ ހިސާބަށް ދިއުމަށް ޓީމުގެ ތެރޭގައިހުރި ކުދިކުދި މައްސަލަތައް ރަނގަޅުކުރަން ޖެހޭ ކަމަށާއި އެކަންކަން ރަނގަޅުވާނީ ވަރަށް ގިނަ ދުވަހު ފަރިތަކޮށްގެންކަމަށެވެ. އަދި ޓާގެޓް ހާސިލްނުވުމުން ދެރަވާ ކަމަށާއި ސަޕޯޓަރުންގެ ކިބައިން މައާފަށް އެދޭކަމަށްވެސް ހުޒާމް ބުންޏެވެ.\nޖުމްލަ7ގައުމާއެކު ނޭޕާލްގައި ބޭއްވި މުބާރާތުގެ ޗެމްޕިއަންކަން ހޯދާފައިވަނީ ކިރްގިސްތާނެވެ. އެ ޓީމު ޗެމްޕިއަންކަން ހޯދީ ފައިނަލުގައި އުޒްބަކިސްތާން ބަލިކޮށްގެންނެވެ.


ޤުނޫތުއްނާޒިލާ 1 – DhiSalafiyyah\n05/02/2020 ފިޤުހާއި އޭގެ ޢިލްމުތައް, ފިޤުހީ މައްސަލަތައްދިސަލަފިއްޔާ\n* ޤުނޫތުއްނާޒިލާއަކީ ކޮބާ؟\nޤުނޫތަކީ ނަމާދުގެ ޤިޔާމުގެ ޚާއްޞަ މަޤާމެއްގައި ކިޔާ ދުޢާއަކަށް ކިޔާ ނަމެކެވެ. \nނާޒިލާއަކީ މުސްލިމުންނަށް ކުރިމަތިވާ ބޮޑެތި ކަންކަމަށް ކިޔާ ނަމެކެވެ. އެއީ މިޘާލަކަށް: ޢަދުއްވުންގެ ނުރައްކަލެއް ނުވަތަ ބިރުވެރިކަމެއް ނުވަތަ ހަނަފަސްކަން ނުވަތަ ވަބާއެއް ނުވަތަ މުސްލިމުންނަށް ލިބޭ އެނޫންވެސް ބޮޑު ގެއްލުމެކެވެ. \n* ޤުނޫތާ ބެހޭގޮތުން އައިސްފައިވާ ބައެއް ޙަދީޘްތަކާއި އަޘަރުތައް\n– ފުރަތަމައީ: ޤުނޫތު ކިޔުމާ ބެހޭގޮތުން އައިސްފައިވާ ބައެއް ޞައްޙަ ޙަދީޘްތައް\nއަނަސް رضي الله عنه ގެ އަރިހުން ރިވާވެގެން އައިސްފައިވެއެވެ. އެކަލޭގެފާނު ވިދާޅުވިއެވެ.\n«أَنَّ رِعْلًا، وَذَكْوَانَ، وَعُصَيَّةَ، وَبَنِي لَحْيَانَ، اسْتَمَدُّوا رَسُولَ اللَّهِ صَلَّى اللهُ عَلَيْهِ وَسَلَّمَ عَلَى عَدُوٍّ، فَأَمَدَّهُمْ بِسَبْعِينَ مِنَ الأَنْصَارِ، كُنَّا نُسَمِّيهِمْ القُرَّاءَ فِي زَمَانِهِمْ، كَانُوا يَحْتَطِبُونَ بِالنَّهَارِ، وَيُصَلُّونَ بِاللَّيْلِ، حَتَّى كَانُوا بِبِئْرِ مَعُونَةَ قَتَلُوهُمْ وَغَدَرُوا بِهِمْ، فَبَلَغَ النَّبِيَّ صَلَّى اللهُ عَلَيْهِ وَسَلَّمَ فَقَنَتَ شَهْرًا يَدْعُو فِي الصُّبْحِ عَلَى أَحْيَاءٍ مِنْ أَحْيَاءِ العَرَبِ، عَلَى رِعْلٍ، وَذَكْوَانَ، وَعُصَيَّةَ، وَبَنِي لَحْيَانَ». \nމާނައީ: “ރިޢުލާއި، ޛަކްވާނާއި، ޢުޞައްޔަތާއި، ބަނޫ ލަޙްޔާނުގެ މީހުން ނަބިއްޔާ صلى الله عليه وسلم ގެ އަރިހުގައި، ޢަދުއްވުންނާ ދެކޮޅަށް އެބައިމީހުންގެ ޤައުމުގެ މީހުންނަށް މަދަދުވެރިވުމަށް ބަޔަކު ފޮނުއްވައި ދެއްވުމަށް އެދުނެވެ. ފަހެ، އެބައިމީހުންނަށް މަދަދުވެރިވުމުގެ ގޮތުން އެކަލޭގެފާނު، އަންޞާރުންގެ ތެރެއިން ހަތްދިހަ ބޭކަލުން ފޮނުއްވިއެވެ. ތިމަންބޭކަލުން އެބޭކަލުންނަށް، އެބޭކަލުންގެ ޒަމާނުގެ القُرَّاء އިންނޭ (އެބަހީ: ޤުރުއާނުގެ ޢިލްމުގައި އަރާތިއްބެވި ބޭކަލުންނޭ) ކިޔަމެވެ. އެބޭކަލުން ދުވާލު ދަރު އެއްކުރެއްވިއެވެ. އަދި ރޭގަނޑު ނަމާދުކުރައްވައެވެ. ފަހެ، ބިއުރު މަޢޫނާއާ ހަމައަށް ވަޑައިގެންނެވެންދެން އެބައިމީހުންނާއެކު އެބޭކަލުން ދަތުރުކުރެއްވިއެވެ. އެތަނުގައި އެބައިމީހުން އެބޭކަލުންނަށް ޣައްދާރުވެ، އެބޭކަލުން ޤަތުލުކުރިއެވެ. ފަހެ، ނަބިއްޔާ صلى الله عليه وسلم އަށް އެޚަބަރު ލިބިވަޑައިގެންނެވިއެވެ. ފަހެ، މަހެއް ވަންދެން ފަތިސް ނަމާދުގައި ޢަރަބީންގެ ޤަބީލާތަކެއްގެ މައްޗަށް އެކަލޭގެފާނު ބަދުދުޢާ ކުރެއްވިއެވެ. އެއީ ރިޢުލާއި، ޛަކްވާނާއި، ޢުޞައްޔާ އަދި ބަނޫ ލަޙްޔާނުގެ މައްޗަށެވެ.\n«كَانَ القُنُوتُ فِي الْمَغْرِبِ وَالفَجْرِ». \nމާނައީ: “އެކަލޭގެފާނު ޤުނޫތު ކިޔުއްވީ މަޣްރިބު ނަމާދާއި ފަތިސް ނަމާދުގައެވެ.”\n«أَنَّ النَّبِيَّ صَلَّى اللهُ عَلَيْهِ وَسَلَّمَ قَنَتَ شَهْرًا يَلْعَنُ رِعْلًا، وَذَكْوَانَ، وَعُصَيَّةَ عَصَوُا اللهَ وَرَسُولَهُ». \nމާނައީ: “ހަމަކަށަވަރުން ނަބިއްޔާ صلى الله عليه وسلم މަހެއް ވަންދެން ރިޢުލާއި، ޛަކްވާނާއި، ޢުޞައްޔާއަށް ލަޢުނަތްލެއްވުން އެދި ޤުނޫތު ކިޔުއްވިއެވެ. އެބައިމީހުންވަނީ ﷲއާއި އެއިލާހުގެ ރަސޫލާއަށް އުރެދިފައެވެ.”\nއަބޫ ހުރައިރާ رضي الله عنه ގެ އަރިހުން ރިވާވެގެން އައިސްފައިވެއެވެ. އެކަލޭގެފާނު ވިދާޅުވިއެވެ.\nأَنَّ رَسُولَ اللَّهِ صَلَّى اللهُ عَلَيْهِ وَسَلَّمَ كَانَ إِذَا أَرَادَ أَنْ يَدْعُوَ عَلَى أَحَدٍ أَوْ يَدْعُوَ لِأَحَدٍ، قَنَتَ بَعْدَ الرُّكُوعِ، فَرُبَّمَا قَالَ: إِذَا قَالَ: «سَمِعَ اللَّهُ لِمَنْ حَمِدَهُ، اللَّهُمَّ رَبَّنَا لَكَ الحَمْدُ اللَّهُمَّ أَنْجِ الوَلِيدَ بْنَ الوَلِيدِ، وَسَلَمَةَ بْنَ هِشَامٍ، وَعَيَّاشَ بْنَ أَبِي رَبِيعَةَ، اللَّهُمَّ اشْدُدْ وَطْأَتَكَ عَلَى مُضَرَ، وَاجْعَلْهَا سِنِينَ كَسِنِي يُوسُفَ». يَجْهَرُ بِذَلِكَ. \nމާނައީ: “ހަމަކަށަވަރުން ރަސޫލުﷲ صلى الله عليه وسلم މީހެއްގެ މައްޗަށް ބަދުދުޢާ ކުރައްވަން ނުވަތަ މީހަކަށް ދުޢާކޮށްދޭން އެދިވަޑައިގަންނަވާ ހިނދު، ރުކޫޢުގެ ފަހުގައި ޤުނޫތު ކިޔުއްވައެވެ. ފަހެ، ބައެއްފަހަރު سَمِعَ اللَّهُ لِمَنْ حَمِدَهُ، اللَّهُمَّ رَبَّنَا لَكَ الحَمْدُ އަށްފަހު، މިފަދައިން ދުޢާކުރައްވައެވެ. «اللَّهُمَّ أَنْجِ الوَلِيدَ بْنَ الوَلِيدِ، وَسَلَمَةَ بْنَ هِشَامٍ، وَعَيَّاشَ بْنَ أَبِي رَبِيعَةَ، اللَّهُمَّ اشْدُدْ وَطْأَتَكَ عَلَى مُضَرَ، وَاجْعَلْهَا سِنِينَ كَسِنِي يُوسُفَ» [މާނައީ: “އޭﷲ! الوَلِيد بْن الوَلِيد އާއި سَلَمَة بْن هِشَام އާއި وَعَيَّاش بْن أَبِي رَبِيعَة ނަޖާކުރައްވާނދޭވެ! އޭﷲ މުޟަރުގެ މައްޗަށް ކޯފާލައްވާނދޭވެ! އަދި ޔޫސުފުގެފާނުގެ ޤައުމުގެ މީހުންނަށް ލެއްވިފަދަ ހަނަފަސްކަމެއް އެބައިމީހުންނަށް ލައްވާށިއެވެ!”] އެފަދައިން އަޑުހަރުކޮށް ދުޢާކުރައްވައެވެ.”\nއިބްނު ޢައްބާސް رضي الله عنهما ގެ އަރިހުން ރިވާވެގެން އައިސްފައިވެއެވެ. އެކަލޭގެފާނު ވިދާޅުވިއެވެ.\nقَنَتَ رَسُولُ اللَّهِ صَلَّى اللهُ عَلَيْهِ وَسَلَّمَ شَهْرًا مُتَتَابِعًا فِي الظُّهْرِ، وَالْعَصْرِ، وَالْمَغْرِبِ، وَالْعِشَاءِ، وَالصُّبْحِ، فِي دُبُرِ كُلِّ صَلَاةٍ إِذَا قَالَ: «سَمِعَ اللَّهُ لِمَنْ حَمِدَهُ» صَلَّى الرَّكْعَةَ الْآخِرَةَ يَدْعُو عَلَى حَيٍّ مِنْ بَنِي سُلَيْمٍ عَلَى رِعْلٍ، وَذَكْوَانَ، وَعُصَيَّةَ، وَيُؤَمِّنُ مَنْ خَلْفَهُ، وَكَانَ أَرْسَلَ إِلَيْهِمْ يَدْعُوهُمْ إِلَى الْإِسْلَامِ فَقَتَلُوهُمْ. قَالَ عِكْرِمَةُ: هَذَا مِفْتَاحُ الْقُنُوتِ. \nމާނައީ: “ރަސޫލުﷲ صلى الله عليه وسلم ޖެހިޖެހިގެން މަހެއް ވަންދެން، މެންދުރު ނަމާދާއި، ޢަޞްރު ނަމާދާއި، މަޣްރިބު ނަމާދާއި، ޢިޝާ ނަމާދާއި، ފަތިސް ނަމާދުގެ ފަހު ޤުނޫތު ކިޔުއްވިއެވެ. ފަހު ރަކުއަތުގައި سَمِعَ اللَّهُ لِمَنْ حَمِدَهُ އަށްފަހު، ބަނޫ ސުލައިމުގެ ބައެއްގެ މައްޗަށް ބަދުދުޢާ ކުރެއްވިއެވެ. އެއީ ރިޢުލުގެ މައްޗަށާއި، ޛަކުވާނުގެ މައްޗަށާއި، ޢުޞައްޔާގެ މައްޗަށެވެ. އަދި އެކަލޭގެފާނުގެ ފަހަތުގައި ތިއްބެވި ބޭކަލުން އާމީން ވިދާޅުވިއެވެ. އެބައިމީހުންވަނީ، އިސްލާމްދީނަށް ދަޢުވަތު ދެއްވުމަށް އެބައިމީހުންގެ ގާތަށް ފޮނުއްވި ބޭކަލުން ޤަތުލުކޮށްފައެވެ. އިކްރިމާ ވިދާޅުވިއެވެ. މިއީ ޤުނޫތުގެ ތަޅުދަނޑިއެވެ.”\nلَأُقَرِّبَنَّ صَلاَةَ النَّبِيِّ صَلَّى اللهُ عَلَيْهِ وَسَلَّمَ، فَكَانَ أَبُو هُرَيْرَةَ رَضِيَ اللَّهُ عَنْهُ يَقْنُتُ فِي الرَّكْعَةِ الآخِرَةِ مِنْ صَلاَةِ الظُّهْرِ، وَصَلاَةِ العِشَاءِ، وَصَلاَةِ الصُّبْحِ، بَعْدَ مَا يَقُولُ: سَمِعَ اللَّهُ لِمَنْ حَمِدَهُ، فَيَدْعُو لِلْمُؤْمِنِينَ وَيَلْعَنُ الكُفَّارَ. \nމާނައީ: “ނަބިއްޔާ صلى الله عليه وسلم ނަމާދުކުރެއްވި ގޮތާ ގާތްކުރާގޮތަށް ތިމަންކަލޭގެފާނު ނަމާދުކުރައްވާ ހުށީމެވެ.” ފަހެ، އަބޫ ހުރައިރާ رضي الله عنه، މެންދުރު ނަމާދާއި، ޢިޝާ ނަމާދާއި، ފަތިސް ނަމާދުގެ ފަހު ރަކުޢަތުގައި ޤުނޫތު ކިޔުއްވިއެވެ. سَمِعَ اللَّهُ لِمَنْ حَمِدَهُ އަށް ފަހު، މުޢުމިނުންނަށް ދުޢާކުރައްވާ އަދި ކާފިރުންނަށް ލަޢުނަތްލެއްވުން އެދި ދުޢާކުރައްވައެވެ.\n– ދެވަނައީ: ޤުނޫތު ކިޔުމާ ބެހޭގޮތުން އައިސްފައިވާ ޞައްޙަ ނޫން ޙަދީޘެއް\n«مَا زَالَ رَسُولُ اللهِ صَلَّى اللهُ عَلَيْهِ وَسَلَّمَ يَقْنُتُ فِي الْفَجْرِ حَتَّى فَارَقَ الدُّنْيَا». \nމާނައީ: “ރަސޫލުﷲ صلى الله عليه وسلم ދުނިޔެ ދޫކުރައްވަންދެން ފަތިސް ނަމާދުގައި ޤުނޫތު ކިޔުއްވިއެވެ.”\nމިއީ ޟަޢީފު ޙަދީޘެކެވެ. މިހަދީޘް ޟަޢީފުކުރައްވާފައިވާ ބޭފުޅުންގެ ތެރޭގައި ޝައިޚުލް އިސްލާމް އިބްނު ތައިމިއްޔާ، އިބްނުލް ޤައްޔިމް، އައްޝައުކާނީ، އައްލަޖުނަތުއް ދާއިމާ، ޝުޢައިބު، ޢަބްދުލްޤާދިރު އަލްއަރްނާވުޠު އަދި އިބްނު ޢުޘައިމީން ހިމެނެއެވެ. \nއިސްވެ ދިޔަ ޙަދީޘްތަކުން އެނގޭ ގޮތުގައި ފަތިސް ނަމާދުގައި ދާއިމީ ގޮތެއްގައި ޤުނޫތު ކިޔުއްވިކަން، ނަބިއްޔާ صلى الله عليه وسلم ގެ އަރިހުން ޞައްޙަކޮށް ޘާބިތުވެގެން އައިސްފައެއް ނުވެއެވެ. ނަމަވެސް ޤުނޫތުއްނާޒިލާ ކިޔުއްވިކަން ޘާބިތުވެފައިވެއެވެ.\nއަނަސް رضي الله عنه ގެ އަރިހުން ޞައްޙަ ސަނަދަކުން ޘާބިތުވެފައިވެއެވެ. އެކަލޭގެފާނު ވިދާޅުވިއެވެ.\nأَنَّ النَّبِيَّ صَلَّى اللهُ عَلَيْهِ وَسَلَّمَ كَانَ «لَا يَقْنُتُ إِلَّا إِذَا دَعَا لِقَوْمٍ أَوْ دَعَا عَلَى قَوْمٍ». \nމާނައީ: “ހަމަކަށަވަރުން ޤައުމަކަށް ހެޔޮދުޢާ ކޮށްދިނުމަށް ނުވަތަ ޤައުމެއްގެ މައްޗަށް ބަދުދުޢާ ކުރެއްވުމަށް ނޫނީ ނަބިއްޔާ صلى الله عليه وسلم ޤުނޫތު ނުކިޔުއްވައެވެ.”\n فتح الباري لابن حجر (2 / 633).\n جامع المسائل في أحكام قنوت النوازل لسعد بن صالح الزيد (ص: 17).\n رواه البخاري / كتاب: المغازي / باب: غزوة الرجيع، ورعل، وذكوان، وبئر معونة، وحديث عضل، والقارة، وعاصم بن ثابت، وخبيب وأصحابه / رقم: 4090.\n رواه البخاري / كتاب: الأذان / باب: فضل اللهم ربنا لك الحمد / رقم: 798.\n رواه مسلم / كتاب: المساجد ومواضع الصلاة / باب: استحباب القنوت في جميع الصلاة إذا نزلت بالمسلمين نازلة / رقم: 303 – (677).\n رواه البخاري / كتاب: تفسير القرآن / باب: ﴿ليس لك من الأمر شيء﴾ [آل عمران: 128] / رقم: 4560.\n رواه أحمد / رقم: 2746 ، وأبو داود / كتاب: باب تفريع أبواب الوتر / باب: القنوت في الصلوات / رقم: 1443 ، والحاكم / كتاب: الطهارة / رقم: 820 ، وحسنه الألباني في الإرواء (2 / 163).\n رواه البخاري / كتاب: الأذان / باب: فضل اللهم ربنا لك الحمد / رقم: 797 ، ومسلم / كتاب: المساجد ومواضع الصلاة / باب: استحباب القنوت في جميع الصلاة إذا نزلت بالمسلمين نازلة / رقم: 296 – (676).\n رواه أحمد برقم: 12657 ، والبيهقي في السنن الكبرى برقم: 3104 ، والدارقطني برقم: 1692.\n ބައްލަވާ: جامع المسائل في أحكام قنوت النوازل لسعد بن صالح الزيد (ص: 34 ، 35).\n رواه ابن خزيمة / كتاب: الصلاة / باب: ذكر البيان أن النبي صلى الله عليه وسلم لم يكن يقنت دهره كله وإنه إنما كان يقنت إذا دعا لأحد، أو يدعو على أحد / رقم: 620 ، وصححه الألباني في سلسلة الأحاديث الصحيحة برقم: 639.


މާދަންނޫން އަނެއްދުވަސް - 2: ހުވަފެން — Ihavandhoo.com\nދުވަހަކީ، އޯގަސްޓް މަހުގެ9ވީ އާދީއްތަ ދުވަހެވެ. 2015 ވަނަ އަހަރުގެ ކަލަންޑަރުގެ ދުވަސްތައް ފާއިތުވަމުން ދަނީއެވެ. ފާރުގައި ހަރުކޮށްފައިވާ ޑިޖިޓަލް ކަލަންޑަރުން މިއަދަށް ޝެޑިއުލް ކުރެވިފައިވާ ކަންތައްތައް ފެންނަން ހުއްޓެވެ. މިހުރިހާ ކަންތައްތަކެއްގެ ތެރެއިންވެސް، އެންމެ ބޮޑުކޮށް، ރަތް އަކުރުން ލިޔެފައިވެއެވެ. " މިރޭގެ ދަންވަރުގެ ވަގުތެއްގައި މީހަކު މަރާލާނެ ކަމަށް ބެލެވެއެވެ. އެހެންވީމާ، ހުރިހާ ފުލުހުންވެސް، މިކަމަށް ސަމާލުވެ، ރަށުތެރެ ޕެޓްރޯލް ކުރާށެވެ. "\nފަޔާޒުގެ ނަޒަރު ކަލަންޑަރަށް ހުއްޓާލައިގެން އިންއިރު، އޭނާގެ ހިޔާލަށް އަންނަމުންދިޔައީ، މިރާޒުއާއެކުގައި ރެސްޓޯރެންޓުގައި ތިބެ ދެއްކި ވާހަކަތަކެވެ.\n" ޖިންނިންނަށް ސިޓީ ނުލިޔެވުނަސް، އެ މަރުވާ މީހާ އަމިއްލައަށް ސިޓީލިޔެފާނެއްނު " މިރާޒު ފަޔާޒަށް ޖަވާބެއް ދިނެވެ. " އެކަމަކު ތިހެންވާނީ ކިހިނެއް. އެއް ލިޔުމެއް. އެއްއަތުލިޔުމެއް. ލިޔެފައިވާ ގަނޑުކޮޅުގެ ތަފާތެއް އެކަނި. " ފަޔާޒުއަށް މިރާޒުއާ އެއްބަސްވާން އުނދަގޫވިއެވެ.\n" ހަލޯ ފަޔާޒު ... ސާރ އެބަ ވިދާޅުވޭ .. އެތެރެއަށް ދުރުވާށޯ .. " ފަޔާޒުގެ ހިޔާލީ ވާފަށް ބުރިބުރި ކޮށްލީ، ފަޔާޒުއާ އެއްޑިޕާރޓުމެންޓެއްގައި މަސައްކަތްކުރާ، ނައުޝާނުގެ އަޑުންނެވެ.\n" އިށީނދޭ..! " ކޯޕްރަލް އަޝްރަފުގެ އިޝާރާތަށް ފަޔާޒު އިށީއިނީ، ކޯޕްރަލްގެ ،މޭޒުގެ ކުރިމަތީގައި ބަހައްޓާފައި ހުރި ގޮނޑީގައެވެ.\n" އަހަރެން ވަރަށް ވިސްނައިފިން. ފަޔާޒުގެ ވާހަކަތައް އަހަރެންނަށްވެސް، ވަރަށް ތެދުކުރެވޭ އެބަ. ރޭ ނިދާފައި އޮއްވާ އަހަރެންނަށްވެސް، އެކަމާ ދޭތެރޭގައި ވަރަށް ވިސްނުނު. އަދި ޒާތެއްގެ ހުވަފެނެއްވެސް ފެނުނު. އަހަރެންނަށް އެހުވެފެނާ ދޭތެރޭގައި ވަރަށް ވިސްނޭ. މިރެއަށް ސަމާލުވާތި..! އިއްޔެ ނޫން ކުރީ ދުވަހުގެ ރޭ މަރުވި، ހުސޭނަކީ، އޭގެ ކުރިން މަރާލި ހަސަން އަދި އޭގެ ކުރިން މަރާލި ޢަލީގެ ރަޚްމަތްތެރިއެއް. މިމީހުންނަކީ، އެކީގާ އުޅޭ ބައެއް." އަޝްރަފުގެ ވާހަކައަށް ފަޔާޒު ޖަވާބެއް ނުދެއެވެ.\nއޭނާ ބަލަހައްޓައިގެން އިނީ، އެޑިޕާރޓުމަންޓްގެ ކުރީގެ އިސްވެރިޔާ، ކޯޕްރަލް މުޙައްމަދު ރިޔާޒުގެ ފޮޓޯގަނޑާ ދިމާއަށެވެ. "ފަޔާޒު..! ފަޔާޒު ކީއްވެތަ މާވަރަކަށް އެފޮޓޯގަނޑަށް ތިޔަ ބަލަނީ ... " އަޝްރަފުއަށް ފަޔާޒުގެ ނަޒަރު އެފޮޓޯގަނޑަށް ހުއްޓާލައިގެން ހުރިތަން ފެނުނެވެ. ފަޔާޒުގެ ޖަވާބެއް ނުލިބުމުން އަނެއްކައިވެސް އަޝްރަފު ވާހަކަ ދައްކަން ފެށިއެވެ.\n"ފަޔާޒު އަހަރެންނަށް ވަރަށް ޒާތެއްގެ ހުވަފެނެއް ފެނުނު .. އަހަރެންނަށް ފެނުނީ.. ގޮތް ނޭނގޭ ބަޔަކު. އެމީހުންތިބީ މޫނު ނިވާކޮށްގެން. އެ ހަތަރު މީހަން އަހަރެން މަރާލާތަން.. އެންމެ ހެއްވާ ކަމަކީ، އަހަރެން ގައިގާ އެމީހުން އަތެއް ނުލާ .. އެމީހުން އަހަރެންގެ ކައިރީގައި ބުނަނީ، އަހަރެން ބަނޑަށް ވަޅި ހަރާށޭ .. ކަރުގައި ވަޅި އަޅާށޭ .. ދެން އަހަރެން އެގޮތަށް އެކަން ކުރަނީ، އެއްވެސް ޖެހިލުމެއްވެސް ނުވޭ.. އަހަރެންނަށް ހޭލެވުނު .. އަހަރެންގެ ވަށައިގެން އެމީހުން ތިބިހެންވެސް ހީވި.. ވަރަށް މަސައްކަތުން ނޭވާވެސް ހަމައަށް އެޅުނީ.." ފަޔާޒު ހުރީ އަޝްރަފުގެ އެވާހަކަތަކަށް ސަމާލުވެގެންނެވެ.\n" އެވަރަށްތަ ފެނުނީ! އިތުރަކަށް ނުފެނޭތަ؟ އެކޮންބައެއްކަން ނޭންގޭތަ؟ އެއްވެސް މީހަކާ ވައްތަރުވިތަ؟ " ފަޔާޒުގެ ސުވާލުތައް އެއްފައްޗަކަށް އަމުނައިލިއެވެ. އަޝްރަފް އަޖާއިބުވެފައި ފަޔާޒުއާ ސުވާލުކުރިއެވެ. " ފަޔާޒު ..! އަހަރެންނަކަށް އިތުރަކަށް އެއްޗެއް ނުފެނޭ.. އެކަމަކު ފަޔާޒު ކިހިނެއްވެގެންތަ ތިހުރިހާ ސުވާލެއް ތިކުރީ."\n"ސާރ! އަޅުގަނޑަކަށް ކަމެއްނުވޭ." ފަޔާޒުގެ ޖަވާބުކުރެވެ. " ނޫން ފަޔާޒު.. އަހަރެންނަށް ޔަޤީން ފަޔާޒުއަށް އެއްޗެއް އެނގޭކަން. އަހަރެންނަކީ، ތަޙުޤީޤު ކުރުމުގެ ދާއިރާއިން ކިޔަވައިގެން ހުރިމީހެއް. މީހުންގެ މޫނުމަތީގެ ކުލަވަރަށްބަލައި އަހަރެންނަށް އޭނާގެ ޚާލަތު އަހަރެން ދެނެގަންނާނަން." އަޝްރަފު ހުރީ ގޮތް ދޫކުރާ ކަހަލަ ގޮތަކަށް ނޫނެވެ. އޭނާ ކޮންމެހެންވެސް ބޭނުންވީ، ފަޔާޒު ވިސްނަމުންއެދާ ކަމެއް ދެނެގަންނާށެވެ.\n"ސާރ. އަހަރެންނަށް ފެންނަނީ، ސާރ މެންގެ ގޭދަށުގައިވެސް ފޯރިމަރަން. " ފަޔާޒުގެ މި ޖުމްލައިން އަޝްރަފުއަށް ހައިރާންކަން ލިބުނެވެ. "އެއީ؟ އެއީ ކީއްވެގެން؟" އަޝްރަފުއަށް ކޮށްލެވުނީ ސުވާލެކެވެ. އާޝޯހުވެފައި ހުރެގެންނެވެ. " ސާރ މިއީ އަހަރެންނަށް ފެންނަގޮތް. ސަބަބަކީ، ކުރިން މަރާލާފައި އެއޮތް ތިން މީހުންނަކީވެސް، ސާރގެ ރަޚްމަތްތެރިން. ފަހަރެއްގައި އެކަންކުރާ ބަޔަކު ނުވަތަ މީހަކު މިރޭ ހަމަލާދޭން އޮތީ ސާރ އަށް ކަމަށް ވެދާނެތީ؟ " ފަޔާޒު ވާހަކަދެއްކި ގޮތުން ހީވަނީ އޭނާއަށް އެކަން ކުރާ މީހަކު އެނގޭ ހެންނެވެ.\n" ފަޔާޒު.. އަހަރެންނަށްވެސް އަހަރެންގެ ސެލްފް ޑިފެންސް ކުރާނޭ މިންވަރަށް ތަމްރީނު ލިބިފައި އެބަހުރި. އެހެންވީމާ، ތިކަމަށްވުރެ މުޙިއްމީ، އާއްމު ރައްޔިތުންގެ ސަލާމަތާ ދޭތެރޭގައި ވިސްނުން. ރަށުގެ ޗާޓުން ކުރިންވެސް ފާހަގަ ކުރެވިފައިވާ ގޮތަށް، ހަތަރު ބަޔަށް، ކޮންމެ ބަޔަކަށް ހަތަރު ފުލުހުންލައިގެން މަސައްކަތްކުރާތި. މިރޭގެ ޑިޔުޓީއަށް ނިކުންނަ، 20 ފުލުހުންގެ ތެރެއިން، ޕެޓްރޯލް އޭ، އަދި ބީ ފޮނުވަންވާނީ، ރަށުގެ ހުޅަނގު އަވަށަށް، އަދި ޕެޓްރޯލް ސީ އަދި ޑީ ރަށުގެ އިރުމަތީ އަވަށަށް. އަދި ކޮންމެ ޕެޓްރޯލަކުން މީހަކު ޕޮލިސް ސްޓޭޝަންގައި ހުންނަންވާނެ. އަހަރެމެންގެ ޑިޔުޓީ މިއަދު4ޖަހާއިރު ނިމުމުގެ ކުރިން، ރާވާފައިވާ ޕްލޭންތައް އަދި ހުރިހާ ކުރެހުންތަކާއި ލިޔުންތައް ޑިޔުޓީގައި އެވަގުތު ހުންނަ، ޠަލާލު އާއި ހަވާލުކުރަންވާނެ. އަދި އޭނާގެ ބެލުމުގެ ދަށުން ހުރިހާކަމެއް ބަރާބަރަށް ގެންދިޔުމަށް އަމުރުކުރަންވާނެ. " ކޯޕްރަލް އަޝްރަފުގެ ވާހަތައް ދިގުވެފައި އަމުރުވެރިއެވެ. އޭނާގެ ހުރިހާ ވާހަކައެއް ކުރިއަށް ގެންދިޔައީ، ފަޔާޒުގެ މޫނަށް ބަލަހައްޓައިގެން ހުރެއެވެ.\n" ޔޭސް ސާރ. އަޅުގަނޑު ތިއެންގެވި ގޮތަށް އަމަލުކުރާނަން. " ފަޔާޒުގެ ޖަވާބު ލިބުމުން އަނެއްކައިވެސް އަޝްރަފު ވާހަކަ ދެއްކިއެވެ. ޑިޔުޓީގައި ނޫނަސް، ލިބިދާނެ ޚަބަރަކަށް ސަމާލުވާތި. ނަމަނަމަ ފޯނު ނިވާނުލާ ނިދާތި. ދެން އެންމެ ރަނގަޅު ފަޔާޒުގެ މަސައްކަތަށް ދިޔަޔަސް. " ފަޔާޒު ނިކުމެގެން ދިޔުމުން އަޝްރަފު ވިސްނާލިއެވެ.\nހަވީރު ޑިޔުޓީ ނިމެންވާއިރަށް ހުރިހާ ލިޔެކިޔުމެއް ނިންމާލެވޭތޯ ފަޔާޒު މަސައްކަތްކުރަމުން ދިޔައެވެ. އިރުކޮޅަކުން، ކުރީ ދުވަހު މަރާލި މީހާގެ ތަޙްޤީޤީ ރިޕޯޓް ގެނައެވެ.\nފަޔާޒު އެކިޔުމަށް ފޫހިވިއެވެ. ސަބަބަކީ، އޭގާ ހުންނާނީ އެއްވާހަކަތަކެއްކަމަށް ޤަބޫލުކުރެވޭތީއެވެ. އެއީ ބަޔަކު ނުވަތަ މީހަކު ހިންގާފައިވާ ޢަމަލެއްކަމަށް ޤަބޫލުކުރެވޭ ވާހަކައެވެ. އަދި ހަމަ އެހެންމެ، އެކަންކުރި މީހެއްގެ ނުވަތަ ބައެއް ގޮތް ހޯދިފައި ނުވާވާހަކައެވެ. އެއްވެސް ހެތްކެއް އަދި ޤަރީނާއެއް ފެނިފައި ނުވާވާހަކައެވެ.\nޑިޖިޓަލް ރިޕޯޓުގެ ޕާސްވޯޑް ޖެހުމަށްފަހު ސަމަރީ ރިޕޯޓް ފަޔާޒު ބަލައިލިއެވެ. އޭގައިވަނީ، ފިންގާރ ޕްރިންޓް ނެތް ކަމަށެވެ. ސިޓީގެ ފިންގާރ ޕްރިންޓަކީ މަރުވެފައިވާ ހުސޭނުގެ ފިންގާރ ޕްރިންޓެވެ. ޑީއެންއޭ ވެސް ނިލް ކަމަށެވެ. ފަޔާޒު އެރިޕޯޓް އޭނާގެ މޭޒުމަތީގައި ބޭއްވިއެވެ. ދެން ހުރި ބައިތައް ކިޔަން ފޫހިވެގެންނެވެ. އަދި އޭނާގެ މަސައްކަތައިގެން ކުރިއަށް ދިޔައެވެ.\nހަވީރުގެ ޑިޔުޓީނިއްމާލުމަށްފަހު، ޠަލާލުއާ ހުރިހާ އެއްޗެއް ހަވާލުކުރިއެވެ. އަދި ބޮސް ދެއްކި ހުރިހާ ވާހަކައެއް ހިއްސާކުރިއެވެ. އަދި ގެޔައް ދިޔުމަށް ޕޮލިސް ސްޓޭޝަނުން ނިކުމެ، އޭނާގެ ސައިކަލްމަތީގައި އިށީނދެލިއެވެ. ފަޔާޒު އޭނާގެ ސައިކަލް މަތީގައި އިނދެ ވިސްނަމުން ދިޔައީ، މިރޭ ކަންތައްތައް ވެދާނެ ގޮތަކާ ދޭތެރޭގައެވެ. ސައިކަލް ސްޓާރޓް ކޮށްލުމަށްފަހު މަޑުމަޑުން ދުއްވާލިއެވެ.\n"އޭތް ފަޔާޒު... މަޑުކޮށްބަލަ." މަގުގެ ވަކި ހިސާބަކުން މިރާޒުގެ އަޑު އިވިގެން ފަޔާޒު މަޑުކޮށްލިއެވެ. "އޭ ހިނގާބަލަ ކޮފިއަކަށް ވަރަށް މުޙިއްމު ވާހަކައެއް ދައްކާލަން ޖެހިގެން." މިރާޒު އާދޭހާ އެކުގައި އެދުނެވެ. "އޭ މަގޭ ވަރަށް ވަރުބަލިވެފަ މިހުރީ. ޖައްސާލަން ބޭނުންވެފަ. މިރޭމީ، ބޮޑުރެއެއްނުދޯ. " ފަޔާޒުގެ ހިޔާލުހުރީ ދާގޮތަކަށް ނޫނެވެ. "ތިކަމާ ވަރަށް ގުޅުންހުރި ވާހަކައެކޭ. މަށަށް އެއްޗެއް ހީވާތީ. އާދެބަލަ ދާން." މިރާޒުވެސް ދުލެއް ނުކުރިއެވެ. އެންމެފަހުން ފަޔާޒުއަށް ޖެހުނީ ދާށެވެ.\n- ނުނިމޭ –


BREAKING: MMA ge governor isthiufaa dhevvaifi\nމޯލްޑިވްސް މަނިޓަރީ އޮތޯރިޓީ (އެމްއެމްއޭ) ގަވަރުނަރު އަހްމަދު ނަސީރު-- ފޮޓޯ: ޕީއެސްއެމް ނިއުސް\n24 ޖުލައި 20192ކޮމެންޓް\nއެމްއެމްއޭގެ ގަވަރުނަރު އިސްތިއުފާ ދެއްވައިފި\nމޯލްޑިވްސް މަނިޓަރީ އޮތޯރިޓީ (އެމްއެމްއޭ) ގެ ގަވަރުނަރު އަހްމަދު ނަސީރު މިއަދު އިސްތިއުފާ ދެއްވައިފި އެވެ.\nސީއެންއެމް އަށް ވަނީ ނަސީރު އިސްތިއުފާ ދެއްވި ކަން ކަށަވަރުވެފަ އެވެ. އެކަމަކު އެކަމާއި ގުޅޭ ގޮތުން ނަސީރުގެ ބަހެއް އަދި ނުލިބެ އެވެ.\nއެމްއެމްއޭގެ މީޑިއާ އޮފިޝަލް ވެސް އެކަމާއި ބެހޭ ގޮތުން ވަކި އެއްޗެއް ވިދާޅެއް ނުވި އެވެ.\nރައީސް އޮފީހުގެ ތަރުޖަމާނު އިބްރާހިމް ހޫދު ވިދާޅުވީ އިސްތިއުފާގެ ސިޓީއެއް ރައީސް އޮފީހަށް ލިބުނުކަން އެނގިވަޑައިގެންފައި ނުވާ ކަމަށެވެ.\nއެއްވެސް ފަރާތެއްގެ ރަސްމީ ބަހެއް ލިބިފައި ނުވާތީ ނަސީރު އިސްތިއުފާ ދެއްވި ސަބަބެއް ސާފެއް ނުވެ އެވެ.\nއެކަމަކު މޯލްޑިވްސް މާކެޓިން އެންޑް ޕަބްލިކް ރިލޭޝަންސް ކޯޕަރޭޝަން (އެމްއެމްޕީއާރްސީ) ހިޔާނާތުގެ މައްސަލާގައި ދާދި ފަހުން ނަސީރު ވަނީ ރައްޔިތުންގެ މަޖިލީހުގެ ކޮމިޓީ އަށް ހާޒިރުކޮށްފަ އެވެ.\nދެ ފަހަރެއްގެ މަތިން ނަސީރު ވަނީ މަޖިލީހުގެ މާލިއްޔަތު ކޮމިޓީ އަށް ހާޒިރުކޮށްފަ އެވެ. އެއީ އެމްއެމްއޭގެ ފައިނޭންޝަލް އިންވެސްޓިގޭޝަން ޔުނިޓު (އެފްއައިޔޫ) ގެ ކުރީގެ ވެރިޔާ އަހްމަދު އަޝްރަފު، ނަސީރަށް ކުރެއްވި ތުހުމަތުތަކާއި ގުޅިގެންނެވެ.\nއަޝްރަފު ބުނެފައި ވަނީ އެމްއެމްޕީއާރްސީގެ ޝައްކު ކުރެވޭ މުއާމަލާތްތައް ހުއްޓުވަން އޭނާ މަސައްކަތް ކުރެއްވި ކަމަށާއި، އެ މަސައްކަތަށް ނަސީރު ހުރަސް އެޅުއްވި ކަމަށެވެ. އެ ތުހުމަތުތަކާއެކު އޭނާ ވަނީ މާލިއްޔަތު ކޮމިޓީ އަށް ސިޓީއެއް ފޮނުއްވާފަ އެވެ.\nއަޝްރަފު ވެސް މާލިއްޔަތު ކޮމިޓީ އަށް ހާޒިރު ކުރުމުން، ނަސީރު ވަނީ އޭނާގެ މައްޗަށް ވެސް ބޮޑެތި ތުހުމަތުތަކެއް ކޮށްފަ އެވެ. އެއީ އެފްއައިޔޫގެ ޑޭޓާބޭސްގެ ތެރެއަށް ބޮޓެއް ލައިގެން ޓެލެގްރާމް ގްރޫޕަކަށް މައުލޫމާތު ލީކު ކުރި ކަމުގެ ތުހުމަތެވެ.\nއެމްއެމްއޭ އިން ވަނީ އެފްއައިޔޫގެ މަސައްކަތަށް ނަސީރު ހުރަސް އެޅުއްވި ކަމަށް ކުރާ ތުހުމަތުތައް ދޮގުކޮށްފަ އެވެ. އެމްއެމްއޭގެ ގަވަރުނަރު ކަމަށް ނަސީރު އައްޔަނު ކުރެއްވީ އޯގަސްޓް 2017 ގައެވެ.\nނަސީރަކީ އިގްތިސާދާއި މާލިއްޔަތުގެ ތަޖުރިބާކާރު ބޭފުޅެކެވެ. އޭނާ ވަނީ ކެޕިޓަލް މާކެޓް ޑިވެލޮޕްމަންޓް އޮތޯރިޓީ (ސީއެމްޑީއޭ) ގެ ސީއީއޯ އަދި ބޯޑު ޗެއާމަންކަން ކުރައްވާފަ އެވެ.\nއޭގެ އިތުރުން އެމްއެމްއޭގެ އެކި މަގާމުތަކާއި ފިނޭންސް އަދި އިކޮނޮމިކް މިނިސްޓްރީ އަށް ވެސް އެކި ހިދުމަތްތައް ކުރެއްވި އެވެ. އޭނާ އަކީ ޕޮލިސީ އިކޮނޮމިކްސް އިން މާސްޓާޒް ހާސިލް ކުރައްވާފައިވާ ބޭފުޅެކެވެ. އަދި ޑިގްރީ ހައްދަވާފައި ވަނީ އިކޮނޮމިކްސް އެންޑް މާކެޓިން އިންނެވެ.\nމަޖިލިސް 2019 އެމްއެމްއޭ އެމްއެމްޕީއާރުސީ ހިޔާނާތް\nނަމޫނާ އަކަށް ބަލައިގެން ހުރިހާ އެންމެން އިސްތިއުފާ ދޭންވީ ނުން\nއިސްތިއުފާ ދިނުމްކުން ނުފުދޭނެ، ތަހުގީގު އަވަސްކޮއް ޖަލުގޮޅިއަށް ގެންދަން ފެނޭ\nވުހާން ވައިރަސްއަށް ރައްކާތެރިވުމަށް ރާއްޖެއިން ފިޔަވަޅު އަޅަން ފަށައިފި\nއުތުރުގެ އަތޮޅުތަކުގެ ކަނޑުތައް ދިރާސާކޮށް ނިންމައިފި\nފޮރިން މިނިސްޓްރީގެ ޕާމަނަންޓް ސެކްރެޓަރީގެ މަގާމަށް ޝިފާނާ


Ep. 13 — Thy Furaanaige Dhirumey | Safuhaa\nބަލި އެނދުގައި އޮވެ ބައްޔާއި ހަނގުރާމަ ކުރަމުން ދިޔައިރު އާއިލާ އެންމެން އައިޒަންއަށް ޚިދުމަތް ކޮށްދޭން އަބަދުވެސް ތިބެއެވެ. ފޫހިކަމެއް ވަރުބަލިކަމެއް އެއިން މޫނަކުން ނުފެނެއެވެ. އެގޮތުގައި ކިތަންމެ ދުވަހެއް ވިއަސް އެމީހުން ތިބީ އައިޒަންއަށްޓަކައި ކުރެވުނު ކޮންމެ ކަމެއް ކޮށްދޭށެވެ. ވެވުނު ކޮންމެ އެހީއެއް ވާށެވެ. ހަމައެކަނި އެދުމަކީ އިތުރަށް އެއް ދުވަސް ވިއަސް އައިޒަން ދިރި ހުރުމެވެ. އެމީހުންގެ ލޯ ކުރިމަތީ ފެންނަން ހުރުމެވެ. އެހެނަސް....\nޖެހި ގުގުރީގެ އަޑާއެކު ނިދިފައި އޮތް މުސްކާންގެ ހަތަރެސްފައި ކޮޅަށް ޖެހުނެވެ. ލޯ އުނގުޅަމުން ތެދުވެ ގަޑި ބަލައިލަން އިސްއުފުލާލިއިރު ފުރަތަމަ ނަޒަރު ސީދާވީ ފާރުގައި އަޅުވާފައި ހުރި ކަލަންޑަރުގައެވެ. މަސް ފެށުނީއްސުރެ ކޮންމެ އަދަދެއްގައި ރަސްގެލަމުން އައިސް މިހާރު ފެންނަން އެއޮތީ އޭނާ އެންމެ ދެކެން ބޭނުންވާ ތާރީޚުގެ ކުރިއަށް އެއް ދުވަހެވެ. ބަލަން އިނދެލާފައި މުސްކާން ތެދުވެގެން ގޮސް އެއަދަދުގައި އަތް ޖައްސާލިއިރު ކަންފަތުގައި ގުގުމައިލީ ކައިވެންޏާއި ގުޅޭގޮތުން އައިޒަން އެކި ފަހަރު މަތިން ބުނެފައިވާ ބަސްތަކެވެ. އައިޒަންވެސް އޭނާ އެއީ އަމިއްލަ ހައްޤަކަށް ހަދަން ބޭނުންވާ ކަމާއި އެކަމަކު އެކަން ވާން އޮތީ އަށާރަ ފުރުމުން ކަމަށެވެ. އެތައް އިންތިޒާރަކަށް ފަހު އެދުވަސް އައުމުން ވާންވީ އުފާކަމެއް ނޫނީ ކުރަންވީ ހިތާމަ ކަމެއް ނިންމަން ނޭނގިފައި މުސްކާންއަށް އިށީންދެވުނީ އަނެއްކާވެސް އެނދުގައެވެ. އެވަގުތު ހަނދާނާއި ގުޅިގެން ދިޔައީ ރޭގައި އޭނާ ގްރީންލޭންޑަށް ގޮސް އައިޒަންއާ ދެކެވުނު ވާހަކަ ކޮޅެވެ.\nމުސްކާން އެކޮޓަރި ކައިރިއަށް ދިޔައިރު ސަނާ މަގަތުގައި އިނދެގެން އައިޒަންގެ އަނގައިން އައިއްސައި ހުރި ލޭތައް ސާފުކޮށްފައި ތެދުވަނީއެވެ. ބާލީހުގައި ބޯއަޅާލައިގެން އޮތްއިރު އެމޫނުގައި ވީ ވަރުބަލި ކަމެވެ. މީހާ އަނަރޫފަވެ ކަށިކޮޅަކަށް ވެއްޖެއެވެ. ލޮލުގެ އުޖާލާ ކެނޑި ކުލަ ފަނޑުވެފައި ވެއެވެ. "ކީކޭ އަޒް؟" އައިޒަން އެވަގުތު އެއްޗެއް ބުނަން އުޅުނުހެން ހީވެގެން މުސްކާން އަހައިލިއެވެ. ފާޚާނާއަށް ދަމުން އެއަޑު އިވިގެން ސަނާ އެނބުރި ބަލާލައިފައި ވަންއިރު މުސްކާން ގޮސް މަގަތުގައި އިށީންދެފައި ގުދުވެލީ ފަސޭހައިން ދެނެގަތުމަށެވެ. "ސޮރީ މުސްކާން. މިހާލުގައި އޮވެގެން ހިއެއް ނުވޭ ކައިވެނި ކުރަން ވީ ވަޢުދު ފުރިހަމަ ކުރެވިދާނެހެނެއް." އައިޒަން ބުނި އެއްޗެއް އެނގުމުން މުސްކާން ހައިރާންވިއެވެ. އެހާލުގައި އޮވެވެސް އައިޒަން އެވިސްނަނީ އޭނާގެ އުފަލާމެދުގައި ހެއްޔެވެ؟ އޭނާ ހިންދެމިލާފައި ސުވާލުގެ ލޮލަކުން ބަލައިލިއިރު އައިޒަން ލޮލުގެ ކަނުން ކަރުނަތިއްކެއް ވެއްޓި ކަންފަތު ވޮށީގެ ތެރެއަށް ދިޔައެވެ. މުސްކާންއަށް ކުރެވުނު އެންމެ މައްޗަށް ހިތްވަރުކޮށްފައި މަސައްކަތް ކުރީ އައިޒަން ކުރިމަތީ ކަރުނަ ނުއޮއްސުމަށެވެ. "މާދަމާ ނޫން އަނެއް ދުވަހުން އަހަރެންނަށް އަށާރަ ފުރޭތީ އެކަމާ ދޯ ތިވިސްނަނީ. ނޫން. އަޒް ނުޖެހޭނެ އަހަރެން ކައިރިން އެއްވެސް ކަމަކު މަޢާފަށް އެދޭކަށް. އެހެންނޫނަސް އަހަރެން ބޭނުމެއް ނުވެއޭ ތިހާލު އޮތްވާ އެކަން ކުރާކަށް. އަހަރުމެން ކައިވެނި ކުރާނީ އަޒްއަށް ލުއިވީމަ. ސޯ ގެޓް ބެޓަރ އިނގޭ." އުންމީދުގެ ކަނިފަށެއްހާ ހިސާބުވެސް ނެތްކަން މުސްކާންއަށް އެނގެއެވެ. އެކަމަކު އެވަގުތުވެސް އޭނާ ތުންފަތަށް ހިނިތުންވުމެއް ވެރިކޮށްލުމުގައި ކާމިޔާބު ހޯދައިފިއެވެ.އެހިނިތުންވުމުގެ އެހީގައިވިއަސް އައިޒަން ހިތަށް ލުއެއް ދިނުން އެހެން ހުރިހާ ކަމަކަށްވުރެ މުހިންމުވީއެވެ. ފަހަކަށް އައިސް އައިޒަންގެ ނިކަމެތި ހާލުގެ ކުރިމަތީ އޭނާ އެއްގޮތަކަށްވެސް ކަރުނައެއް ނުއޮއްސައެވެ. ބަދަލުގައި އޭނާ އަބަދުވެސް ކުރިމަތިލަނީ ހިތްވަރުގަދަ އުފާވެރި ކުއްޖެއްގެ ގޮތުންނެވެ. އެކަނި އޭނާގެ އުފާވެރިކަން ފެނިގެންވެސް އައިޒަންގެ ނުތަނަވަސްކަން އިތުރުވިޔަ ނުދޭން މުސްކާން ބޭނުމެވެ.\n"ދަރިފުޅާ! ކިހިނެތްވެފަ ތިއިނީ؟" މަންމަގެ އަޑަށް މުސްކާން ސިހިފައި ބަލާލިއިރު ރަމްލާ ބަލަން ހުއްޓެވެ. "ކަމެއް ނުވޭ މަންމާ. މާދަމާ އަހަރެންނަށް އަށާރަ އަހަރު ފުރޭތީ އެކަމާ ވިސްނައިލީ." މުސްކާން އާދައިގެ ގޮތަކަށް ޖަވާބުދީފައި ތެދުވިއެވެ. ފާޚާނާއަށް ވަންނަން ދިޔައިރު ރަމްލާ ފެންކަޅިވެފައި ބަލަން ހުއްޓެވެ. ދަރިފުޅު ނުބުންޏަސް އެކުއްޖާގެ ވިސްނުން ގުޅިފައި ހުރީ އައިޒަންއާ ކަން އޭނާއަށް ކަށަވަރެވެ. ކުރިން އުންމީދު ކުރި ގޮތުން ވިއްޔާ މާދަމާ މީ މުސްކާންގެ ހުރިހާ ހުވަފެންތަކެއް ސީދާވެގެން ދާނެ ދުވަހެވެ.\nފެންވަރާލައިގެން ނިކުމެ މުސްކާންގެ ހަރަކާތްތައް ހުރީ އާދައިގެ އެހެން ދުވަސްތަކެކޭވެސް އެއްގޮތަށެވެ. ނާސްތާ ކުރަން އިންއިރު އޭނާ ވިސްނީ ނިމިގެން ފުރަތަމަވެސް އައިޒަންގެ މޫނު ދެކެލަން ދިއުމަށެވެ. އެހެން އިންއިރު ދެފަހަރެއްގެ މަތިން ފޯނަށް ނަޒަރު ދެވުނެވެ. އިރުކޮޅެއް ފަހުން ގެއިން ނިކުތްއިރު މަންމަގެ ހުއްދަ އަތުލިއެވެ. އާދައިގެ ހިނގުމެއްގައި ގޮސް އެގެއާ ކައިރިވީއިރު ގްރީންލޭންޑް ފެންނަން ހުރީ މީގެ އެތައް ދުވަހެއް ކުރިން އޭނާއަށް ފެނުނު ފަދައިން ދޮރުތައް ލައްޕާފައެވެ. މުސްކާން ލިބުނު ހައިރާންކަމާއެކު ތަފާތު ހިޔާލުތައް ސިކުނޑީގައި ބުރު އަޅަން ފެށިއެވެ. ހިތް ނުތަނަވަސްވެ ބިރުގަންނަން ފެށިއެވެ. ހުރި ފިޔަވަޅު މަތީ ހުރެ އައިޒަން ފޯނަށް ގުޅިއިރު ނިވާލައިފައެވެ. ދެން މުސްކާން ގުޅަން ފެށީ ލީވާން އަށެވެ.\n"ބައްޕާ މިހާރު ދިހަ ވަނަ ފަހަރަށް މުސްކާން އެގުޅަނީ. އަދިވެސް ނުވޭތަ އޭނައަށް އަންގާކަށް؟" ގޮސްޕިޓަލު އައި ސީ ޔޫ ކައިރީގައި މަޑުކޮށްލައިގެން ހުރެފައި ލީވާން ސުވާލުކުރީ ބައްޕައާއެވެ. ނާޝިދު ބަލައިލިއިރު ލީވާން އަތުގައި އޮތް މޯބައިލް ނަގާފައި ދައްކައިލިއެވެ. ނާޝިދު އެވަގުތު ދެފިކުރެއްގައި ހުރެފައި މޫނު ފުހެލައިފިއެވެ. ސަނާ އައިސް ނާޝިދުގެ ކޮނޑުގައި އަތް ބާއްވާލިއިރު ލޯ ހުރީ ދުޅަވެފައެވެ. އޭރު ސަމީރުއާ އިޝާންވެސް ތަންކޮޅެއް ދުރުގައި ތިއްބެވެ. ފަތިހުގެ ވަގުތެއްގައި އައިޒަންގެ ހާލު މާބޮޑަށް ގޯސްވެގެން ގެނައިރު މުސްކާން ހާސްވާނެއޭ ކިޔާފައި ނޭންގީއެވެ. "މުސްކާން ކައިރީ ބުނަން ބައްޕަ ދާނަން." ނާޝިދު އެންމެފަހުން ބުނެލިއެވެ.\nއެނބުރި ގެއަށް އައިސް ފޯނު އަތަށް ލައިގެން ސޯފާގައި އިންއިރު ހުއްޓުމެއްނެތި މުސްކާން ދިޔައީ ފައިތަޅުވަމުންނެވެ. މަގުމަތިން ކާރެއް ހުރަސްކޮށްލިއަސް އޭނާ ތެޅިގެންފައި އެދިމާއަކަށް ބަލައިލައެވެ. ހިތް އޭގެ އެންމެ ބާރު މިނުގައި ތެޅެމުންދިޔައިރު މޭފަޅާފައި ނިކުންނަން އުޅޭ ކަހަލައެވެ. ގިނައިރެއް ނުވެ ނާޝިދު އައިސް ބެލް ޖަހާލުމުން ފުންމައިގެން ތެދުވެފައި އެދިމާއަށް ދިޔައެވެ.\n"ބައްޕާ!" ކުރިމަތިން ނާޝިދު ފެނުމުން މުސްކާންގެ މެއަށް ފިނިވެގެން ދިޔައެވެ. ނާޝިދު އެވަގުތު ލުއި ހިނިތުންވުމެއް ވެރިކޮށްލާފައި މުސްކާން ތަންދިނުމުން އެތެރެއަށް ވަނެވެ. "ދަރިފުޅާ. ބައްޕަ މިއައީ ވަރަށް ބޮޑު ވާހަކައެއް ބުނަން." ނާޝިދު ވާހަކަ ފެށި ގޮތުންވެސް މުސްކާންގެ ހިތަށް ގުޑުން އަރުވައިލިއެވެ. އަތް މުށްކަވާލައިގެން އޭނާއަށް ހުރެވުނީ ނޭވާ ނުލައެވެ. ބަދިގެއިން ނިކުތް ރަމްލާއަށް އެދެމީހުން ފެނިގެން އައިސް ހުއްޓުނީ ފަހަތުގައެވެ. "އައިޒަން ވަރަށް ހާލު ދެރަވެގެން ހޮސްޕިޓަލަށް ގެންގޮއްސަ ވީ. މިހާރު އޮތީ އައި ސީ ޔޫ ގަ." ނާޝިދުގެ ރާގުން އެކަނިވެސް އައިޒަންގެ ހާލަތު ސީރިއަސްކަން އަންގައިދީފިއެވެ. މުސްކާންއަށް ހީވީ އެއްފަހަރާ އެތައް ހާސް ކަށިތަކެއް މެއަށް ހަރައިލެވުނު ހެންނެވެ. ހަރަކާތެއް ނުކުރެވިފައި ދެލޯ ބޮޑުކޮށްގެން ހުއްޓާ ނާޝިދުގެ ފޯނު ރިންގްވާން ފެށުމުން އެންމެންގެ ސަމާލުކަން އެއަޑަށް ދެވުނެވެ. ލީވާން ގުޅާތަން ފެނުމުން ނާޝިދު އެފޯނު ނަގައި ކަންފަތުގައި ޖަހާލުމާއެކު އެކޮޅުން ދިން ނުބައި ޚަބަރަކުން ހަށީގައި ހުރިއްޔާ ހުރި ނާރުތަކެއް ބުރިކޮށްލެވުނުހެން ހީވިއެވެ. ނާޝިދުގެ ލޮލުން ކަރުނަ އޮހިގަތްތަން ބަލަން ހުރި މުސްކާންއަށް ކެތް ނުވެގެން ކައިރިއަށް ޖެހިލާފައި ގަމީހުގައި ދެއަތުން ހިފައިލިއިރު ސަބަބު ނޭގިވެސް ލޮލުން ކަރުނަ އަތުވެއްޖެއެވެ. "ދަރިފުޅާ. ލީވާން އެގުޅީ. ބުނީ އައިޒަން... އައިޒަން ނިޔާވެއްޖެއޭ..." ނާޝިދު ކުރެހިފައިވާ އަޑުން ޖަވާބުދީފައި އަނެއްފަރާތަށް މޫނު އަނބުރާލިއިރު މުސްކާންއަށް އިހްސާސްވީ އޭނާގެ ދެފައިކޮޅުން ވާގި ދޫވިކަމެވެ. ފައިދަށުން ބިންގަނޑު ދެމިގަތުމުން ފުންވަޅުގަނޑެއްގެ ތެރެއަށް ވެއްޓެން ދަނީ ކަހަލައެވެ. ދެއަތަށް ލެވުނުހާ ބާރެއްލައިގެން ނުވެއްޓި ވޭތޯ ކުރި މަސައްކަތް ބޭކާރުވީ ލޯމައްޗަށް އަނދިރިވެ އެދެއަތުގެ ބާރުވެސް ނެތިގެން ދިއުމުންނެވެ. ތިރިއަށް ސޮހިގެންގައި ގޮސް ޓައިލްސްމަތީ ޖެހުނުއިރު މަންމަ އާއި އައިޒަން ބައްޕަ ނިކަން ބާރަށް ހަޅޭތްލަވަވައިގަތްކަން އެނގުނެވެ. ދެން ވީގޮތެއް ނޭނގުނެވެ.\nއައިޒަންގެ ހަށިގަނޑު ގެއަށް ގެނެވުނުއިރު މެންދުރުވާން ކައިރިވެއްޖެއެވެ. މުޅި ގޭތެރޭގައި ހިފާފައިވާ ރުއިމުގެ އަޑާއި ލޯތައް ފުރިގެން ފައިބަމުންދިޔަ ކަރުނަ އެއީ ނިމުމެއްވާ އެއްޗެހި ހެނެއް ހިއެއް ނުވެއެވެ. ކަށުކަމައި ކެމީގެ ކަންތައް ކުރިއަށް ދިޔައިރު ތިމާގެ މީހުންނާއި ރަތްޓެހިން އަދި އަވަށްޓެރިންނާއި ދަންނަ މީހުންތަކުން ގެއާއި ގޯތިތެރެ ފުރެމުން ދިޔައެވެ. ނާޝިދުއަށް ހިތްވަރު ދޭން ހުރީ ސަމީރުއެވެ. އޭރު ސަމީރުގެ ހާލުވެސް ނާޝިދުއަށްވުރެ ވަކި ރަނގަޅެއް ނޫނެވެ. އިޝާންއަކީ ދަރިއަކަށް ވާފަދައިން އޭނާ އައިޒަންއާ ދޭތެރޭވެސް ދެކުނީ އުފަން ދަރިއެއް ފަދައިންނެވެ. އޭރު ސަނާގެ ކައިރީގައި ތިބީ ހަފްނާމެން ދެމައިންނެވެ. އައިޒަން ނިޔާވި ޚަބަރާއެކު ސަނާ ޚަބަރު ހުސްވެގެން ގެއަށް ގެނަ ފަހުން ހޭއެރީ ދާދި ދެންމެއަކުއެވެ. ލޯ ހުޅުވާލި ގޮތަށް އެލޮލުން ކަރުނަ ހިކޭ އެންމެ ވަގުތުކޮޅެއްވެސް ނާދެއެވެ. ލޮލުގެ ނޫރު ފަދައިން ގެންގުޅުނު ދަރިފުޅު ގެއްލިގެން ދިއުމުން މައިލަގޮނޑިއަށް ކެތްވާނީ ކިހިނެތް ހެއްޔެވެ؟ ތުއްތު ކުއްޖެއް ފަދައިން އޭނާގެ އުނގުގައި ބާއްވައިގެން ނިންދެވި ރޭތައް ހަނދާން ނައްތާލާނީ ކިހިނެތް ހެއްޔެވެ؟ ނުނިދިގެން އައިޒަން އުޅޭއިރު އެދަރިފުޅުގެ އިސްތަށިގަނޑުގައި ފިރުމަދެމުން ނާނާ ކިޔަމުން އަމިއްލަ ލޮލުން އޮހޭ ކަރުނަތައް ފުހުނު ރޭތައްވެސް މިއަށްވުރެ ވޭން ކުޑައެވެ.\nމޫނު ބަލާ ވަގުތު ޖެހުމުން ފަހަރަކު މީހަކު އައިސް އައިޒަންއަށް ހިތް ހަލާލު ދީފައި އެތަން ދޫކޮށް ދާން ފެށިއެވެ. ލީވާންއާ އިޝާން އެކީ ވަންއިރު އެމީހުންގެ ކައިރީގައި މިރާހްވެސް ހުއްޓެވެ. ހުދު ކަފުނުގެ ތެރެއިން އައިޒަންގެ މޫނު އެކަނި ފެންނަން އޮތްއިރު ހީވަނީ ނިދާލައިފައި އޮތް ހެންނެވެ. ހިތްވަރުގަދަ ފިރިހެނުންނަށްވެ ތިބެވެސް އެއިން ކޮންމެ ލޮލެއް ކަރުނުން ބަންޑުން ކޮށްލީ ދެން ދުވަހަކުވެސް އައިޒަން އެމީހުންނަށް ނުފެންނާނެކަން ހަނދާންވެފައެވެ. ދެން އެދެލޮލެއް އައިޒަން ނުހުޅުވާނެއެވެ. އެމީހުންގެ މަޖަލުގައި ބައިވެރިވެ އިތުރަށް ފޯރިގަދަ ކުރާކަށް ނާންނާނެއެވެ. ބަދަލުގައި އައިޒަން ދޫކޮށްފައި އެދަނީ އެތައް ހާސް ހަނދާން ތަކެކެވެ. ބަލައިލި ކޮންމެ ދިމާއަކުން އެހަނދާންތައް އައިސް އެމީހުން ވަށައިލާނެއެވެ.\nހަށަމަށް އަރުވާފައި އޮތް އަތުގައި އަތް ބީއްސާލުމަށްފަހު ތިން މީހުން ނިކުމެގެން އައިސް މަޑުކުރީ ގޯތިތެރޭގައެވެ. ލީވާން ކަރުނަތައް ފުހެލާފައި ތުންފަތުގައި ދަތް އަޅާލިއިރު އިޝާން ހުރީ މިރާހްގެ ކޮނޑުގައި ހިފާ ބާރުކޮށްލައިގެންނެވެ. "ކޮބާ މުސްކާން؟ އަޒް ގެންދިއުމުގެ ކުރިން މުސްކާން ނާންނާނެތަ މޫނު ދެކޭކަށް؟" މިރާހް ކުއްލިއަކަށް ހަނދާންކޮށްދިނެވެ. ބައްޕަގެ ފަރާތުން ލިބުނު މައުލޫމާތުގެ ވާހަކަ ލީވާން ބުނި ވަގުތު އޭނާގެ ހިތަށް އިތުރަށް އަސަރު ކުރިއެވެ. މުސްކާން ހޭނާރައިފިއްޔާ ފަހު ފަހަރަށް އެސޫރަ ދެކެލުމުގެ ނަސީބެއްވެސް ނުލިބޭނެއެވެ. އެހެންވެއްޖެނަމަ ވޭނުން އެކުއްޖާ ކުދިކުދި ވެދާނެއެވެ. "ހިނގާ އެގެއަށް ދާން!" އިޝާން ހިޔާލު ދިނެވެ. އަނެއް ދެމީހުން ގޮތެއް ނުނިންމިފައި ތިއްބާ ނާޝިދު ގޮވާލައިފައި ވަޅުލަން އުޅޭވާހަކަ ބުނެ އެތާގައި ތިބެން ހަނދާންކޮށްދިނެވެ. ގޮތް ހުސްވެފައިވާ ގޮތަކަށް އެކަކު އަނެކަކަށް ބަލާލުމަށްފަހު ލީވާން ފޯނު ނަގައިގެން މުސްކާން ނަންބަރަށް ގުޅަން ފެށިއެވެ. އެކަމަކު އާހް! އެދެވޭ ނަތީޖާއެއް ނުފެނި ވަޅުލުމުގެ ވަގުތު އައިސް ޖެހުނީއެވެ.\nއާސަހަރާގައި އައިޒަންގެ ހަށިގަނޑު ވަޅުލާފައި އައިއިރު އަދިވެސް ވެހޭ ވާރެއަކަށް ބަދަލެއް ނާދެއެވެ. މުޅި ދުނިޔެ ކަޅުސާލު އޮޅައިގެން އޮތީ ދެން އަވަހަށް އަލިކަމެއް ނުފެންނާނެ ފަދަ ގޮތަކަށެވެ. ފަޅުވެފައިވާ ގްރީންލޭންޑްގައި ދިރޭ ފުރާނައެއްވެސް ފެންނާކަށް ނެތެވެ. ސަހަރާ އައިގޮތަށް ކޮންމެ މީހަކުވެސް ވަނީ ކޮޓަރިއަށެވެ.\nހޭވެރިކަން ވުމުން މުސްކާން އޮތީ ސީލިންގަށް ބަލަހައްޓައިގެންނެވެ. ވީގޮތެއް ހަނދާން ނުވެގެން ސިކުނޑިއަށް ބާރުލަމުން މަޑުމަޑުން ތެދުވެ އިށީންތަނާ މަންމަ ވަންތަން ފެނުނެވެ. "މަންމާ؟" މުސްކާން ތެދުވެފައި ގަޑި ބަލާލިއިރު އަދިވެސް އެއްފަހަރު ކަލަންޑަރުގައި އޮތް އަދަދުތައް ފެނުނެވެ. "މާދަން އަހަރެންގެ އުފަން ދުވަސް. އައިޒަންއާ އަހަރެންގެ ކައިވެންޏަށް ރަން ކިޔަން އޮތް ދުވަސް." މުސްކާން މަޑުމަޑުން ކިޔާލައިފިއެވެ. އޭނާގެ ސަމާލުކަން ދަމައިގަތީ މަންމަ އެއަޑުއަހާފައި ލައްވައިލި މަޑު އާހްގެ އަޑެވެ. ކުއްލިއަކަށް ސިއްސައިގެންދާފަދަ ގޮތަކަށް އެމޫނަށް ބަލައިލިއިރު މަންމަ ހުރީ ފެންކަޅިވެފައެވެ. "ކިހިނެތްވީ؟" މުސްކާން ސުވާލު ކުރިއެވެ. "ދަރިފުޅު ހަނދާން ނެތްތަ؟" ރަމްލާ ހުރީ ކިޔައިދޭންވެސް ޖެހިލުންވެފައެވެ. ދެވަނަ ފަހަރަށް އެޚަބަރު ދޭ ވަގުތު އެދަރިފުޅަށް ވާނެ ގޮތެއްވެސް ނޭނގެއެވެ. ޖަވާބު ނުދީ ހުރެގެން ދެކޮޅަށް ކަޅި ހިންގާލައިފައި މުސްކާން އައިސް މަންމަ ކުރިމައްޗަށް ހުއްޓުނެވެ. "ހަނދާން ނެތްތަ ހެނދުނު އައިޒަންގެ ބައްޕަ އައިސް ބައްދަލު ކުރި ކަމެއް؟" ރަމްލާ އިތުރަށް އެހިއެވެ. މުސްކާން ހަނދާންވީ އެވަގުތުއެވެ. ހަމަ ކުއްލިއަކަށް ހުރިހާ ކަމެއް ހަނދާނުގެ ލޯގަނޑަށް އެޅިގެންދިއުމުން ބާރު ބާރަށް ދެފަރާތަށް ބޯ ހޫރާލައިފައި ދޮރާއި ދިމާއަށް ދުއްވައިގެންފިއެވެ.\n"މާލަސްވެއްޖެ ދަރިފުޅާ. މިހާރު މާލަސްވެއްޖެ. ދެން ދަރިފުޅު ދިޔަސް އައިޒަންގެ މޫނެއް ނުފެންނާނެ. އައިޒަންގެ ހަށިގަނޑު ވަޅުލައިފަ އަތުވެއްޖެ މިހާރު." މަންމަގެ ބަސްތަކުން މުސްކާންގެ ދެފައިގައި ކަސްތޮޅު އެޅުވިފަދައިން އޭނާގެ ދޫވެސް ތަޅުލެވުނީއެވެ. ބުދެއްހެން ފުރަގަސްދީގެން ހުރެފައި އެނބުރި އައިސް އެނދުގައި އިށީން ކުއްޖާ ދެން އިސްއުފުލައި ނުލި ތާނގައި ބަހެއް ނުބުންޏެވެ. ރަމްލާ ބަލަން ހުރެލާފައި ކަންބޮޑުވެގެން ގޮސް ވާހަކަ ދައްކަ ދައްކާ ގުޑައިވެސް ނުލިއެވެ.\nކަންބޮޑުވެގެން ރަމްލާ ގުޅީ ޣަފޫރަށެވެ. ޣަފޫރާއި މުސްކާންގެ ދެބޭބެ އައިސްވެސް ވާހަކަ ދެއްކޭތޯ މަސައްކަތް ކުރިއެވެ. ރަމްލާ އައިސް ކައިރީގައި އިނދެގެން ދަރިފުޅަށް ނަސޭހަތް ދިނީ ރުއިމަށެވެ. ހިތުގެ އުދާސްގަނޑު ބޭރު ކުރުމަށެވެ. އެކަމަކު މުސްކާންއަށް އެއިން އެއްވެސް ބަހެއް އިވޭ ހެނެއް ހިއެއް ނުވެއެވެ. އިށީންދެ އިނދެފައި އެންމެފަހުން އެނދަށް ވެއްޓިގަނެގެން އޭނާ އޮންނަން ފެށީ އަމިއްލަ ދުނިޔެއެއްގައެވެ. ރޭވީ އިރުވެސް މުސްކާންގެ މިޒާޖަށް ބަދަލެއް ނައުމުން ރަމްލާއަށް މަޖުބޫރުވީ އެހެން މީހެއްގެ އެހީ ހޯދާށެވެ. އޭނާ އެމީހަކަށް ގުޅައިގެން ހުއްޓާ ބެލް ޖަހާފައި ކުރިމަތީ ހުރި މީހާ ދިއްކޮށްލީ ކާޑެވެ. އޭގައި މުސްކާންގެ ނަން އޮތުމުން ގެންގޮސް މުސްކާން އަތަށް ދިނެވެ.\nފެންނަ ހިސާބުގައި ކާޑު ބާއްވާފައި މަންމަ ދިއުމުން އެއްލި ކަޅިއަކުން މުސްކާންގެ ނަޒަރު އޭގައި އޮތް އެޑްރެހަށް ހުއްޓުނެވެ. ދެވަނަ ސިކުންތުގައި އޭނާ ފުންމައިގެން ތެދުވެފައި އެސިޓީ އުރައިގެ ތެރޭ އޮތް އެއްޗެއް ނަގައިގެން ބަލައިލުމާއެކު މެއަށް ބާރުވެގެން އައީ މީހަކު އޭނާގެ ހިތުގައި ހިފާ ފިއްތާލިއަސް ނުވާނެ ވަރަށެވެ. އަތުގައި މިހާރު އެއޮތީ އައިޒަން ނިޔާވުމުގެ ކުރިން އޭނާ ހިއްސާވި ފަހު މަސައްކަތެވެ. އެއީ އަނަންތަރާ ރިސޯޓް ހުޅުވުމުގެ ރަސްމިއްޔާތަށް ދައުވަތުދީފައި އޮތް ކާޑެކެވެ. ގަނޑުވެފައި މުސްކާން ހުއްޓާ ކޮޓަރީގެ ދޮރު ހުޅުވާލައިފައި ވަން ދެމީހަކު ފެނުމުން ކުއްލިއަކަށް ތެދުވެފައި ބަލާކަށް ނުހުރެ ގޮސް އެތަނުން އެކެއްގެ ގައިގައި ހިފައިގެންފިއެވެ.


Raajjeyge sihhee dhaairaa ah Japan in 2.7 million dollaru\nޗަޕާނުން ދިން އެހީގެ އެއްބަސްވުމުގައި ސޮއިކުރަނީ.\nރާއްޖޭގެ ސިއްހީ ދާއިރާގެ އެކި ކަންކަމަށް ހަރަދު ކުރުމަށް ޖާޕާނުން ރާއްޖެއަށް 2.7 މިލިއަން ޑޮލަރު (41 މިލިއަން ރުފިޔާ) ދޭން ނިންމައިފި އެވެ.\nޗަޕާނުގެ، ޖަޕަނީޒް އިކޮނޮމިކް އެންޑް ސޯޝަލް ޑިވެލޮޕްމަންޓް ކޯޕަރޭޝަން ޕްރޮގްރާމުން މި އެހީ ރާއްޖެއަށް ދީފައި ވަނީ، ފޮރިން މިނިސްޓަރު މުހައްމަދު އާސިމް މިހާރު އެ ގައުމަށް ކުރައްވާ ރަސްމީ ދަތުރުފުޅުގެ ތެރެއިން އެވެ. އެ އެހީގެ އެއްބަސްވުމުގައި ރާއްޖޭގެ ފަރާތުން މިނިސްޓަރު އާސިމް ސޮއި ކުރެއްވި އިރު ޗަޕާނުގެ ފަރާތުން ސޮއި ކުރެއްވީ، ޗަޕާންގެ ފޮރިން މިނިސްޓަރު ޓާރޯ ކޯނޯ އެވެ.\nމި އެހީގެ އެއްބަސްވުމުގައި ސޮއި ކުރުމަށް ޗަޕާންގެ ފޮރިން މިނިސްޓްރީގައި ބޭއްވި ރަސްމިއްޔާތުގައި މިނިސްޓަރު އާސިމް ވިދާޅުވީ ޗަޕާނަކީ ރާއްޖެއަށް އެންމެ ބޮޑު އެހީދޭ އެއް ގައުމު ކަމަށާއި ރާއްޖޭގެ ތަރައްގީގައި އެ ގައުމުގެ އެހީތެރިކަން ބޮޑު ކަމަށެވެ. އަދި ޗަޕާނުގެ އެހީތަކަށް ޝުކުރު އަދާ ކުރައްވާ މިނިސްޓަރު ވިދާޅުވީ ކުރިއަށް އޮތްތަނުގައި ވެސް ޗަޕާނުގެ އިތުރު އެހީތައް ރާއްޖެއަށް ލިބޭނެ ކަމަށް ޔަގީން ކުރައްވާ ކަމަށެވެ.\nޗަޕާނަށް މިނިސްޓަރު މި ކުރައްވާ ރަސްމީ ދަތުރުފުޅުގައި މިނިސްޓަރު ވަނީ އެ ގައުމުގެ ބައެއް އިސްވެރިންނާ ބައްދަލު ކުރައްވައިފަ އެވެ. މީގެ އިތުރަށް ދެ ގައުމުގެ ގުޅުން އިތުރަށް ބަދަހި ކުރުމުގެ ބޭނުމުގައި، ރާއްޖެ-ޖަޕާންގެ ޑައިލޮގުގެ ފުރަތަމަ ބުރުގެ މަޝްވަރާތަކެއް ބޭއްވެވި އެވެ. އަދި ޖަޕާނުގައި ހުންނަ ދިވެހި އެމްބަސީން އިންތިޒާމްކޮށްގެން ޓްރެވަލް ޓްރޭޑް މަންދޫބުންނަށް ބޭއްވި ސެމިނާއެއްގައި މިނިސްޓަރު ބައިވެރިވެ ވަޑައިގަތް މައުލޫމާތުތައް ހިއްސާކުރެއްވި އެވެ.


Minivan championship ge final buru Sh.Foakaidhoo aa F.Nilandhoo ga Minivan championship ge final buru Sh.Foakaidhoo aa F.Nilandhoo ga\nމިނިވަން ޗެމްޕިއަންޝިޕްގެ ފައިނަލްބުރު ށ.ފޯކައިދޫއާއި، ފ.ނިލަންދޫގައި\nރޭ އޮތް މުބާރާތުގެ ގުރުއަތު ނެގުމުގެ ތެރެއިން: ފޮޓޯ-ޕީއެސްއެމް\nރޭ މުބާރާތުގެ ގުރު ނަގަނީ: ފޮޓޯ-ޕީއެސްއެމް\nއެސްޓީއޯ މިނިވަން ޗެންޕިއަންޝިޕްގެ ފައިނަލް ބުރުގެ މެޗުތައް މިމަހުގެ 21 ވަނަ ދުވަހު ފަށަން ނިންމައިފިއެވެ.\nރޭ އެފް.އޭ.އެމް ހައުސްގައި ކުރިޔަށްގެންދިޔަ ގުރުނެގުމުގައި ވަނީ، ފައިނަލް ރައުންޑުގައި ވާދަކުރާ 10 ޓީމު ދެ ގްރޫޕަކަށް ބަހާލާފައެވެ. ފައިނަލް ބުރުގެ މެޗުތައް ކުރިޔަށްގެންދިއުމަށް އެފް.އޭ.އެމް އިން ނިންމާފައިވަނީ ފ.ނިލަންދޫ އަދި ށ.ފޯކާއިދޫގައެވެ.\nއެގޮތުން ފ.ނިލަންދޫ އާއެކު އެރަށުގައި ބާއްވާ ފައިނަލް ބުރުގައި ވާދަކުރާ ޓީމްތަކަކީ، ޒޯން ހައެއްގެ ޗެންޕިއަން ތ.ތިމަރަފުށްޓާއި، ޒޯން ހަތެއްގެ ޗެންޕިއަން ގދ.ހޯޑެއްދޫއާއި، ޒޯން އަށެއްގެ ޗެންޕިއަން ސ.ހިތަދޫގެ އިތުރުން މިދިޔަ އަހަރުގެ ޕްރިމިއަރ ލީގުގައި ވާދަކުރި ދ.ކުޑަހުވަދޫއެވެ. މި ގްރޫޕްގެ ފުރަތަމަ މެޗުގައި ނިލަންދޫ ނިކުންނާނީ ތ.ތިމަރަފުށްޓާއި ދެކޮޅަށެވެ.\nށ.ފޯކާއިދޫއާއެކު އެރަށުގައި ކުޅޭ ފައިނަލް ބުރުގައި ވާދަކުރާ ރަށްތަކަކީ، ޒޯން ހަތަރެއްގެ ޗެންޕިއަން އދ.ފެންފުށްޓާއި، ޒޯން އެކެއްގެ ޗެންޕިއަން ހއ.މުރައިދޫއާއި، ޒޯން ތިނެއްގެ ޗެންޕިއަން ބ.ފެހެންދޫގެ އިތުރުން މިދިޔަ އަހަރުގެ ދިވެހި ޕްރިމިއަރ ލީގުގައި ވާދަކުރި އއ.މާޅޮސް ޓީމެވެ. މި ގްރޫޕްގެ ފުރަތަމަ މެޗުގައި ވާދަކުރާނީ ށ. ފޯކައިދޫއާއި އދ. ފެންފުށްޓެވެ.\nމިނިވަން ޗެންޕިއަންޝިޕްގެ ސެމީ ފައިނަލް ދެ މެޗު ކުޅުމަށް ހަމަޖެހިފައިވަނީ މެއި4އަދި މެއި5ވަނަ ދުވަހުއެވެ. ފައިނަލް މެޗު ކުޅޭނީ މޭ މަހުގެ 10 ވަނަ ދުވަހު މާލޭގައެވެ.


Dhuniyeygai varah madhun fehna kandoofa gahuge baavatheh HA. Kelaa in fenijje - AO News\nދުނިޔޭގައި ވަރަށް މަދުން ފެންނަ ކަނޑޫފާ ގަހުގެ ބާވަތެއް ހއ.ކެލާ އިން ފެނިއްޖެ\nދުނިޔޭގައި ވަރަށް މަދުން ހެދޭ އަދި ނެތިދިއުމުގެ ބިރު ހީވެފައިވާ ކަނޑޫފާގެ ބާވަތެއް ކަމަށްވާ ބުރުގެރިއާ ހެނެސީ (Brugueira hainesii) ހއ. ކެލާ އިން އަލަށް ފެނިއްޖެއެވެ.\nހިމާޔަތްކޮށްފައިވާ ސަހަރައްދުގެ ދިރުންތަކާއި ބެހޭ މައުލޫމާތު އެއްކުރުމަށް ޔޫ.އެސް.އޭ.އައި.ޑީގެ ހިލޭ އެހީގެ ދަށުން ދިވެހި ސަރުކާރުން ހިންގާ ޕްރޮޖެކްޓެއް ކަމަށްވާ “ރީޖެނެރޭޓް” ޕްރޮޖެކްޓްގެ ތެރެއިން އިންޓަރނޭޝަނަލް ޔޫނިއަން ފޯރ ކޮންޒަރވޭޝަން އޮފް ނޭޗަރ، އައި.ޔޫ.ސީ.އެން މޯލްޑިވްސް އާއި ގުޅިގެން ކުރިޔަށް ގެންދިޔަ އިކޮލޮޖިކަލް ސާރވޭގައި މި ބާވަތުގެ ގަސް ފެނިފައިވަނީ ހއ. ކެލާގެ ކުޅީ ސަރަހައްދުން މިއަހަރުގެ މާރޗު މަހުގައެވެ. މި ސާވޭ ކުރިއަށް ގެންގޮސްފައިވަނީ މިނިސްޓްރީ އޮފް އެންވަޔަރަންމަންޓް، އެންވަޔަރަންމަންޓަލް ޕްރޮޓެކްޝަން އޭޖެންސީ އަދި އައިޔޫސީއެން ބައިވެރިވެގެންނެވެ.\nއެންވަޔަރަންމަންޓް މިނިސްޓްރީ އިން ހާމަކުރި ގޮތުގައި ކެލާގައި ކުރެވުނު ސާވޭއިން މިބާވަތުގެ4ގަހެއް ހުރިކަންވަނީ ފާހަގަ ކުރެވިފައެވެ. މިގަސް އައިޑެންޑިފައި ކޮށްދެއްވީ ގަހުގެ މައުލޫމާތު ފޯރުކޮށްދިނުމުން އައިޔޫސީއެން މެންގްރޫވް ސްޕެޝަލިސްޓް ގްރޫޕް އަދި އެމްއެސްޖީ ރެޑް ލިސްޓް ކޯރޑިނޭޓަރ ޑރ. ޔޮންގ ކަމަށްވެސް އެ މިނިސްޓްރީ އިން ވަނީ ހާމަކޮށްފައެވެ.\nމިސާރވޭއާއި ގުޅޭ ރިޕޯޓް މިނިސްޓްރީ އޮފް އެންވަޔަރަންމަންޓް، އީޕީއޭ އަދި އައިޔޫސީއެން ގުޅިގެން ތައްޔާރުކޮށްފައިވާއިރު ދިވެހިރާއްޖޭގެ ކަނޑޫފާތަކުން ވަނީ މީގެ ކުރިން 14 ބާވަތެއްގެ ކަނޑޫފާ ގަސް ރެކޯޑް ކުރެވިފައެވެ. މި ފެނުނު އާ ބާވަތާއެކު މުޅިއެކު 15 ބާވަތުގެ ކަނޑޫފާ ގަސް މިހާރު ދިވެހިރާއްޖެ އިން ފެނިފައިވާއިރު މިބާވަތުގެ ގަހަށް ކިޔާނެ ދިވެހި ނަމެއް ހޯދުމަށް މިނިސްޓްރީ އާއި ކަމާއި ގުޅޭ ފަރާތްތަކާއެކު މިހާރު އަންނަނީ މަޝްވާރާކުރަމުންނެވެ.\nކަނޑޫ އާއިލާއަށް ނިސްބަތްވާ މިގަހުގައި އަޅާ މޭވާ ވައްތަރީ ބޮޑަވަތްކާއެވެ. ނަމަވެސް މިމޭވާ ބޮޑަވަކިއަށްވުރެ ކުރުވެފައި ފަލައެވެ. ހެނެސީ ގަހަކީ ކަނޑޫފަލަށް ނިސްބަތްވާ ގަސްތަކުގެ ތެރެއިން ނެތިދާނެކަމުގެ ބިރު ހީވެފައިވާ ދެބާވަތުގެ ތެރެއިން އެއް ބާވަތެވެ. މި ބާވަތުގެ ގަހަކީ އައިޔޫސީއެން ރެޑް ލިސްޓްގައި ނެތިދާނެ ކަމުގެ ބިރު އެންމެ ބޮޑަށް ހީވެފައިވާ ކެޓެގަރީ ލިސްޓްގައި ހިމެނޭ ބާވަތެކެވެ. މި ބާވަތުގެ ކަނޑޫފަލަކީ އޮސްޓްރޭލިއާ، ޕަޕުއާ ނިއު ގިނީ، އިންޑޮނޭޝިއާ، މެލޭ ޕެނިންސުލާ، ތައިލެންޑް އަދި މިޔަންމާރުން ފެނިފައިވާ ބާވަތެކެވެ. 2010އަކާ ހިސާބަށް ކުރެވުނު ސަރވޭއިން ދައްކާ ގޮތުގައި ދުނިޔޭގައި ހުރީ މިބާވަތުގެ ބޮޑުވެފައިވާ 200 ގަހެވެ. އަދި އޭގެ އާބާދީ ދަނީ މަދުވަމުންނެވެ.\nމިބާވަތް މިހާތަނަށް ކެލާއިން ރެކޯޑް ކުރެވިފައިވީނަމަވެސް ރާއްޖޭގެ އެހެން ކުޅިފާތަކުންވެސް ފެނުންވެސް އެކަށީގެންވާ ކަމަށް އެންވަޔަރަންމަންޓް މިނިސްޓްރީއިން ވަނީ ހާމަކޮށްފައެވެ. ހއ. ކެލާއިން މި ބާވަތް ފެނުމަކީ އެރަށަށް ލިބޭ އިތުރު ޚާއްސަ ސިފައެކެވެ.\nހއ. ކެލާބުރުގެރިއާ ހެނެސީކަނޑޫފާއެންވަޔަރަންމަންޓް މިނިސްޓްރީ\nކެލާގައި ޓޫރިސްޓް ހޮޓަލެއް ތަރައްޤީކޮށް ހިންގާނެ ފަރާތެއް ހޯދަނީ


ވިޔަފާރި ރަޖިސްޓަރީކުރުމަށް އާ ފޯމެއް ތަޢާރަފުކުރުން\nވިޔަފާރި ރަޖިސްޓަރީކުރުމުގެ ޤާނޫނުގެ ދަށުން ރަޖިސްޓަރީކުރުމަށް ހުށަހެޅޭ އަމިއްލަ ފަރުދުންގެ ވިޔަފާރި، ކުންފުނި، ޕާރޓްނަރޝިޕް އަދި ކޯޕަރޭޓިވް ސޮސައިޓީތައް ރަޖިސްޓަރީކުރުމަށްޓަކައި އާ ފޯމެއް (ޔުނިފައިޑް ފޯމެއް) ތަޢާރަފުކޮށްފައިވާނެއެވެ. މި ފޯމު މި މިނިސްޓްރީގެ ވެބްސައިޓް www.trade.gov.mv އިން ޑައުން ލޯޑްކުރެވޭނެއެވެ.\nވީމާ، ވިޔަފާރި ރަޖިސްޓަރީކުރުމަށް އެދޭ ފަރާތްތަކުން މި ފޯމު ހުށަހެޅުއްވުން އެދެމެވެ. އަދި 1 ޖޫން 2016 އިން ފެށިގެން ކުރިން ބޭނުންކުރަމުންދިޔަ ފޯމުތައް މި މިނިސްޓްރީން ބަލައިނުގަންނާނެ ވާހަކަ މަޢުލޫމާތަށްޓަކައި ދަންނަވަމަވެ.\n03 ޝަޢުބާން 1437\nސުންގަޑި: 31 މޭ 2016 0000


New normal ge usoolthah ekulavaalai aanmu kuraane: Mabrook | Mihaaru\n"ނިއު ނޯމަލް"ގެ އުސޫލުތައް އެކުލަވާލައި އާންމުކުރާނެ: މަބްރޫކް\n12 މެއި 2020 - 01:44 19 comments\nކޮވިޑް-19ގެ ސަބަބުން ދިރިއުޅުމަށް ގެންނަން ޖެހޭ ބަދަލުތަކާ އެކު "ނިއު ނޯމަލް" ގައި އަމަލުކުރަންޖެހޭ އުސޫލުތައް މިހާރު ތައްޔާރުކުރަމުން އަންނަ ކަމަށް ކޮވިޑް-19 އަށް ސަރުކާރުން ކަނޑައަޅާފައިވާ ތަރުޖަމާން މަބްރޫކް އަޒީޒް މިރޭ ވިދާޅުވެއްޖެ އެވެ.\nއެންއީއޯސީގައި ބޭއްވި ނޫސްވެރިންގެ ބައްދަލުވުމުގައި މަބްރޫކް ވިދާޅުވީ މިހާރު ވިސްނާފައި އޮތީ ފޭސްތަކަކަށް ބަހާލައިގެން ނިއު ނޯމަލް ނުވަތަ އާންމު ދިރިއުޅުމަށް ގެންނަންޖެހޭ ބަދަލުތައް އެކުލަވާލުމުގެ މަސައްކަތްކުރަން ކަމަށެވެ.\n"އަޅުގަނޑުމެންނަށް އައިޑެންޓިފައި އެބަ ކުރެވޭ ސްޓްރެޓީޖިކް އޭރިއާސްތަކަކީ ކޮބައިކަން، މިވަގުތު އެ މަސައްކަތްކުރެވެމުންދަނީ. އެއިން ކޮންމެ އޭރިއާއަކަށް ނަގަން ޖެހޭ އެކްޝަންތައް ވަކިވަކިން ކޮންމެ ޓީމަކުން ވެސް މަސައްކަތްކުރަމުން އެބަދޭ،" މަބްރޫކް ވިދާޅުވި އެވެ.\nމަބްރޫކް ވިދާޅުވީ އެކި އޭރިއާތަކަށް ބަހާލައިގެން ލިޔެކިޔުމުން ޑްރާފްޓްތައް ތައްޔާރުކުރުމުގެ މަސައްކަތް ކުރަމުންއަންނަ ކަމަށެވެ. އަދި އެކުލަވާލެވުނު އެންމެ އަވަހަކަށް އާންމުންނަށް ހިއްސާކުރާނެ ކަމަށް ވެސް ވިދާޅުވި އެވެ.\nއެޗްޕީއޭގެ އެޕިޑެމިއޮލޮޖިސްޓް ޑރ. އިބްްރާހީމް އަފްޒަލް ނޫސް ކޮންފަރެންސްގައި ވިދާޅުވީ މި ހާލަތުގައި އަމަލުކުރަން ޖެހޭނެ ގޮތުގެ އެސްއޯޕީ އާއި އާންމުންނަށާއި ވަކިވަކި މުއައްސަސާތަކަށް ދޭން ޖެހޭނެ އިރުޝާދުތަކެއް ލިޔެކިޔުމުން ތައްޔާރުކުރަމުން އަންނަ ކަމަށެވެ. އަދި އެ އެސްއޯޕީތައް ތައްޔާރުވެ އާންމުކުރާއިރު ދެން ނިއު ނޯމަލްގައި އަމަލުކުރަންވީ ގޮތުގެ އިރުޝާދުތައް ވެސް ދޭނެ ކަމަށް ވިދާޅުވި އެވެ.\nކޮވިޑް-19ގެ ސަބަބުން ދިމާވެފައިވާ މި ހާލަތުގައި ދެން ކޮވިޑް-19އާ އެކު އުޅެން ދަސްކުރަން ޖެހޭ ކަމަށް ސިއްހީ މާހިރުން އަންނަނީ ވިދާޅުވަމުންނެވެ. އަދި ލޮކްޑައުން އަށް ފަހު ދެން ކުރީގެ އާންމު ދިރިއުޅުމަށް އެނބުރި ނުދެވޭނެ ކަމަށާއި ދެން ދިރިއުޅުން ބައްޓަންކުރަން ޖެހޭނީ އާ ގޮތަކަށް ކަމަށް ވެސް ވިދާޅުވެފައިވެ އެވެ. އެއީ ކޮވިޑް-19 އަކީ ވަރަށް ފަސޭހައިން ގަޔަށް ގަޔަށް އަރާ ބައްޔަކަށް ވެފައި އެ ބައްޔަށް ފަރުވާއެއް އަދި ވެކްސިނެއް ވެސް ހޯދިފައި ނުވާތީ އެވެ.\n"New normal" akee koba?\nމިފަދަ އާ ނޯމަލްއަކަށް ދިރިއުޅުން ބައްޓަންކޮށް މި އަހަރުގެ އޮކްޓޯބަރާ ހިސާބުގައި ރާއްޖޭގެ ބޯޑަރުތައް އަލުން ހުޅުވާލެވޭނެ ކަމަށް މިއަދު ބޭއްވި ނޫސްވެރިންގެ ބައްދަލުވުމުގައި ޓޫރިޒަމް މިނިސްޓަރު އަލީ ވަހީދު ވިދާޅުވެފައިވެ އެވެ. އަދި އަދި ނިއު ނޯމަލްގެ މިންގަނޑު މިހާރު ރައީސް އޮފީހަށް ފޮނުވާފައިވާކަމަށް ވެސް ވިދާޅުވެފައިވެ އެވެ.\nއިތުރު ލިޔުންތައް ހެލްތު ޕްރޮޓެކްޝަން އެޖެންސީ މުހައްމަދު މަބްރޫކް އަޒީޒް (ރައީސް އޮފީސް) ސިއްހަތު ބަލިތައް ދިވެހި ސަރުކާރު


Fandiyaaru geyah bodu badhalu thakeh ae ahareh!\nއެމްޑީޕީ ސަރުކާރު ވެރިކަމަށް އައި ފަހުން ސުޕްރީމް ކޯޓުގެ މުޅި ބެންޗު ވަނީ ބަދަލުކޮށްފައި-\nފަނޑިޔާރުގެއަށް ބޮޑު ބަދަލުތަކެއް އައި އަހަރެއް!\n02 ޖެނުއަރީ 2021 - 00:12:57\nއަޅުގަނޑުމެންނާ މި އަލްވަދާއުކި 2020 ވަނަ އަހަރަކީ ކޮވިޑް-19 ގެ އަހަރެކެވެ. އަޅުގަނޑުމެން މިއަހަރު އެއްކޮށްވެސް ހޭދަކޮށްފައިވަނީ ކޮވިޑް-19ގެ ތެރޭގައޭ ބުނުން ދޮގަކަށް ނުވާނެ އެވެ. ކޮވިޑް-19ގެ ތެރޭގައި ކަމަށްވީ ނަމަވެސް ޝަރުއީ ދާއިރާވެސް މަސައްކަތްތައް ހުއްޓުމެއް ނެތި ވަނީ ބާރަށް ކުރިއަށް ގެންގޮސްފަ އެވެ.\nކޮވިޑް-19 އާއި އެކު އެންމެ ބޮޑަށް ބަދަލުވި އެއްކަމަކީ ކޯޓުތަކުގައި މައްސަލަތައް ކުރިއަށް ގެންދިޔަ ގޮތެވެ. އެގޮތުން އޮންލައިންކޮށް ގިނަ ޝަރީއަތްތައް ކުރިއަށް ގެންދިޔައިރު ސުޕްރީމް ކޯޓުގެ ހުރިހާ ޝަރީއަތެއް އަދި ހައިކޯޓާއި ކްރިމިނަލް ކޯޓުގެ ފާހަގަކޮށްލެވޭ ޝަރީއަތްތައް ދިޔައީ ލައިވް ކުރަމުންނެވެ.\nހަމަ މިއާއިއެކު ޖުޑިޝަލް ސާވިސް ކޮމިޝަނުން ވެސް ވަނީ އެ ފަރާތުގެ މަސައްކަތްތައް ބަރާބަރަށް ކުރިއަށް ގެންގޮސްފަ އެވެ.\nފަނޑިޔާރުންނަށް އައި ބަދަލު:\nމި ނިމުނު 2020 ވަނަ އަހަރުވެސް ފަނޑިޔާރުގޭގައި ތިއްބަވާ އެކި ފަނޑިޔާރުންނަށް ބަދަލު އައިސްފައިވެ އެވެ. އެގޮތުން ސުޕްރީމް ކޯޓަށް ދެ ފަނޑިޔާރުން އައްޔަނު ކުރެއްވި އިރު, ހައިކޯޓުގެ އިސްފަނޑިޔާރު މަގާމުން ދުރުކުރުމުގެ މަސައްކަތާއި އިތުރު ބައެއް ފަނޑިޔާރުންގެ ކަންކަން ފާހަގަކޮށްލެވެ އެވެ.\nސުޕްރީމް ކޯޓަށް ބަލާލާއިރު, އެ ކޯޓުގެ ފަނޑިޔާރުންގެ އަދަދު ހަތަކަށް ބަދަލުކުރުމަށް ފަހު ދެ ފަނޑިޔާރަކު މަގާމަށް އައްޔަނުކޮށްފައި ވަނީ ނިމުނު 2020 ވަނަ އަހަރު އެވެ. އެގޮތުން ސުޕްރީމް ކޯޓަށް އަލްއުސްތާޛު އަލީ ރަޝީދު ހުސައިން އަދި ޑރ. މުހައްމަދު އިބްރާހިމް އައްޔަނުކޮށްފައި ވަނީ ސެޕްޓެމްބަރު އަށްވަނަ ދުވަހު އެވެ.\nއެ ދެބޭފުޅުންގެ ތެރެއިން އަލީ ރަޝީދު ހުސައިން އަކީ ކުރީގެ ޖިނާއީ ކޯޓުގެ ގާޟީ ކަމާއި, ސިވިލް ކޯޓުގެ އިސް ގާޟީ ކަމާއި ޑްރަގް ކޯޓުގެ ގާޟީ ކަމުގެ އިތުރުން ކްރިމިނަލް ކޯޓުގައި ވެސް ގާޟީކަން ކުރައްވާފައިވާ ފަރާތެކެވެ. އަދި ކްރިމިނަލް ކޯޓުގެ ކުރީގެ އިސް ގާޟީ ހައިލަމް މަގާމުން އިސްތއުފާ ދެއްވުމުން ކްރިމިނަލް ކޯޓުގެ ހިންގެވުމާއި ހަވާލުވެވަޑައިގެން ކުރީގެ ރައީސް އަބްދުالله ޔާމީންގެ މައްސަލައިގައި ހުކުމް ކުރެއްވީވެސް އަލީ ރަޝީދު ހުސައިން އެވެ.\nހައިކޯޓަށް ބަލާލާއިރު, ހައިކޯޓުގެ އިސް ފަނޑިޔާރުގެ މަގާމުގައި ހުންނެވި ޝުޖާއު އުސްމާނު މަގާމުން އިސްތިއުފާ ދެއްވާފައިވަނީ އޮގަސްޓް 17 ވަނަ ދުވަހު އެވެ. ޝުޖާއު މަގާމުން އިސްތިއުފާ ދެއްވީ އޭނާ މަގާމުން ދުރުކުރުމަށް ޖުޑިޝަލް ސާވިސް ކޮމިޝަނުން ނިންމާ އެ މައްސަލަ ރައްޔިތުންގެ މަޖިލީހަށް ފޮނުވުމުންނެވެ. މީގެ އިތުރުން ހައިކޯޓުގެ ފަނޑިޔާރުގެ ގޮތުގައި ހުންނެވި ހަސަން އަލީވެސް މަގާމުން އިސްތިއުފާ ދެއްވާފައިވަނީ 2020 ޖުލައި 21 ވަނަ ދުވަހު އެވެ. ހަސަން އަލީ އަކީ ގެއްލުވާލާފައިވާ ނޫސްވެރިޔާ ރިލްވާން އަބްދުالله ގެ މަރުގެ މައްސަލައިގައި ހިމެނޭކަމަށް ތުހުމަތުކޮށް ސަސްޕެންޝަން ބަހައްޓާފައި ހުރި ފަނޑިޔާރެކެވެ.\nކްރިމިނަލް ކޯޓަށް ބަލާލާއިރު އެ ކޯޓުގެ ދެ ގާޟީ އަކުވެސް 2020 ވަނަ އަހަރު ވަނީ, ޖޭއެސްސީން މައްސަލަ ބަލަން ފެށުމުން މަގާމުން އިސްތިއުފާ ދެއްވާފަ އެވެ. ޖޭއެސްސީން މައްސަލަ ބަލާ ވަކިކުރަން ނިންމުމުން އަމިއްލައަށް އިސްތިއުފާ ދެއްވާފައިވަނީ ގާޟީ އިބްރާހިމް އަލީ އާއި ގާޟީ ހަސަން ނަޖީބެވެ. މީގެ ތެރެއިން ހަސަން ނަޖީބުގެ މައްޗަށް ސިޔާސީ ކަންކަމުގައި އުޅުމުގެ ތުހުމަތު ކުރި އިރު, އިބްރާހިމް އަލީގެ މައްޗަށް ކޮށްފައިވަނީ މައްސަލައެއް ލަސްކުރި ކަމުގެ ތުހުމަތެވެ.\nމި ނިމުނު 2020 ވަނަ އަހަރު ޖޭއެސްސީން މައްސަލަ ބަލާ މަގާމުން ވަކިކުރި ގާޟީންގެ ތެރެއިން ފާހަގަކޮށްލެވޭ އެއްބޭފުޅަކީ ކްރިމިނަލް ކޯޓުގެ ކުރީގެ ގާޟީ އަދި ކުރީގެ ރައީސް މުހައްމަދު ނަޝިދުގެ މައްޗަށް ޖަލު ހުކުމް އިއްވި ގާޟީ އަބްދުލް ބާރީ ޔޫސުފްއެވެ. ގާޟީ ބާރީ ވަކިކޮށްފައިވަނީ ޖޭއެސްސީން އެކަމަށް މަޖިލީހަށް ހުށަހެޅުމުން, މަޖިލީހުންނެވެ. ގާޟީ ބާރީގެ މައްޗަށް ވެސް ޖޭއެސްސީން ބޮޑެތި ތުހުމަތުތަކެއް ކޮށްފައިވެ އެވެ. އޭގެ ތެރޭގައި އެމްއެމްޕީއާރްސީގެ ހިޔާނާތުގެ ފައިސާ ލިބިފައިވާ ކަމަށް ތުހުމަތުކުރާ މައްސަލައާއި އެކި މައްސަލަތަކާއި ގުޅިގެން ކުރީގެ ނައިބު ރައީސް އަހުމަދު އަދީބާއި އެކި ފަހަރު މަތިން ބައްދަލު ކުރާ މައްސަލައާއި ރައީސް ނަޝީދަށް ހުކުމް ކުރުމުގެ ކުރިން ހުކުމުގެ ކޮޕީއެއް އަދީބަށް ފޮނުވި މައްސަލައަކާއި އަދީބުގެ އަތުން ފަސް ލައްކަ ރުފިޔާއެއް ނެންގެވި މައްސަލައެއް ފާހަގަކުރެވެ އެވެ.\nމި ނިމުނު އަހަރަކީވެސް ރާއްޖޭގެ ފަނޑިޔާރު ގޭގައި ފާހަގަކޮށްލެވޭ ޝަރިއަތްތަކެއް ކުރިއަށް ދިޔަ އަހަރެކެވެ. ކޮވިޑް-19 އާއި ގުޅިގެން ގިނަ ޝަރީއަތްތައް ކުރިއަށް ގެންގޮސްފައި ވަނީ އޮންލައިންކޮށެވެ. އެހެން ނަމަވެސް ބެލި މައްސަލަތައް ވަކި މަދެއް ނޫނެވެ. މީގެ ތެރެއިން ވެސް އެންމެ ބޮޑަށް ފާހަގަކޮށްލެވެނީ އެމްއެމްޕީއާރްސީ ހިޔާނާތުގެ މައްސަލައިގައި ކުރިއަށް ގެންދިޔަ ޝަރީއަތްތަކެވެ.\nއެމްއެމްޕީއާރްސީ ހިޔާނާތުގެ މައްސަލަތައް!\nކްރިމިނަލް ކޯޓަށް ބަލާލާއިރު ބޮޑު ހިޔާނާތުގެ މައްސަލައިގައި އެންމެ އިސްކޮށް ހަރަކާތްތެރިވި ރައީސް ޔާމީންގެ ނައިބު ރައީސް އަހުމަދު އަދީބާއި އެމްއެމްޕިއާރްސީގެ އޭރުގެ މެނޭޖިން ޑިރެކްޓަރު އަބްދުالله ޒިޔަތުގެ މައްޗަށް ވަނީ އެ މައްސަލަތަކުގައި ހުކުމް އިއްވާފަ އެވެ.\nއަދީބާއި ޒިޔަތު ވަނީ އެމްއެމްޕީއާރްސީގެ ހިޔާނާތުގެ މައްސަލައިގައި އެ ކުށަށް އިއުތިރާފްވެ ދައުލަތާއި އެކު އެއްބަސްވުމެއްވެސް ހަދާފަ އެވެ. އެގޮތުން ބޮޑު ހިޔާނާތާއި ގުޅިގެން އަދީބު މައްޗަށް ހަތް ދައުވާއެއް އުފުލި އިރު އެ ހަތް ދައުވާއަށް ވަނީ އޭނާގެ މައްޗަށް 20 އަހަރުގެ ޖަލު ހުކުމެއް އިއްވާ ދެ މިލިއަން ރުފިޔާއިން ޖޫރިމަނާވެސް ކޮށްފަ އެވެ. ބޮޑު ހިޔާނާތާއި ގުޅިގެން ޒިޔަތުގެ މައްޗަށް އުފުލި 32 ދައުވާއަށް އޭނާ އިއުތިރާފްވުމުން ވަނީ 11 އަހަރުގެ ޖަލު ހުކުމެއް އިއްވާފަ އެވެ.\nހިޔާނާތުގެ މައްސަލައިގައި އިތުރު ދައުވާތަކެއް އިތުރު ފަރާތްތަކުގެ މައްޗަށް އުފުލާފައިވާއިރު, އޭގެ ތެރެއިން ދެން އެންމެބޮޑަށް ފާހަގަކޮށްލެވެނީ އެމްއެމްޕީއާރްސީ ހިޔާނާތުގެ ރ. ފުއްގިރި މައްސަލައިގައި 2020 ވަނަ އަހަރު ކުރީގެ ރައީސް އަބްދުالله ޔާމިނާއި ސަން އިންވެސްޓްމެންޓް ކުންފުނި އަދި އަހުމަދު ކްރިކް ރިޟާ ގެ މައްޗަށް އުފުލާފައިވާ ދައުވާތަކެވެ. މަނީ ލޯންޑްރިންގެ ދައުވާއާއި ރިޝްވަތު ދިނުމާއި ހިފުމުގެ ދައުވާތައް މި ފަރާތްތަކުގެ މައްޗަށް ކޮށްފައިވާއިރު އެ މައްސަލަތަކުގައި އަދި ކުރިއަށްދަނީ އިބްތިދާއީ އަޑުއެހުމެވެ.\nމީގެ އިތުރުން ކ. ފުށިދިއްގަރުފަޅު މައްސަލައިގައި ކުރީގެ ރައީސް ޔާމީންގެ ނައިބު ރައިސް އަބްދުالله ޖިހާދުގެ މައްޗަށް ވެސް ދައުވާ އުފުލާ އަންނަނީ އަޑުއެހުންތައް ކުރިއަށް ގެންދަމުންނެވެ. ޖިހާދުގެ މައްޗަށް އެ މައްސަލައިގައި ކޮރަޕްޝަން ހުއްޓުވުމާއި މަނާކުރުމުގެ ގާނޫނުގެ ދަށުން ރައްޔިތުންނަށް ނުވަތަ ދައުލަތަށް ފައިދާއެއް ލިބެން އޮތް ކަމެއްގައި އެ ނޫން ގޮތަކަށް އަމަލުކުރުމުގެ ކުށުގެ ދައުވާ ވަނީ އުފުލާފަ އެވެ.\nމެރިޓަލް ރޭޕާއި ގުޅޭ މުހިންމު ހުކުމެއް ހައިކޯޓުން!\nހައިކޯޓަށް ބަލާލާއިރު, 2020 ވަނަ އަހަރު ހައިކޯޓުން އިއްވި އެންމެ ފާހަގަކޮށްލެވޭ އެއް ހުކުމަކީ ކައިވެނީގެ ތެރެއިން ވެސް ރޭޕް ކުރެވޭނެ ކަމަށް ކަނޑައަޅާ އެފަދަ ކުށެއް މީހެއްގެ މައްޗަށް ސާބިތުވާކަމަށް ކަނޑައަޅާފައިވާ ހުކުމެވެ. މިއީ ރާއްޖޭގެ ކޯޓަކުން މެރިޓަލް ރޭޕް މީހެއްގެ މައްޗަށް ސާބިތުވާ ކަމަށް އިއްވާފައިވާ ފުރަތަމަ ހުކުމްކަންވެސް ފާހަގަކޮށްލެވެއެވެ.\nމި ހުކުމް ހައިކޯޓުން އިއްވާފައިވަނީ ޒިޔާދާ ނައީމް ރޭޕް ކުރި މައްސަލައިގައި އޭނާގެ ފިރިމީހާގެ މައްޗަށް ކޮށްފައިވާ ރޭޕްކުރުމުގެ ކުށުގެ ދައުވާ ކްރިމިނަލް ކޯޓުގައި ސާބިތު ނުވުމުން އެ މައްސަލަ ހައިކޯޓުގައި ދައުލަތުގެ ފަރާތުން އިސްތިއުނާފު ކުރުމުންނެވެ.\nސުޕްރީމް ކޯޓުން ފާހަގަކޮށްލެވޭ ޝަރީއަތްތައް!\nސުޕްރީމް ކޯޓުން ނިންމި މައްސަލަތަކުގެ ތެރެއިން ފާހަގަކޮށްލެވޭ އެއް މައްސަލަ އަކީ ރައްޔިތުންގެ މަޖިލީހުގެ ދާންދޫ ދާއިރާގެ މެމްބަރު ޔައުގޫބް އަބްދުالله ގެ ގޮނޑި ގެއްލިއްޖެ ކަމަށް ކަނޑައަޅައިދިނުމަށް އެދި ސުޕްރީމް ކޯޓަށް ހުށަހެޅި މައްސަލައެވެ. އެ މައްސަލަ ސުޕްރީމް ކޯޓުން ބެލުމަށް ފަހު ހުކުމް ކޮށްފައިވަނީ ޔައުގޫބްގެ ގޮނޑި ނުގެއްލޭ ކަމަށެވެ.\nދެވަނަ މައްސަލައެއްގެ ގޮތުގައި ކުރީގެ ނައިބު ރައިސް ޑރ. މުހައްމަދު ޖަމީލް އަހުމަދު, ނައިބު ކަމުން ވަކިކުރި މައްސަލަ ސުޕްރީމް ކޯޓުން ބަލަން ފެށުން ވެސް ފާހަގަކޮށްލެވެ އެވެ. އެ މައްސަލައިގައި ފުރަތަމަ އަޑުއެހުމެއް ސުޕްރީމް ކޯޓުން ބާއްވާފައިވަނީ ނޮވެމްބަރު 19 ވަނަ ދުވަހުއެވެ. އެ މައްސަލައިގައި އަދި މިހާތަނަށް ސުޕްރީމް ކޯޓުން ގޮތެއް ނިންމަވާފައެއް ނުވެ އެވެ.\nމީގެ އިތުރުން ކުރީގެ ރައީސް ޔާމީންގެ ހުރިހާ ބޭންކް އެކައުންޓެއް ހިފެހެއްޓި މައްސަލައިގައި ސުޕްރީމް ކޯޓުން ގޮތެއް ނިންމަވާފައި ވަނީ 2020 ވަނަ އަހަރު އެވެ. އެގޮތުން ސުޕްރީމް ކޯޓުން ނިންމާފައިވަނީ ރައިސް ޔާމީންގެ ހުރިހާ ބޭންކް އެކައުންޓެއް ދައުލަތަށް ނުހިފެހެއްޓޭނެ ކަމަށެވެ.\nޝަރީއަތްތައް ރައްޔިތުންނަށް ފެންނަ ގޮތަށް!\nމި ނިމުނު 2020 ވަނަ އަހަރަކީ ކޮވިޑް-19 ގެ އަހަރެކެވެ. އެހެން ނަމަވެސް އަދިވެސް ފާހަގަކޮށްލަން ޖެހެނީ ޝަރީއަތްތައް ހުއްޓުމެއް ނެތި ބާރަށް ކުރިއަށް ގެންދިޔަ ކަމެވެ. އޮންލައިންކޮށް ޝަރީއަތްތައް ކުރިއަށް ގެންދިއުމާއި ސޯޝަލްމީޑިއާގެ އެކި ވަސީލަތްތައް މެދުވެރިކޮށް ލައިވް ކުރުމުން އެ ޝަރީއަތްތައް ހިނގަމުން ދިޔަ ގޮތް ރައްޔިތުންނަށް ދިޔައީ ވަގުތުން ފެންނަމުންނެވެ.\nދެފުށް ފެންނަ އަދުލުވެރި ފަނޑިޔާރު ގެއެއް ލިބޭނޭކަމުގެ އުންމީދު ރައްޔިތުންގެ ހިތުގައި އާލާވި ކަމަކަށް ނޫނީ މިކަން ނުވެ އެވެ.\nޓީ.ބީ ނައްތާލުމާގުޅޭ ހައިލެވެލް ބައްދަލުވުމެއް ބާއްވައިފި\n100 ކިލޯ ޑްރަގް މައްސަލައިގެ ބޮޑަކު ދޫކޮށްލައިފި\nވެންޓިލޭޓަރު ހިޔާނާތް: މިމަސް ނިމުމުގެކުރިން ގޮތެއް ނިންމަނީ\n1 މިލިއަން ވަނަ ފަތުރުވެރިޔާ އަންނާނީ އަންނަ ހުކުރު ދުވަހު!\n60 މިނެޓް ކުރިން\nChildren's Ombudsperson's Office\nInformation of procurement